22 Aharu Ungannaidhinumugai Heydhakuri Teacher Miadhu Edhenee Kidney Akah - Vaguthu\nށ.ފީވަކަށް އުފަން އަބްދުﷲ ނައީމް އަލީ އޭނާގެ ޒުވާން ހަޔާތް ޚަލާސް ކުރީ ތައުލީމީ ދާއިރާ އަށް ޚިދުމަތް ކުރުމުގައެވެ. މެދު ނުކެނޑި 22 އަހަރު އޭނާ ހޭދަކުރެއްވީ ދަރިވަރުންގެ ހަޔާތް ތައުލީމުގެ ދަންމަރުން އަލިކުރުމުގައެވެ. ގައުމުގެ މުސްތަގުބަލް ބިނާކޮށްދީ، ހަރުދަނާ ޖީލެއް ބިނާކުރުމުގައި އޭނާ، ލޮތްބާއި އެކު ކުރެއްވި މަސައްކަތް މަޑުޖައްސާލަން މަޖުބޫރުވީ ސިއްޙީ ހާލަތު ތަން ނުދިނުމުންނެވެ.\nށ.ފީވަކުގެ ރަށު ސްކޫލްގައި ނައީމް އަދާކުރައްވަމުން ގެންދެވި މުދައްރިސްކަމުގެ ވަޒީފާއިން އިސްތިޢުފާދޭން އޭނާ އަށް މަޖުބޫރުވީ، ކިޑްނީ ފެއިލްވެ ދިރިއުޅުމަށްޓަކައި ޑަައިލިސިސް އަށް ބަރޯސާވާން ޖެހުނު ހިސާބުންނެވެ. 2018 ވަނަ އަހަރު ވަޒީފާ އާއި ލޯބިވާ ރަށާއި އަލްވަދާއު ކިޔުމަށް ފަހު، މާލެ އައިސް ފާއިތުވި އަހަރެއްހާ ދުވަހު ނައީމްގެ ދިރިއުޅުން ހޭދަކުރަން ޖެހިފައި ވަނީ ޑައިލިސިސްގެ ހިޔަލުގައެވެ.\nމީގެ 10 ވަރަކަށް އަހަރު ކުރިން ނައީމް އަށް ކިޑްނީގެ މައްސަލަ ދިމާވިކަން އެނގުނު ހިސާބުން ފެށިގެން އެކި ގައުމުތަކަށް ގޮސް އޭނާގެ ބައްޔަށް ކުޑަ ނަމަވެސް ލުޔެއް ލިބޭތޯ މަސައްކަތް ކުރެވުނުކަން ނައީމް ވަނީ "ވަގުތު" އަށް މައުލޫމާތު ދެމުން ފާހަގަކުރައްވާފައެވެ. އެހެންނަމަވެސް ހިތާމައަކީ އޭގެއިން އެއްވެސް ދަތުރަކުން، ޑޮކްޓަރީ ބޭހަކުން ފަރުވާއެއް ނުލިިބި، ނައީމްގެ ހާލަތު ދިޔައީ ގޯހުން ގޯހަށެވެ.\n"ތައިލޭންޑާއި މެލޭޝިއާ އަށް ވެސް ދެވުނު. މެލޭޝިއާ، ތައިލޭންޑުން ވެސް ޕްރޮޓީން ލީކުވުން ނުހުއްޓުވުނު. މީގެ ފެށުންވެސް އެނގޭ. އެއީ މާލޭގައި ސްކޫލްގައި ކިޔަވަން އުޅުނު އިރު ފައިގެ ބޮޑުވާ އިނގިލީގައި ރިއްސާތީ ދެއްކީމާ ބުނީ ޔޫރިކް އެސިޑް ހައި އީއޭ. ގޯޓް އާރްތްރައިޓީސް އޭ. ދެން ގޯޓަށް ފަރުވާ ކުރަމުން ގޮސް ގާތްގަނޑަކަށް 10 ވަރަކަށް އަހަރު ފެށުނު ފަހުން މި ކިޑްނީ އަށް މައްސަލަ ދިމާވާން ފެށީ. އެއާއި ގުޅިގެން ދެވިފައި ހުންނަ ބޭހެއް ކެވިގެން ގޮސް ކިޑްނީ އަށް ގެއްލުން ވާން ފެށީ. އެ ބޭހާއި ނުލާ ނުއެއް އުޅެވުނު އޭރަކު. އެއީ ތަދު ކަނޑުވާ ބޭހެއް." އޭނާ ކިޔާދިނެވެ.\nދެ ކުދިންގެ ބައްޕައެއް ކަމަށްވާ ނައީމްގެ ކިޑްނީ ޓްރާންސްޕްލާންޓް ހަދަން ތައްޔާރުވެފައިވާއިރު އެނާ އެދެނީ ވީހާވެސް އަވަހަށް ކިޑްނީގެ އެހީތެރިކަން ލިބި ރާއްޖެއިން ބޭރާށް ފުރޭ ގޮތް ވުމެވެ.\n"ރާއްޖެއިން ލިބިއްޖެއްޔާމު އިންޑިއާ އަށް ނޫނީ ލަންކާ އަށް ފުރާނީ. އެންމެ އަވަހަށް ދެވެ ތަނަކަށް. މާލީ އެހީތެރިކަމެއް ބޭނުމެއް ނުވޭ. އޯޕޮޒިޓީވް ގްރޫޕްގެ ކިޑްނީ އެއް ބޭނުމީ. ކިޑްނީއެއް ވިއްކިޔަސް ގަންނަންވެސް ކިޑްނީ އެއް ބޭނުންވޭ." އޭނާ ބުންޏެވެ.\nނައީމް އަށް ކިޑްނީގެ އެހީތެރިކަން ފޯރުކޮށްދެވޭނެ ފަރާތެއް ހުރި ނަމަ 9631415 އަށް ގުޅުއްވާ އެ މއުލޫމާތު ދެއްވުމަކީ އޭނާ އާއި އާއިލާގެ އިޚުލާސްތެރި އެދުކެވެ. މިހާރުވެސް އެދުމަތިކުރެވިފައިވާ ނައީމް ހުރީ ވީހާވެސް އަވަހަކަށް ކިޑްނީ އެއް ލިބި އޭނާ އަށް ފަރުވާ އެއް ފުރޭނެ ވަގުތެއްގެ އިންތިޒާރުގައެވެ. މާތް ﷲ ނައީމް އަށް އަވަަސް ޝިފާއެއް މިންވަރުކުރައްވާށިއެވެ. އާމީން!\nޖެނުއަރީ 20, 2021 10:20\nމިފަދަ ޙާލުގައި އުޅޭ ފަރާތްތަކަށް ސަރުކާރުން އެހީ ނުވަނީ ކީއްވެ.. އަހަންނަށް މާތްﷲ ތަނަވަސް ކަމެއް ދެއްވައިފި ނަމަ ނިކަމެތިންނަށް އެހީ ވުމަކީ އަހަރެންގެ އަބަދުވެސް ޢަޒުމެކެވެ.\nޖެނުއަރީ 20, 2021 10:54\nމާތް ﷲ ރަހްމަތުން ވީހާވެސް އަވަހަކަށް ކިޑްނީ އެއް ލިބި އަވަސް ސިފާއެއް މިންވަރު ކުރައްވާށި.އާމީން\nޖެނުއަރީ 20, 2021 10:21\nމާތް ﷲ އަވަސް ޝިފާއެއް މިންވަރު ކުރައްވާށި.އާމީން.\nޖެނުއަރީ 20, 2021 10:53\nހެއޮއެދޭ ޖެނުއަރީ 20, 2021 12:00\nމާތް ﷲ ރަހްމަތުން ވީހާވެސް އަވަހަކަށް ކިޑްނީ އެއް ލިބި އަވަސް ސިފާއެއް މިންވަރު ކުރައްވާށި. އާމީން\nޖެނުއަރީ 20, 2021 13:41\nޖެނުއަރީ 20, 2021 13:58\nﷲއިރާދަފުޅާއި މިންވަރުފުޅުން ކިޑުނީއެއް ލިބި އަވަސްޝިފާއެއް މިންވަރުކުރައްވާށި. އާމީން.\nﷲ ތިބާއަށް ރަހްމަތް ލައްވާށިއެވެ މެންދަމުގެ ވަގުތުގައި ﷲ ހަށް އެހީ އަށް އެދި ދަންނަވާށެވެ އަޖައިބު ކުރަނިވި ގޮތަކަށް ﷲ މަދަދު ފޮނުއްވުމަކީވެސް އެކަށީގެންވާ ކަމެކެވެ


Member aku rayyithunnaa badhalu kuravaane gothuge5aharuge thaavaleh | Mihaaru\nތުލުސްދޫ ދާއިރާގެ މެމްބަރު އިބްރާހިމް ނަސީމް މަޖިލިހުގައި ވާހަކަ ދައްކަވަނީ. --- ފޮޓޯ: މަޖިލިސް\nމެމްބަރަކު ރައްޔިތުންނާ ބައްދަލު ކުރައްވާނެ ގޮތުގެ ފަސް އަހަރުގެ ތާވަލެއް\n23 ޖޫން 2019 - 14:01 25 comments\nމިދިޔަ އޭޕްރީލް މަހު ބޭއްވި އާންމު އިންތިޚާބު ގައި ތުލުސްދޫ ދާއިރާ އަށް އަމިއްލަ ގޮތުން ވާދަކުރައްވައި ކުރީގެ މެމްބަރު މުހައްމަދު ވަހީދު އިބްރާހީމް (ލޯޔަރު ވައްޑެ) ގެ މައްޗަށް ބޮޑު ކާމިޔާބީއެއް ހޯއްދެވި އިބްރާހިމް ނަސީމް އާންމު ކުރެއްވި ތާވަލްގައިވާ ގޮތުން، އޭނާ ތަމްސީލް ކުރައްވާ ތުލުސްދޫގެ އިތުރުން ކ. ހިންމަފުށި، ކ. ހުރާ އަދި ކ. ދިއްފުއްޓަށް ވަޑައިގެން، އެ ރަށުގައި ދިރިއުޅޭ ރައްޔިތުންނާ ބައްދަލު ކުރައްވާނެ އެވެ. އޭގައިވާ ގޮތުން އަހަރަކު ތިން ފަހަރު ރަސްމީ ހައިސިއްޔަތުން ކޮންމެ ރަށަކަށް ވެސް ނަސީމް ވަޑައިގަންނަވާނެ އެވެ.\nއެގޮތުން، މި އަހަރު އެންމެ ފުރަތަމަ ދަތުރު ކުރެއްވީ ހިންމަފުއްޓަށެވެ.\nނަސީމް "މިހާރު" އަށް މިއަދު ވިދާޅުވީ، ރައްޔިތުންގެ މަޖިލިހުގެ އިންތިޚާބުގެ ތެރޭގައި ރައްޔިތުންނާ ބައްދަލު ކުރެއްވުމަށް ތާވަލެއް ހަދައި، އޭގައިވާ ގޮތަށް އަމަލު ކުރެއްވުމަކީ އޭނާގެ ވައުދެއް ކަމަށެވެ. މިއީ މަޖިލިހުގެ 87 މެމްބަރުންގެ ތެރެއިން، ދާއިރާގެ ރަށްރަށަށް ވަޑައިގަތުމަށްޓަކައި ފަސް އަހަރުގެ ތާވަލެއް އެކުލަވައިލެއްވި ފުރަތަމަ މެމްބަރެވެ.\nމެމްބަރު ނަސީމް، ދާއިރާގެ ރަށްތަކަށް ޒިޔާރަތް ކުރުމަށް ހަމަޖެހިފައިވާ ގޮތުގެ ތަފްސީލް.\n"ދާއިރާގެ ރައްޔިތުން އަބަދުވެސް ބުނާނެ ހޮވުނީމާ [ރައްޔިތުން ކައިރި އަށް] ނާންނާނެއޭ، ރަށަކުން ނުފެންނާނެއޭ. ރަށަށް އަރާނީ ކޮން ދުވަހަކުންތޯ ސުވާލު ކުރާނެ. އެހެންވެ، އެންމެންނަށް ފެންނާނެ ގޮތަށް ތާވަލެއް ހެދީ. އޭރުން އެ ރަށެއްގައި ތިބި މީހުންނަށް އެނގޭނެ ކޮންއިރަކުން ކަން އަޅުގަނޑު ރަށަށް ދާނީ،" ދިއްފުއްޓަށް އުފަން އެކަމަކު މާލޭގައި ދިރިއުޅުއްވާ ނަސީމް ވިދާޅުވި އެވެ.\nއޭނާ ވިދާޅުވި ގޮތުގައި ހިންމަފުއްޓަށް ކުރެއްވި ދަތުރުގައި، އެ ރަށުގައި ހުރި މުއައްސަސާތަކާއި ޖަމިއްޔާތަކާއި ރައްޔިތުންނާ ބައްދަލު ކުރެއްވި އެވެ. އެ ބައްދަލުވުންތަކުގައި ރަށުގައި ގިނަ ކަންތައްތަކެއް ކުރަން ހުރި ކަން އެނގިވަޑައިގެންނެވި ކަމަށް ވެސް ނަސީމް ވިދާޅުވި އެވެ.\n"މިސާލަކަށް ހިންމަފުށީގެ ނަރުދަމާގެ ނިޒާމު ނިމިފައި އޮތީ. އެކަމަކު އޮޕަރޭޝަން ހަވާލު ނުކުރެވިގެން އެ ހިދުމަތް ނުފެށި އޮތީ. އަޅުގަނޑު އެންވަޔަރަމަންޓް މިނިސްޓްރީ އާ ވާހަކަ ދެއްކީމާ މިހާރު އެބަ ބުނޭ، މި މަހުގެ ފަހުކޮޅު ހިދުމަތް ދޭން ފެށޭވަރު ވާނެ ކަމަށް،" ނަސީމް ވިދާޅުވި އެވެ.\nނަސީމް ވިދާޅުވީ އޭނާ ތަމްސީލް ކުރައްވާ ހަތަރު ރަށަށް ވެސް ވަޑައިގަންނަވަނީ ރައްޔިތުންނާ ވީހާވެސް ކައިރިން ބައްދަލުކުރައްވައި، އެ މީހުންގެ ޝަކުވާތައް އަޑު އައްސަވައި ހައްލު ހޯދަން ކަމަށެވެ.\nތާވަލްގައިވާ ގޮތަށް އެ ރަށަކަށް ހާއްސަ ކުރެވިފައިވާ މަހުގެ ތެރޭގައި މަދުވެގެން ދެ ރޭ ހުންނަވާނެ ކަމަށް ނަސީމް ވިދާޅުވި އެވެ. އަދި ރައްޔިތުންގެ މަޖިލިހުގެ މަސައްކަތްތައް ހުންނަ ގޮތުން ނުވަތަ އެ ނޫން ސަބަބަކާ ހުރެ ތާވަލާ އެއްގޮތަށް ޒިޔާރަތް ނުކުރެވިއްޖެ ނަމަ، ޖެހިގެން އަންނަ މަހު ޒިޔާރަތް ކުރައްވާނެ ކަމަށް އޭނާ ވިދާޅުވި އެވެ.\nނަސީމް، ރައްޔިތުންގެ މަޖިލިހުގެ މި ފަހަރުގެ އިންތިޚާބު ކާމިޔާބު ކުރެއްވިއިރު، އޭގެ ކުރީ ދެ ފަހަރު ވެސް އަމިއްލަ ގޮތުން ތުލުސްދޫ ދާއިރާ އަށް އޭނާ ވާދަކުރެއްވި އެވެ. އެކަމަކު، އެ ދެ ފަހަރު ވެސް ކާމިޔާބެއް ނުވި އެވެ. މި ފަހަރު، ދާއިރާގެ މެމްބަރު ވައްޑެ ބަލިކުރައްވައި ނަސީމް ކާމިޔާބު ހޯއްދެވީ 700 އެއްހާ ވޯޓުގެ ތަފާތުންނެވެ.\nއިތުރު ލިޔުންތައް ރައްޔިތުންގެ މަޖިލިސް ކ. ދިއްފުށި މަޖިލީހުގެ މެމްބަރުން ކ. ތުލުސްދޫ ކ. ހުރާ ކ. ހިންމަފުށި މެމްބަރު އިބްރާހިމް ނަސީމް (ތުލުސްދޫ)\nތުލުސްދޫ ދާއިރާގެ ކޮންމެ މީހަކަށް މާސްކެއް


Mahsala hahlukoh, Hidhumaiy dheyn fashaifin: Aasandha\nމައްސަލަ ހައްލުކޮށް، ހިދުމަތް ދޭން ފަށައިފިން: އާސަންދަ\nހުސްނުވާ އާސަންދަގެ ހިދުމަތް ދޭ ޕޯޓަލްއަށް ދިމާވި މައްސަލަ ހައްލުކޮށްފައިވާ ކަމަށާއި ސިއްހީ ހިދުމަތްދޭ ތަންތަނުން އާސަންދަ ލިބޭނެ ކަމަށް އާސަންދަ ކުންފުނިން ބުނެފި އެވެ.\nރޭ ފަތިހު 5:00 އަކުން މިއަދު މެނދުރު 11:00 އާ ހަމަޔަށް ގިނަ ހޮސްޕިޓަލުތަކާއި ކްލިނިކުތަކުން އާސަންދަ ހިދުމަތް ވަނީ މެދުކެނޑިފަ އެވެ. އޭގެ ސަބަބުން ގިނަ ބަޔަކު ހިދުމަތް ހޯދާފައި ވަނީ އާސަންދަ ބޭނުން ނުކޮށް ފައިސާ ދައްކައިގެނެވެ.\nއެކަމާ ގުޅިގެން އާސަންދަގެ އޮފިޝަލަކު ވިދާޅުވީ އާސަންދަ ހިދުމަތް މެދުކެނޑުނީ ދިިމާވި ޓެކްނިކަލް މައްސަލައަކާ ގުޅިގެން ކަމަށާއި މިހާރު އެ މައްސަލަ ހައްލުކޮށްފައިވާ ކަމަށެވެ. އަދި އެފަދަ ކަމެއް ތަކުރާރު ނުވާ ގޮތަށް ފިޔަވަޅު އަޅަމުން އަންނަ ކަމަށް ވެސް އޮފިޝަލް ވިދާޅުވި އެވެ.\nއޭގެ އިތުރުން މިހާާރު ފައިސާ ދައްކާފައި ހުރި ފަރާތްތަކަށް އަނބުރާ އެ ފައިސާ ލިބޭ ގޮތް ހެދުމާ ގުޅޭ ގޮތުން މަޝްވަރާ ކުރަމުން އަންނަ ކަމަށް އޮފިޝަލް ވިދާޅުވި އެވެ. އަދި ގޮތެއް ނިންމުމަށް ފަހު ފަހުން އިއުލާން ކުރާނެ ކަމަށް ވެސް ވިދާޅުވި އެވެ.\nރޮދިކޮޅެއް ނުވިރި ހުރީ ހޮސްޕިޓަލްގެ އިހުމާލަކުން ނޫން: އާސަންދަ\nއާސަންދައިގެ ތެރޭ އިންތިހާއަށް ކޮރަޕްޝަން އޮތް: ރައީސް\nތިން ގައުމެއްގައި އުޅޭ ދިވެހިންގެ ބޭހަށް "މެރަނާ" ސްކީމް


ސުލްޠާން ޖަލާލުއްދީނު ޢުމަރުވީރު - ވިކިޕީޑިއާ\nސުލްޠާން ޖަލާލުއްދީނު ޢުމަރުވީރު\nސުލްޠާން ޖަލާލުއްދީނު ޢުމަރުވީރު އަކީ މީލާދީން 1306 ން 1335 އަށް ދިވެހިރާއްޖޭގެ ރަސްކަން ކުރެއްވި ރަދުންނެވެ. އެއީ ހިޖުރައިން 706 ން 735 އަށެވެ. މިރަދުން ރަސްކަމަށް އިސްވެ ވަޑައިގަތީ ހިޖުރައިން 706 ވަނަ އަހަރު އެވެ.ވީރު ޢުމަރު ރަސްގެފާނު ރަސްކަމަށް އިސްވެވަޑައިގަތީ ތީމުގޭ ދަރިކޮޅުން އެންމެ ފަހުން ރަސްކަންކުރެއްވި ސުލްޠާން ދާއޫދު ކަލަމިންޖާ (އެއްވަނަ) އަވަހާރަ ވުމުންނެވެ. މިރަދުންގެ ކޮލީ ނަންފުޅަކީ ސިރީ ލޯކަ އަބާރަނަ މަހާރަދުންނެވެ.\nއުމަރު ވީރު ރަސްގެފާނުގެ ބައްޕައަކީ ޞަލާޙުއްދީނު ޞާލިޙު އެވެ، ނަމަކަށް ކިޔުނު ބަންގާޅުގެ މާތް މީހެކެވެ. ޢުމަރު ވީރު ރަސްގެފާނަކީ ސުލްޠާން ޔޫސުފު ކަލަމިންޖާ (އެއްވަނަ)ގެ ދޮންދަރިކަލެކެވެ. އަދި ސުލްޠާން ދާއޫދު ކަލަމިންޖާ (އެއްވަނަ)ގެ ކޮއްކޯފުޅެކެވެ. ޢުމަރު ވީރު ރަސްގެފާނުގެ ބައްޕަ ޞަލާޙުއްދީނު ޞާލިޙު ވެސް ދިވެހިރާއްޖޭގައި ރަސްކަން ކުރެއްވި ކަމުގައި އިބްނިބަޠޫޠާ ލިއުއްވާފައިވެއެވެ. ނަމަވެސް މިއީ ސާބިތުވާން އޮތްކަމެއް ނޫން ކަމުގައި މުޙައްމަދު އަމީނު ވިދާޅުވެފައި ވެއެވެ.\nފުރަމާލޭ ދެދޮރޯށި ދޭތެރޭ ހުންނަ، ގަސްދޮށުމިސްކިތެވެ، ނަމަކަށް ކިޔުނު މިސްކިތް ފުރަތަމަ ބިނާކުރެއްވީ މިރަދުންނެވެ. އަދި އެމިސްކިތުގެ ކުރިމަތީ ގައި އިހަށް އޮތް މައްޝޫރު އަށްކަން ވެޔޮ ބޭއްވެވީ ވެސް މިރަދުންނެވެ. މިރަދުން 29 އަހަރު ވާންދެން ދިވެހިރާއްޖޭގެ ރަސްކަން ކުރެއްވިއެވެ.\nސުލްޠާން ޖަލާލުއްދީނު ޢުމަރުވީރު އަވަހާރަވީ ހިޖުރައިން 735 ވަނަ އަހަރު އެވެ.\nސުލްޠާން ދާއޫދު ކަލަމިންޖާ (އެއްވަނަ) ދިވެހިރާއްޖޭގެ ރަދުން\nމީލާދީން ސާދަވަނަ ޤަރުނު ފަހުން ވަޑައިގަތީ:<br./>ސުލްޠާން އަޙްމަދު ޝިހާބުއްދީނު\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ7ފެބްރުއަރީ 2010، 21:39 ގައެވެ.


Al-Aqsa miskiy Muslim noon meehunnah bandhu koffi | Mihaaru\nއަގްސާ މިސްކިތް މުސްލިމް ނޫން މީހުންނަށް ބަންދުކޮށްފި\nއަގްސާ މިސްކިތުގެ ބޭރުގައި ފަލަސްތީނުގެ އަންހެނުންތަކެއް ދުއާ ކުރަނީ. --ފޮޓޯ:އޭއެފްޕީ\n28 ޖޫން 2016\nގުދުސް (ޖޫން 28) - ގުދުސްގެ މާތްވެގެންވާ އަލް އަގްސާ މިސްކިތް ހިމެނޭ ސަރަހައްދު މުސްލިމް ނޫން މީހުންނަށް މިއަދުން ފެށިގެން ރޯދަ މަސް ނިމެންދެން ބަންދުކުރާނެ ކަމަށް އިޒްރޭލުން ބުނެފި އެވެ.\nއަގްސާ މިސްކިތުގެ ސަރަހައްދުން ފަލަސްތީނުގެ އަންހެނަކު ހިނގާލާފައި ދަނީ. --ފޮޓޯ:އޭއެފްޕީ\nއިޒްރޭލް ފުލުހުންގެ ތަރުޖަމާނަކު ބުނީ މި ފިޔަވަޅު އަޅަން ޖެހުނީ އަގްސާ މިސްކިތުގެ ސަރަހައްދުގައި ދާދި ފަހުން ފުލުހުންނާ ދެކޮޅަށް ހިނގި ހަމަނުޖެހުންތަކާ ގުޅިގެން ކަމަށެވެ. އާދިއްތަ ދުވަހުން ފެށިގެން ކޮންމެ ދުވަހަކު ހެނދުނު ދަނީ މުސްލިމުންނާއި އިޒްރޭލް ފުލުހުންނާ ދެމެދު ކުރިމަތިލުންތައް ހިންގަމުންނެވެ. މުސްލިމުން ހިތްހަމަނުޖެހުން ފާޅުކުރަނީ ޔަހޫދީން އަގްސާ މިސްކިތް ހިމެނޭ ސަރަހައްދަށް ވަންނާތީ އެވެ. މިކަމާ ހިތްހަމަނުޖެހިގެން ފަލަސްތީނުގެ ޒުވާނުން ވަނީ އިޒްރޭލް ފުލުހުންނަށް ގާ އުކައިފަ އެވެ. ރައްދުގައި އިޒްރޭލް ފުލުހުން ވަނީ ކަރުނަ ގޭސް ބޭނުންކޮށްފަ އެވެ.\nއަގްސާ މިސްކިތް ސަރަހައްދު އިޒްރޭލް ސިފައިން ބަލަހައްޓަނީ. --ފޮޓޯ:އޭއެފްޕީ\nމުސްލިމް އޮފިޝަލުން ބުނީ ރޯދަ މަހު ފަހު ދިހައިގައި އަގްސާ މިސްކިތް ހިމެނޭ ސަރަހައްދަށް މުސްލިމް ނޫން މީހުން ނުވެއްދުމަށް އިޒްރޭލާ އެކު ކުރިންސުރެ އެއްބަސްވުމަކަށް އައިސްފައިވާ ކަމަށެވެ. އަދި މި އުސޫލާ ޚިލާފަށް އެ ސަރަހައްދަށް އިޒްރޭލުން ޔަހޫދީން ވައްދަނީ ހަމަނުޖެހުމަށް މަގު ފަހި ކުރަން ކަމަށް ވެސް މުސްލިމް އޮފިޝަލުން ބުނެ އެވެ.\nމުސްލިމް ނޫން މީހުން އަގްސާ މިސްކިތަށް ޒިޔާރަތް ކުރުމުގެ ހުއްދަ ދިން ނަމަވެސް މިސްކިތުގައި އަޅުކަން ކުރުމަކީ މަނާ ކަމެކެވެ. ރޯދަ މަހު ފަހު 10 ގައި ގިނަ އަދަދެއްގެ މުސްލިމުން އަޅުކަމަށް އަގްސާ މިސްކިތަށް ޖަމާވެ އެވެ. --އޭއެފްޕީ\nއިޒްރޭލް ފަލަސްތީން ޣައިރު މުސްލިމުން


މީގެ 1000 އަހަރު ފަހުން ދުނިޔޭގައި އިންސާނުން އުޅޭނެ ކަމެއް ނޭނގެއެވެ. އޭގެ ކުރިން ދުނިޔެ ޤިޔާމަތް ވުމަކީ ވެސް ވެދާނެ ކަމެކެވެ. އެކަން ދެނެވޮޑިގެން ވަނީ ހުރިހާ އެއްޗެއް ހަލްގު ކުރެއްވި ﷲ އެވެ.\nދުނިޔެ އަދި 1000 އަހަރު މިގޮތައް ދެމި އޮވެއްޖެނަމަ އިންސާނުން އުޅޭނީ ކިހިނެއް ހެއްޔެވެ؟ މަދު އަހަރުތަކެއްގެ ތެރޭގައި ކުރިން ނުކުރެވޭ އެތައް ކަމެއް، ކުރެވޭގޮތް އިންސާނުން މިވަނީ ހޯދާފައެވެ. އަދި ކުރިއަށް އޮތްތަނުގައި އިންސާނުންގެ ދިރިއުޅުމަށް އަންނާނެ ކަމަށް ލަފާކުރެވޭ އާދަޔާއި ހިލާފު ބަދަލުތައް އިންސާނުން މިދަނީ ލަފާ ކުރަމުންނެވެ. ސައިންސްވެރިން ކުރި ދިރާސާއެއްގައި މިވަނީ މީގެ 1000 އަހަރު ފަހުން އިންސާނުން ދިރިއުޅޭނެ ކަމަށް ލަފާކުރެވޭ ގޮތް ހާމަކޮށްފައެވެ.\nދިރާސާ ކުރި ސައިންސްވެރިން ބުނާގޮތުގައި މީގެ 1000 ފަހުން ކޮންޕިއުޓަރ ސްޕީޑް ހަމަޖައްސާނީ އިންސާނުންގެ ސިކުޑިންނެވެ. އޭރުން އާޓިފިޝިއަލް ވިސްނުންތަކާއި ހަނދާންތަކާއި އަޑުއެހުންތައް އުފެދޭނެއެވެ. އެ ހުރިހާ މައުލޫމާތު އަމިއްލަ ނަފްސާއި ދެކޮޅަށް ބޭނުންނުކުރުމަށް އިންސާނުން ހައްލުތަކެއް ހޯދާނެ ކަމަށް ވެސް ސައިންސްވެރިން ބުނެއެވެ.\nމިއީ ހަމައެކަނި ކުރާ ލަފާކުރުމެކެވެ. މިއީ ކޮންމެހެން ކަން އޮންނާނެ ގޮތެއް ނޫނެވެ. އަދި ކަންތައް ވާނެ ގޮތެއް ވެސް ނޫނެވެ.\nޖޫން 16, 2021 11:45\nމިލިޔުމުގައި ހަގީގަތަކަށްއޮތީ ލިޔުން ފެށޭތަނާއި ލިޔުން ނިމޭތަން އެކަނި. ދެންހުރީ ހުސްފުލޯކު.\nޖޫން 16, 2021 14:52\nއެއްހާސް އަހަރު ފަހުން އަދި އިތުރު މީހަކާ އިންނަންވީ!\nޖޫން 16, 2021 21:10\nދުނިޔެއް ނިމޭނޭ ކިޔަ އިން އުޅޭތާ އެތަށް ގަރުނެ އްވީ\nޖޫން 18, 2021 17:20\nދުނިޔެ ގިޔާމަތް ވުމުން ދުނިޔެ ނިމޭނެ. އޭގެ ކުރިން ތިމާ މަރުވުމުން ތިމާއަށް ދުނިޔެ ނިމޭނެ. ވަގުތު ޖެހެންދެން ކެއްކޮއްކާ


Viheumah fahu barudhan ithuru vanee keevve?\nވިހެއުމަށްފަހު ބަރުދަން އިތުރުވަނީ ކީއްވެ؟\nވިހެއުމަށްފަހުގައި ބަރުދަން އިތުރު ވުމަކީ ވަރަށް ގިނަ އަންހެނުންނަށް ދިމާވާ މައްސަލައެކެވެ. މާބަނޑު ދުވަސްވަރު ބަރުދަން ވަރަށް ބޮޑަށް އިތުރުވުމަށްފަހުގައި، ވިހެއުމަށް ފަހުގައިވެސް އިތުރަށް ބަރުވުމަކީ ގިނަ އަންހެނުންނަށް ދިމާވާ ކަމެކެވެ.\nފަހުގެ ދިރާސާއަކުން ދައްކާ ގޮތުގައި، ވިހެއުމަށް ފަހުގައިވެސް އަންހެން މީހާގެ ބަރުދަން އިތުރުވަނީ ދިރިއުޅުމުގެ ވައްޓަފާޅި އަންނަ ބަދަލުތަކުގެ ސަަބަބުންނެވެ. މަންމައަކަށްވާ ހިސާބުން، ތިމާގެ އަމިއްލަ ބޭނުންތަކަށް ވުރެ ބޮޑަށް އިސްކަން ދެވެނީ ދަރިންގެ ކަންކަމަށެވެ.\nއެގޮތުން ކަސްރަތު ކުރުން ފަދަ ކަންކަމަށް ވަގުތު ހުސްކުރުމުގެ ބަދަލުގައި ގޭގައި ދަރިންނާއިއެކު ވަގުތު ހޭދަކުރުމަށް އިސްކަން ދެވުން ފަދަ ކަންކަމަކީ ދަރިން ލިބުމަށް ފަހު ބަރުދަން އިތުރުވާ ސަބަބުތަކުގެ ތެރެއިން ސަބަބެކެވެ.\n30،000 އަންހެނުން ބައިވެރިކޮށްގެން ހެދި ދިރާސާއަކުން ދައްކާގޮތުގައި، އެއް ފަހަރާއި ހަތަރު ފަހަރާ ދެމެދު ވިހާފައި ތިބޭ އަންހެނުން، އެމީހުންގެ ހަށިގަނޑު ކުރިން ހުރި ގޮތަށް ބަރުދަން ލުއިވެފައެއް ނުވެއެވެ.\nވިހެއުމަށްފަހުގައިވެސް ދުޅަހެޔޮ ޞިއްޙަތެއްގައި ހުރުމަށް ސަމާލުކަންދީ، ބަރުދަން ލުއި ކުރުމަށް މަސައްކަތް ކުރުމަކީ ވަރަށް މުހިންމު ކަމެކެވެ. އެގޮތުން ދަރިންނާއިއެކު ހޭދަ ކުރާ ވަގުތުގައި، ޓީވީ ބެލުމަށް ސިޓިން ރޫމްގައި އިށީނދެ އިނުމުގެ ބަދަލުގައި ހެލިފެލި އުޅެވޭނެ ފަދަ ކޮންމެވެސް ކަސްރަތެއް ކުރުމަށް އިސްކަން ދޭށެވެ.


Kalaidhoo causeway ge EIA fashaifi\nކަލައިދޫ ކޯޒުވޭގެ އީއައިއޭ ފަށައިފި\nނައިބް ރައީސް ފައިސަލް ނަސީމު ކަލައިދޫ ކައުންސިލް މެންބަރުންނާ އެކު -- ފޮޓޯ: ރައީސް އޮފީސް\nނައިބް ރައީސް ފައިސަލް ނަސީމް ލ. ކަލައިދޫ ކައުންސިލުގެ މެންބަރުންނާ ބައްދަލުކުރައްވައި ކަލައިދޫގެ ތަރައްގީއަށް އެންމެ މުހިއްމު ކަންކަމާ ގުޅޭގޮތުން މަޝްވަރާ ކުރައްވައިފި އެވެ.\nރައީސުލްޖުމްހޫރިއްޔާގެ އޮފީހުގައި މިއަދު ހެނދުނު ކުރިއަށްދިޔަ މިބައްދަލުކުރެއްވުމުގައި ކަލައިދޫ ކައުންސިލުގެ މެންބަރުން ފާހަގަކުރެއްވީ ލ. ދަނބިދޫ އަދި ކަލައިދޫ ގުޅުވާލުމަށް ހަދާ ކޯޒްވޭގެ މަސައްކަތާއި ކަލައިދޫ ބަނދަރުގެ މަސައްކަތް ނުފެށި ލަސްވާ މައްސަލަ އެވެ. އަދި ކަލައިދޫ ރަށްގިރާ ސަރަހައްދު ހިމާޔަތްކުރަން ބޭނުންވާކަމާއި ސްކޫލަށް މަލްޓިޕާޕަސް ހޯލެއްގެ މުހިއްމުކަމާއި އަދި މި ނޫންވެސް ރަށުގެ އިޖުތިމާއީ އިގްތިސޯދީ ތަރައްގީއަށް ބޭނުންވެފައި ހުރި ކަންކަމުގެ ވާހަކަތައް ހިއްސާކުރެއްވި އެވެ.\nމި ބައްދަލުކުރެއްވުމުގައި ނައިބް ރައީސް ވަނީ ކައުންސިލުގެ މެންބަރުން ފާހަގަކުރެއްވި ތަރައްގީގެ މަޝްރޫއުތަކުގެ އެންމެފަހުގެ މައުލޫމާތުތައް ކައުންސިލު މެންބަރުންނާ ހިއްސާކުރައްވާފަ އެވެ. އެގޮތުން ކޯޒްވޭގެ މަސައްކަތުގެ އީއައިއޭ ހެދުމުގެ މަސައްކަތް ކުރިއަށްދާކަން އެމަނިކުފާނު ފާހަގަކުރެއްވި އެވެ.\nމީގެ އިތުރުން ކައުންސިލުން ފާހަގަކުރެއްވި ކަންކަމުގައި ސަރުކާރުގެ ކަމާގުޅޭ އިދާރާތަކާ މަޝްވަރާކުރައްވާ ކަންކަން އަވަސްކޮށްދެއްވުމަށް މަސައްކަތް ކުރައްވާނެ ކަމުގައިވެސް ނައިބް ރައީސް ނަޝީދު ވަނީ ވިދާޅުވެފަ އެވެ.\nފައިސަލް ނަސީމް ކަލައިދޫ\nމުޅި އަހަރަށް ދީނީ ޕްރޮގްރާމުތައް ހިންގަން އެދިވަޑައިގެންފި\nއަމާޒަކީ ފަތުރުވެރިކަމުގެ ދާއިރާގައި އެންމެން ބައިވެރިކުރުން\nކުވޭތުގެ ކުންފުންޏަކުން ހުޅުމާލޭގައި ސްކޫލެއް އަޅަނީ


SunOnline: Lailathul qadr hoadhan gadha alhaa masakaiy kurey!\nލައިލަތުލް ގަދުރި ހޯދަން ގަދައަޅާ މަސައްކަތް ކުރޭ!\nމިޙްނާ ނާސިހު 15 May 2020, 14:01\nރަމަޟާން މަހުގައި މާތްﷲ ސުބުހާނަހޫ ވަތައާލާ ލައްވާފައިވާ އެންމެ މަތިވެރި ނިއުމަތަކީ އެ މަހުގައި ލައިލަތުލް ގަދްރި ވިލޭރޭ ލައްވާފައިވުމެވެ. ލައިލަތުލް ގަދްރިވިލޭރެއަކީ އެ ރެއެއްގައި ކީޜިތި ގުރުއާން ބާވާލެއްވުނު ރެއެވެ. ލައުހުލް މަހްފޫޟުން ދުނިޔޭގެ ބިމަށް ގުރުއާންބާވާލެއްވުނު ރެއެވެ.\nމާތްﷲ ވަހީކުރައްވާފައިވާ ބަސްފުޅެއްގެ މާނައިގައިވެއެވެ. "ހަމަކަށަވަރުން މި ގުރުއާން ތިމަންﷲ ބާވާލެއްވީ މަތިވެރި ވެގެންވާ ރެއެއްގައެވެ. ބަރަކާތްތެރި ވެގެންވާ ރެއެއްގައެވެ. ހުރިހާ ހިކްމަތްވަންތަ މަތިވެރި ނިންމުންތައް އެރޭގައި ﷲ ނިންމަވައެވެ. ތިމަން ﷲގެ ހަޒްރަަތުންވާ ނިންމުންތަކެއްގެ ގޮތުގައެވެ. ތިމަން ﷲ އީ ރަސޫލު ބޭކަލުން ފޮނުއްވާ މަތިވެރި ރަސްކަލާންގެއެވެ."\nލައިލަތުލް ގަދްރި ވިލޭރެއަކީ އެއްހާސް މައްސަރަށްވުރެ ހެޔޮކަން ބޮޑުވެގެންވާ ރެއެކެވެ. އެހެންކަމުން މިފަދަ މަތިވެރި ނަސީބެއް މާތް ﷲ މިއުންމަތަށް ރަމަޟާންމަހުގައި ލެއްވުމީ ބޮޑު ނިއުމަތެއްކަމުގައި ދެކެންޖެހެއެވެ.\nއެހެންކަމުން ކޮންމެ މުސްލިމަކުވެސް ވަކި އުމުރުފުރައަކަށް ބެލުމެއް ނެތި އެރޭގެ ހެޔޮކަން ހޯދުމަށްޓަކައި މަސައްކަތްކުރަން ޖެހެއެވެ. ރަސޫލާގެ ހަދީޘް ބަސްފުޅެއްގެ މާނައިގައިވެއެވެ.\n"ލައިލަތުލް ގަދްރިވިލޭރޭ ނަމާދުކޮށް ގާއިމްވެހުރެ ޒިކުރުކޮށް ﷲގެ ހަޒްރަތުގައި ހުރެ ޘަވާބާއި ދަރުމައަށް އެދުނު މީހާގެ އިސްވެގޮސްފައިވާ ހުރިހާ ފާފައެއް މާތްﷲ ފުއްސަވާދެއްވައެވެ."\nހަމައެޔާއެކު އެރޭގެ އިރުއެރުމާއި ހަމައަށް ދުނިޔެއަށް ބާޢްޖަވެރިކަން ހުރިކަމަށްވެސް ކީރިތި ގުރުއާނުގައި ބަޔާންވެފައިވެއެވެ. އަދި ޖިބްރީލްއަމީން މަލާއިކަތުންނާއެކީ ދުނިޔޭގެ ބިމަށް ފައިބާވަޑައިގަންނަވާނެ ކަމަށްވެސް ވެއެވެ. އެރެއަކީ ބާއްޖަވެރިކަމާއި އަމާންކަން ލައްވާފައިވާ ރެއެކެވެ.\nދެން އެޔާއެކު ހިތުގައި އުފެދޭ ސުވާލަކީ އެރެއަކީ ކޮން ރެއެއްކަމެވެ. އެހެންނަމަވެސް މިއީ އެއްވެސް މީހަކަށް ކަނޑައެޅި ބުނެދޭން އެނގޭ ރެއެއް ނޫނެވެ. އިލްމުވެރިން ރަސޫލާގެ ހަދީޘްފުޅެއްގެ މައްޗަށް ބިނާކޮށް ވިދާޅުވާގޮތުގައި އެރެއަކީ ރަމަޟާންމަހުގެ ފަހުގެ ދިހައިގެ އޮނަހިރި ރޭތަކުގެ ތެރެއިން ރެއެކެވެ. އެއާއިއެކު ބައެއް ފިޤްހީ އިލްމުވެރިން ބުރަވެވަޑައިގަންނަވަނީ އެއީ 27 ވިލޭރޭ ކަމަށެވެ. އެހެންނަމަވެސް މިއީ ބައެއް އިލްމްވެރިންގެ ރައުޔެވެ.\nއެހެންކަމުން މި މަތިވެރިރެއަކީ ކަނޑައެޅިގެން ކޮން ރެއެއްކަން ބުނެދޭން ނޭގުމާއިއެކު މިކަމަށް އޮތް ހައްލަކީ ރަމަޟާންމަހުގެ ފަހު ދިހައިގެ ހުރިހާ ރެއެއްގައިވެސް އަޅުކަމައިގެން ގާއިމްވެހުރުމެވެ. ތަރާވީހް ކުރުމާއި، ދަމުނަމާދު ކުރުމާއި ޒިކުރުކުރުން ގިނަކޮށް، ގުރުއާން ކިޔެވުމުގައިވެސް ހޭދަކުރާ ވަގުތު އިތުރުކުރުމެވެ. މިގޮތުގައި ފަހު ދިހައިގެ ކޮންމެ ރެއެއްވެސް ހޭދަކޮށްފިނަމަ ﷲގެ އިރާދަފުޅާއިއެކު އެމީހަކަށް ލައިލަތުލް ގަދްރި ވިލޭރޭ ލިބޭނެއެވެ. އިޚްލާސްތެރިކަމާއިއެކީ އަޅުކަމުގައި ގާއިމްވެ ހުންނާށެވެ. ﷲ ކާމިޔާބު ދެއްވާނެއެވެ.


Tourette Syndrome hunna kudhin dheke foohivanytha? ekudhinge ihusaasthah dheneganey,eee bayyeh noon! | Atoll News\nޓޮރެޓް ސިންޑްރޮމް ހުންނަ ކުދިންދެކެ ފޫހިވަނީތަ؟ އެކުދިންގެ އިހުސާސްތައް ދެނެގަނޭ، އެއީ ބައްޔެއް ނޫން!\nޝާއިޢުކުރީ: ފާޠިމަތު ފާޒިހާ ޖޫން 13, 2021, 08:17\nޓޮރެޓް ސިންޑްރޮމް ހުންނަ ކުދިން ބާކީކޮށް ނުވަތަ އެ ކުދިންނާއި މާ ގާތްކޮށް އުޅުމަކީ އާންމުކޮށް އެއް ފުރާވަރުގެ ކުދިން އަދި އާއިލާގެ އެހެން މީހުން ނުކުރާ ކަމަށެވެ.\nއެއީ އެފަދަ ކުއްޖެއްގެ ނުވަތަ މީހެއްގެ އިހުސާސްތައް ހަމަ އެއްގޮތަކަށްވެސް ނޭނގޭތީ އެވެ.\nޓޮރެޓް ސިންޑްރޮމް ހުންނަ ކުދިންގެ ފަރާތުން ފެންނަ އަލާމާތްތަކުގެ ތެރޭގައި ބޭކާރު އަޑުއަޑު ލައްވާ، ހަރަކާތްތެރިކަން އިތުރުވެ، މާގިނައިން ހުސް އަނގަތެޅުމާއި ހުއްޓުމެއް ނެތި އަބަދު ބާރަށް އަޑު ގަދަ ކުރެ އެވެ. އެއީ އުފަންވާއިރުވެސް އެ ކުދިންގެ ގައިގަ ހުންނަ ސިފަ އެކެވެ.\nއެއީ މާބޮޑު ބައްޔެއް ނޫންނެވެ.\nސިއްހަތު ރަނގަޅު ނުވަތަ ނުކުޅެދުންތެރިކަމެއް ނުހުންނަ ކުއްޖެއްގެ ގައިގަވެސް ޓޮރެޓް ސިންޑްރޮމް ހުރެދާނެ އެވެ.\nއިނގިރޭސިވިލާތުގެ ބާރު ހިނގާ ގައުމެއް ކަމަށްވާ އިރަލޭންޑްގެ އުމުރުން 10 އަހަރުގެ ޑީގްލަން އެމްސީ އަކީ ޓޮރެޓް ސިންޑްރޮމް ހުންނަ ކުއްޖެ ކެވެ. ޑީގްލަން ބުނީ ބޮޑުވަމުން އައި އިރު ބޭކާރު އަޑުލެއްވުމާއި ހުސް އަނގަ ތެޅުމާއި އަޑު ގަދަ ކުރުން ފަދަ ކަންކަން ކުރެވޭކަން އަމިއްލައަށް އިހުސާސް ކުރެވި އެނގޭ ކަމަށެވެ.\nއެ ކުއްޖާ ބުނީ އޭނާ ދެކެ ރުޅި އަންނަ އެންމެން ކައިރީ ބުނެލަން ބޭނުންވަނީ އެއީ ގޯސްކުއްޖެއް ނޫން ކަމަށެވެ. އަދި އޭނާ ބާކީ ނުކުރުމަށް އެދިފައިވެ އެވެ.\nޑީގްލަންގެ އާއިލާއިން ދަނީ އޭނާއަށް އާންމުންގެ ތެރެއިންނާއި ސްކޫލުން ދިމާވަމުންދާ ބާކީ ކުރުމާއި ފުރައްސާރަ ކުރުންތަކާއި ގުޅިގެން އެ ސިންޑްރޮމަށް މީހުން ހޭލުންތެރިކުރުވުމުގެ މަސައްކަތް ފަށާފައި އެވެ. އަދި އަމިއްލަ ޖަމިއްޔާ އަކާއި ގުޅިގެން އެފަދަ ކުދިންގެ އާއިލާތައް ދެނެގަންނަން ވަނީ ފަށާފައި އެވެ.\nދިރާސާތަކުން ދައްކާގޮތުގައި އިރަލޭންޑުގައި ޓޮރެޓް ސިންޑްރޮމް ހުންނަ ތިން ލައްކައަށްވުރެ ގިނަ ކުދިންނާއި މީހުން އުޅެ އެވެ.\nޓޮރެޓް ސިންޑްރޮމް އަކީ ސިކުނޑީއާއި ގުޅިފައިވާ ނާރުތަކަށް ދިމާވާ މައްސަލައަކުން ވާހަކަދެއްކުމާއި ހަރަކާތްތެރިވުމަށް އަންނަ ބަދަލެކެވެ.


Iphone ge aa model thakeh September 12 gai tha'aaraf kurany - One Online\nއައިފޯނުގެ އާ މޮޑެލްތަކެއް ސެޕްޓެމްބަރ 12 ގައި ތައާރަފުކުރަނީ\nސެޕްޓެމްބަރ 12 ވަނަ ދުވަހު އެޕަލް ކުންފުނީގެ ހާއްސަ އިވެންޓެއް ސްޓީވް ޖޮބްސް ތިއޭޓަރުގައި ބާއްވާނެ ކަމަށް އެޕަލްއިން ބުނެފައި ވާއިރު އައިފޯނުގެ އާމޮޑެލްތައް މިއިވެންޓުގައި ތަޢާރަފު ކުރާނެއެވެ.\nއެޕަލްގެ އުފެއްދުންތައް ދިރާސާ ކުރާ ފަރާތްތަކުން ލަފާކުރާގޮތުގައި މިފަހަރު ސްމާޓް ފޯނު ތަޢާރަފް ކުރާއިރު ކުރީގެ ފޯނު ތަކަށްވުރެ ޑިސްޕްލޭ ބޮޑު ފޯނެއް ފެނިގެން ދާނެއެވެ. އަދި އައިފޯނު އެކްސް ޑިސްޕްލޭ އާއި އެއްގޮތް ނަމަވެސް ޚަރަދު ކުޑަ އެލްސީޑީ ސްކްރީން ޓެކްނޮލޮޖީ ބޭނުން ކޮށްގެން އުފައްދާ އެއިފޯނެއް ވެސް ފެނިގެން ދާނެކަމަށް ލަފާކުރެވެ އެވެ.\nއެޕަލް އިވެންޓުގެ ވާހަކަތައް މީސްމީޑިޔާގައި ދައުރުވަމުން އަންނައިރު އިވެންޓުގެ ދައުވަތު ކާޑުގައި ރަން ކުލަ ބޭނުން ކޮށްފައިވުމުން ގިނަފަރާތްތަކުން ލަފާކުރާގޮތުގައި އައިފޯނު އެކްސް ގެ ކުރިން ތަޢާރަފު ކޮށްފައިނުވާ އައިފޯން އެކްސް ގޯލްޑް ފެނިގެން ދިއުން އެކަށީގެން ވެއެވެ. އެޕަލްއިން މިއަހަރު ވަނީ އައިފޯން އެކްސް ގޯލްޑް ވިއްކުމުގެ ހުއްދައަށް އެދި އެމެރިކާގެ ފެޑެރަލް ކޮމިއުނިކޭޝަންސް އަށް ހުށަހަޅާފައެވެ.\nޓެކްނޮލޮޖީ ޚަބަރުތައް ގެނެސްދޭ "ނައިން ޓު ފައިވް މެކް" ވެބްސައިޓުުން ބުނެފައިވާ ގޮތުގައި އައިފޯންގެ އާ ފޮޓޯތަކުގައި އައިފޯން އެކްސް އާ އެއްގޮތް ރަންކުލައިގެ ދެ ފޯނުގެ ތެރެއިން ޑިސްޕްލޭ ބޮޑު އައިފޯން އެކްސް އެސް ފާހަގަ ކޮށްލެވެއެވެ. އެޕަލް ކުންފުނީގެ އެޕަލް ވޮޗްގެ ޑިސްޕްލޭ ބޮޑު ވާޝަން ވެސް މި ފަހަރު ތަޢާރަފް ކުރުމަށް ހަމަޖެހިފައިވާކަމަށް އެ ވެބްސައިޓުގައިވެއެވެ.\nނައިން ޓު ފައިވް މެކް ވެބްސައިޓާ ހަވާލާދީ ރޮއިޓާރސް އިން މަޢުލޫމާތުދޭ ގޮތުގައި މިއީ ސައްހަ މަޢުލޫމާތު ތަކެކެވެ. ނަމަވެސް އެމަޢުލޫމާތު ހޯދާފައިވާ ގޮތް ހާމަ ކުރުމަށް އުޒުރުވެރިވާ ކަމަށެވެ. އެޕަލް ކުންފުނިންވެސް މިމަޢުލޫމާތު ދޮގުކޮށްފައެއް ނުވެއެވެ.\nއެޕަލް ކުންފުނީގެ ޙިއްސާ 2.2 ޕަސެންޓު ކުރިއަރާފައިވާއިރު ޙިއްސާ އަކަށް 227.97 ޑޮލަރު ޖެހެއެވެ.\nގުޅޭ ޓެގު އެޕަލް ޓެކްނޮލޮޖީ ސްމާޓް ފޯން އައިފޯން


India sifain Raajjeygai thibun, mahsala eh noon!\n17 މާރޗް 2021 - 21:43:09\nއުތުރު ތިލަފަޅުގައި ރާއްޖެއިން އިންޑިއާއެކު ކުރިއަށް ގެންދިއުމަށް ނިންމާފައިވާ މަޝްރޫގެ ޑޮކިއުމަންޓުތައް ކަމަށް ބުނާ ޑޮކިއުމަންޓުތަކެއް ކުރީގެ ހޯމް މިނިސްޓަރު އުމަރު ނަސީރު އިސްކޮށް ހުންނަވައިގެން ވަނީ ލީކުކޮށްލައްވާފައެވެ.\nއެގްރީމަންޓު ލީކު ކޮށްލުމަށް ފަހު އުފައްދަމުން ގެންދެވި އޮއިވަރަކީ "އިންޑިއާ ސިފައިން ދިވެހިރާއްޖޭގައި ތިބޭ" ކަމަށް ބުނާ އޮއިވަރެކެވެ.\nއުމަރު ނަސީރު "އިންޑިއާ ސިފައިން" ދެކެ ރައްޔިތުން ބިރު ގެންނެވުމަށް ނުކުމެވަޑައިގަތްއިރު 1998 ވަނަ އަހަރުގެ ނޮވެމްބަރު3ވަނަ ދުވަހު ދިން އުދުވާނީ ހަމަލާއިން ދިވެހިން ސަލާމަތް ކޮށްދިނީ އިންޑިއާ ސިފައިންކަން އުމަރު ނަސީރު ހަނދުމަފުޅު ނެތުނީތޯއެވެ؟ ނުވަތަ އެދުވަހު ރާއްޖެއަށް އެރި ބާގީންގެ ސައިޑު ނަންގަވަނީތޯ؟ ވެސް ސުވާލު އުފެދެއެވެ.\nދެން އޮތް ސުވާލަކީ އިންޑިއާއަކީ ދިވެހިރާއްޖެއަށް އޮތް ބިރެއްތޯ އުފެދޭ ސުވާލެވެ.\nއިންޑިއާއި ރާއްޖެ އާ ދެމެދު އޮތް ގާތް ގުޅުމަކީ ރާއްޖެއަށް މިނިވަންކަން ލިބުނީއްސުރެ ވެސް ފާހަގަކޮށްލެވޭ ގުޅުމެކެވެ. އޭގެ ކުރިން ވެސް ދިވެހިންނާއި އިންޑިއާ އާ މީހުންނާއި ދެމެދު އޮތީ ތިމާގެ ކަމުގެ ގުޅުމާއި އަވަށްޓެރިކަމުގެ ގުޅުމެވެ. ގިނަ ދިވެހިންތަކަކާއި އިންޑިއާގެ އެކި ސަރަހައްދުގެ މީހުންނާއި ދުރުތާ ތިމާގެވެސް ވާނެއެވެ.\nގިނަ އަދަދެއްގެ ދިވެހިންނަށް އިންޑިއާ ފިލްމާއި، ލަވަ އާއި، ހެދުމާއި، ކާބޯތަކެތި ކަމުދެއެވެ.\nދެއިރު ދެދަޅައަށް ގަދަ ބާރުން ދަރިފުޅު ސްކޫލަށާއި ޓިއުޝަނަށް ފޮނުވައިގެން، އިނގިރޭސި ބަހާއި އަރަބި ބަސް ފަދަ ބަސްބަސް ދަސްކޮށްދޭން މަސައްކަތް ކުރާ އެތައް ބައެއްގެ ދަރިން އެއްކަމެއް ނުކުރިއަސް ހިންދީ ބަސް ދަސްކުރެއެވެ.\nއިންޑިއާގެ ބޮލީވުޑުގެ އެކްޓަރުންނަކީ ގިނަ ޒަމާނުއްސުރެ ދިވެހިންގެ ހިތްތަކުގައި ރަސްކަމާއި ރާނިކަން ކުރާ ބައެކެވެ.\nދިވެހި އެކްޓަރުން އެންމެ ފުރަތަމަ ކޮޕީ ކުރީ އިންޑިއާ އެކްޓަރުންނެވެ. އެމީހުންގެ ފިލްމުތަކެވެ. ދިވެހިންގެ ގިނަ ބަޔަކަށް އެ ރަހަތައް ކަމުދިޔައެވެ.\nދިވެހި ލަވަކިޔުންތެރިން ލަވަތައް އެންމެ ފުރަތަމަ ރެކޯޑު ކުރަން މަސައްކަތް ކުރީ އިންޑިއާގެ ލެޖެންޑުންކަމަށްވާ މުހައްމަދު ރަފީ ސާބާއި، ލަތާ މަންގޭޝްކަރު ފަދަ ފަންނާނުންގެ ލަވަތަކެވެ.\nދިވެހި ޅެންވެރިކަމުގައި ވެސް ހިންދީބަހުގެ ކިތައް ބަސް މިހާތަނަށް ބޭނުންކޮށްފައިވާނެތޯ އެވެ؟\nއަދިވެސް ބައެއް މީހުންނަށް ދިވެހި ލަވަތަކަށް ވުރެ ވެސް ހިންދީ ލަވަތައް ކަމުދާ މީހުން ވެސް އުޅެއެވެ.\nކާބޯ ތަކެއްޗަށް ބަލައިލިކަމުގައި ވީނަމަވެސް، އިންޑިއާ މީހަކަށް ދިވެހި ބަދިގެއަކުން ކައިލެވޭނެއެވެ. އަދި ދިވެއްސަކަށް ހިތްފުރާ އިންޑިއާ ބަދިގެއަކުން ކާނެއެވެ. އިންޑިއާ މީހާއަށްވުރެ ދިވެހި މީހާއަށް އިންޑިއާ ބަދިގެ ކަމުދާނެކަން ޔަގީނެވެ.\nކެއްކުމުގައި ބޭނުންކުރާ އަސޭމިރުހާ، ހިކިމިރުހާ، ހިނކަދިފަތާ، ކޮތަން ބިރިއާ، ދަވިއްގަނދާ، ރީނދުލާ މިއީ ވެސް އިންޑިއާ މީހުންވެސް ކާތަކެތި ނޫންތޯއެވެ؟\nދިވެހި ބަހަށް ވިސްނާލި ކަމަށްވި އަސް ހިންދީ ބަހުގެ ނުފޫޒު އެހާމެ ބޮޑެވެ. މި ނުފޫޒު އެންމެ ބޮޑަށް ފާޅުވަނީ ޝާއިރުންގެ ފަރާތުންނެވެ.\nދިވެހިރާއްޖޭގައި ތައުލީމީ ދާއިރާ އާއި، ސިއްހީ ދާއިރާ އާއި އަދި އެހެނިހެން ސިނާއީ ދާއިރާތަކުގައި ވެސް ލައްކަ ބައިވަރު އިންޑިއާ މީހުން އެބައުޅެވެ. އެމީހުން ދެކެ އުމުރު ނަސީރު ބިރު ނުގަންނަވަނީ ތޯއެވެ؟\nރާއްޖެ އާއި 2000 ވަރަކަށް ކިލޯމީޓާރު ދުރުގައި އޮތް އިންޑިއާއިން ރާއްޖެ މިނިވަން ވީއްސުރެ އެ މިނިވަންކަން ދެމެހެއްޓުމުގައި މިވީތަނަށް ވެފައިވަނީ އެހީތެރިކަމެވެ.\nދިވެހިރާއްޖެ އޮތީ ޗައިނާ ފަދަ ގައުމެއްކަމެއްގެ ކައިރީގައި ކަމަށްވާނަމަ ދިވެހިރާއްޖޭގެ ބޯޑަރު ކުޑަވަމުން ވަމުން ގޮސް މިހާރު ރާއްޖެ ވެސް ގެއްލިދާނެއެވެ. ނުވަތަ އަލުން ޗައިނާގެ ބާރު ދަށަށް ދިޔައީހެވެ. މިސާލަކަށް ދެވަނަ ބޮޑު ހަނގުރާމައަށް ފަހު މިނިވަންކަން ހޯދި ހޮންކޮންގަކީ މިސާލެވެ. އަދި ޓިބެޓުގެ މައްޗަށް ޗައިނާއިން ވެސް ވެރިވިވެރިވުން ފާހަގަކޮށްލެވެއެވެ.\nނަމަވެސް ރާއްޖެ އާއި ސްރީލަންކާ ފަދަ ކުދި ގައުމުތައް އިންޑިއާއެކު މަސައްކަތް ކުރަމުން އަންނަނީ މިނިވަންކަން ދެމެހެއްޓުމަށެވެ.\nވަކިން ހާއްސަކޮށް ރާއްޖޭއަކީ އިގްތިސާދީގޮތުން ވެސް ބަލިކަށި ގައުމަކަށްވެފައި، ބަލަހައްޓަންޖެހޭ ބޯޑަރުގެ ބޮޑު ކަމާއެކު އެކަން ރާއްޖެއިން އެކަނި ކުރަންވެއްޖެ ނަމަ ބޮޑު ހަރަދެއް ހިނގާނެއެވެ. އެ ފައިސާ ދިވެހި އަސްކަރިއްޔާއަށް ހަރަދު ކުރުމުގެ ބަދަލުގައި ތައުލީމާއި ސިއްހަތައް ހަރަދު ކުރުން ވެސް މާ ހައްގުވާނެއެވެ.\nއެހެންކަމުން އިންޑިއާ އާއި އެމެރިކާ ފަދަ ގައުމުތަކުގެ އެހީތެރިކަން ހޯދައިގެން އަސްކަރިއްޔާއަށް ކުރާ ހަރަދު ވީހާ ވެސް ކުޑަކުރުން މުހިންމެވެ.\nގައުމުތަކުގެ އަސްކަރިއްޔާތައް ގުޅިގެން އެއްބަޔަކު އަނެއްބަޔަކަށް އެހީތެރިކަން ފޯރުކޮށްދިނުމަކީ ދުނިޔޭގައި މިހާރު ވެސް ކާމިޔާބުކަމާއެކު ކުރަމުން އަންނަކަމެކެވެ. 1949 ވަނަ އަހަރުން ފެށިގެން ނޭޓޯ ފަދަ ގުޅިފައިވާ އަސްކަރީ ޖަމާއަތްތަކުން އަންނަނީ ދުނިޔޭގައި ހަރަކާތްތެރިވަމުންނެވެ.\nސާކު ސަރަހައްދުގައި ވެސް ގައުމުތަކުން އެއްބައިވެ އަސްކަރީ ކަންކަން ބެލެހެއްޓުން މާ ބުއްދިވެރިވާނެއެވެ. އޭރުން ރާއްޖެ ފަދަ ކުދި ގައުމުތަކަށް ކުރާ ފައިދާ ވެސް މާ ބޮޑުވާނެއެވެ. އަސްކަރިއްޔާއަށް ކުރަންޖެހޭ ހަރަދު ބޮޑުތަނުން ކުޑަވާނެއެވެ.\nރާއްޖޭގެ ކަނޑުތަކުގައި، ހަތިޔާރު ވިއްކުމާ، މަސްތުވާ ތަކެތި ވިއްކުން ފަދަ ކަންކަން ކޮށްފައިވާކަން މީގެ ކުރިން ވަނީ ހާމަވެފައެވެ. ކަނޑު ފޭރުމާއި، ޓެރަރިސްޓުންގެ ކިބައިންވެސް ދިވެހި ކަނޑުތައް ސަލާމތް ކުރަން އިންޑިއާގެ އެހީތެރިކަން ރާއްޖެއިން ހޯދިދާނެއެވެ.\nއަހަރެންގެ ނަޒަރުގައި ދިވެހިރާއްޖޭގައި އިންޑިއާ ސިފައިން ބޭތިއްބުން އަދި ދިވެހިރާއްޖެއިން އިންޑިއާ ސިފައިންގެ އެހީތެރިކަން ހޯދައިގެން ރާއްޖޭގެ އަސްކަރިއްޔާއިން މަސައްކަތް ކުރުމަކީ މައްސަލައެއް ނޫނެވެ.\nއުތުރު ތިލަފަޅުން ފެށިގެން ގޮސް އައްޑު އަތޮޅު ގަމާއި ހަމައަށް ވެސް އިންޑިއާ ސިފައިން ރާއްޖޭގައި ބައިތިއްބައިގެން ނަމަވެސް ދިވެހިންނަށް ރައްކާތެރި ތަނަކަށް ދިވެހިރާއްޖެ ހެދިޖެނަމަ ލިބޭނެ ފައިދާ ބޮޑުވާނެއެވެ.


Jennifer Lopez Still Scent: Dhivehi Anhen Kanbalunge Loabi Hoadhaafaiva Scent Eh - Vaguthu\nޖެނިފަރ ލޯޕޭޒްއޭ ބުނުމުން އެއީ ކާކުކަން ނޭނގޭނެ ދިވެއްސަކު މަދުވާނެ އެވެ. ހަމަ އެގޮތަށް ޖެނީފަރ ލޯޕޭޒްގެ ސްޓިލް ސެންޓުވެސް ނޭނގޭނެ ދިވެހި އަނަހެނަކު މަދުވާނެ އެވެ. މިއީ މުޅި ދުނިޔެއަށްވެސް މަޝްހޫރު ސެންޓެކެވެ.\nއޮކްޓޯބަރު 2013 ގައި ދުނިޔޭގެ ބާޒާރަށް ނުކުތް މި ބްރޭންޑުގެ ސެންޓަކީ އެމެރިކާއަށް ނިސްބަތްވާ މަލްޓިނޭޝަނަލް ކުންފުންޏެއް ކަމަށްވާ ކޯޓީގެ އުފެއްދުމެކެވެ. މި ސެންޓަށް ޖެނިފަރ ލޯޕޭޒްގެ ނަން ދެވިފައިވަނީ އޭނާ މި ސެންޓު އެންޑޯޒްކޮށްފައިވާތީއެވެ.\nޖެނިފަރ ލޯޕޭޒްގެ "ސްޓިލް" ސެންޓު މިހާރު ވަނީ ދިވެހިންގެ ތެރެއިން ޚާއްސަ ގޮތެއްގައި އަންހެންވެރިންގެ މެދުގައިވެސް މަގްބޫލު ސެންޓަކަށްވެފައެވެ. އަންހެނުންނަށް ޚާއްސަ މިސެންޓުގެ އޮރިޖިނަލް ފުޅި ލިބޭނީ އިންޓެންސް.އެމްވީންނެވެ. އިންޓެންސް.އެމްވީން ވިއްކަނީ މީގެ 100 އެމްއެލް ފުޅިއެއް 750 ރުފިޔާއަށެވެ.\nމި ސެންޓު އުފައްދާފައިވަނީ ފްރީސިއާ މަލާއި އޮރެންޖް ބްލޮސޮމާއި ފިނިފެންމަލާއި ލިލީ އޮފްދަ ވެލީ އަދި މަސްކާއި ސަންޑަލްވުޑްގެ އިތުރުން މީރުވަސް ދުވާ އެތައް ބާއްވަތެއް ހިމަނައިގެންނެވެ.\nމީރުވަސް ދުވާ މި ސެންޓު ހުރިހާ އުމުރެއްގެ މީހުންނަށްވެސް ބޭނުން ކުރެވިދާނެ އެވެ. ޕާޓީއަކަށް ނުވަތަ ހަފުލާއަކަށްވިޔަސް މި ސެންޓް ބޭނުންކޮށްލެވިދާނެއެވެ. އަދި ކުޑަކުދިންނަށްވެސް މި ސެންޓް ބޭނުން ކުރެވިދާނެއެވެ. މީގެ އިތުރުން ރައްޓެއްސަކަށް ނުވަތަ ލޯބިވެރިޔާއަށް ހަދިޔާކޮށްލަންވެސް މިއީ ހަމަ ދެވަނައެއް ނެތް މޮޅު ސެންޓެކެވެ.


Chutty Nulibey Muvahzafun Ge Vaahaka Dhahkaane Meehaku Neh - Vaguthu\nޗުއްޓީ ނުލިބޭ މުވައްޒަފުންގެ ވާހަކަ ދައްކާނެ މީހަކުނެތް!\nދިވެހިރާއްޖޭގައި، ވަޒީފާއާބެހޭ އަސާސީ އުސޫލުތައް ކަނޑައަޅައި، ވަޒީފާ ދޭ ފަރާތްތަކާއި ވަޒީފާ އަދާކުރާ ފަރާތްތަކުގެ ޙައްޤުތަކާއި ޒންމާތައް ކަނޑައަޅައި އެ ޙައްޤުތައް ޙިމާޔަތްކޮށްދިނުމަށް ލޭބާ ރިލޭޝަން އޮތީރިޓީއަކާއި ވަޒީފާއާބެހޭ ޓްރައިބިއުނަލެއް ޤާއިމުކޮށް ވަޒީފާއާބެހޭގޮތުން ކުރަންޖެހޭ އެންމެހާ ކަންތައްތައް ކުރުމާބެހޭ ޤާނޫނެއް 2008 ވަނަ އަހަރު ރައްޔިތުންގެ މަޖިލީހުން ފާސްކޮށް އަމަލުކުރަން ފަށާފައި ވީނަމަވެސް 11 އަހަރު ވެގެން ދިޔައިރު ވެސް ރާއްޖޭގެ ވަޒީފާގެ މާހައުލުގައި އޮތީ "ދެރަ މީހާއަށް ދެރަގޮތް، ބާރުގަދަ މިިހާއަށް މޮޅުގޮތެވެ."\nޤާނޫނުގައި ކަޅާއި ހުދުން ކިތަންމެ ފަށުއި އިބާރާތްތަކެއް ލިޔެފައި އޮތް ނަމަވެސް ހާއްސަކޮށް ވަޒީފާ އަދާކުރާ މީހުންގެ ޙައްޤުތައް ހިމާޔަތް ކުރެވޭ ތަނެއް ނުފެނެއެވެ. ވަޒީފާ އަދާކުރާ މީހުންނަށް ލިބެން ޖެހޭ ޙައްޤުތައް ލިބެމުންދާތަނެއް ނުފެނެއެވެ. ވަޒީފާދޭ ފަރާތުން، އޭނާގެ މުވައްޒަފުންނާއި މެދު ކޮންމެ ގޮތަކަށް ކަންތައް ކުރި ނަމަވެސް ވަޒީފާދޭ ފަރާތް ޖަވާބުދާރީ ކުރެވޭނެ ފަސޭހަ މަގެއް ނެތެވެ.\nމުވައްޒަފުންގެ ޙައްޤުތަކުގެ ވާހަކަދައްކާއިރު، ޤާނޫނުން މުވައްޒަފުންނަށް ކަށަވަރު ކޮށްދޭ އެއް ޙައްޤަކީ ރަސްމީ ބަންދު ދުވަހަކީ ކޮންމެ މުވައްޒަފަކަށް ވެސް ޗުއްޓީ ދުވަހެއްގެ ގޮތުގައި ލިބުމުގެ ޙައްޤެވެ. ސަރުކާރު މުވައްޒަފުންގެ އިތުރުން އަމިއްލަ ތަންތަނުގައި ވަޒީފާ އަދާކުރާ މުވައްޒަފުންނަށް ވެސް މިޙައްޤު ލިބިގެންވެއެވެ.\nއާންމުކޮށް މަސައްކަތްކުރަންޖެހޭ ދުވަހެއްގެ ގޮތުގައި، ރަސްމީ ބަންދު ދުވަހަކު މުވައްޒަފަކުލައްވާ މަސައްކަތް ކުރުވާނަމަ، އޭނާއަށް ކަނޑައެޅިފައިވާ މުސާރައިން ދުވާލަކަށްޖެހޭ މިންވަރުގެ ދެބައިކުޅަ އެއްބަޔާ އެއްވަރުގެ އަދަދެއް އޯވަރޓައިމްގެ ފައިސާގެ ގޮތުގައި ލިބޭ ފައިސާގެ އިތުރުން އެމުވައްޒަފުގެ މުސާރައިގައި ހިމަނައިގެން ވަޒީފާދޭ ފަރާތުން، އެމުވައްޒަފަކަށް ދިނުން ޤާނޫނު ލާޒިމް ކުރެއެވެ.\nނަމަވެސް ހައްޖު ދުވަސްފަދަ ނުވަތަ އީދު ދުވަސް ފަދަ ރަސްމީ ބަންދު ދުވަސްތަކުގައި މުވައްޒަފުން ލައްވާ މަސައްކަތް ކުރުވުމަށް ފަހު ޤާނޫނުގައި ބުނާ ގޮތައް ފައިސާ ދެނީ ވަރަށް މަދު ތަނަކުންނެވެ.\nއިސްތިސްނާވާ މުވައްޒަފުން ފިޔަވައި، އިތުރުގަޑި ނުހިމެނޭގޮތުން، ހަފުތާއެއްގެ ތެރޭގައި އެންމެ ގިނަ ވެގެން 48 ގަޑި އިރަށްވުރެ އިތުރަށް އެއްވެސް މުވައްޒަފަކުލައްވާ މަސައްކަތްކުރުވައިގެން ނުވާނެ ކަމަށާއި މުވައްޒަފަކު އަރާމުކުރުމަށް އާދައިގެ މަތިން ހަމަޖެހިފައިވާ ދުވަހެއްގައި ވިދިވިދިގެން 24 ގަޑިއިރުގެ މުއްދަތެއް ނުދީ އެއްވެސް މުވައްޒަފަކު ލައްވާ ވިދިވިދިގެން6ދުވަހަށް ވުރެ އިތުރަށް މަސައްކަތް ކުރުވައިގެން ނުވާނެ ކަމަށް ވެސް ވަޒީފާ އާއި ބެހޭ ޤާނޫނު ބުނެއެވެ.\nޤާނޫނުގައި މިގޮތައް ލިޔެފައި އޮތް ނަމަވެސް ހާއްސަކޮށް، ކުދިކުދި ކުންފުނިތަކުގައި ވަޒީފާ އަދާކުރާ މުވައްޒަފުންނާއި، ފިހާރަތަކާއި، ސައިހޮޓާ، ރެސްޓޯރެންޓް ފަދަ ތަންތަނުގައި މަސައްކަތް ކުރާ މުވައްޒަފުންނަށް އެހެން ހުރިހާ އެންމެނަށް ޗުއްޓީ ދުވަހު ވެސް ޗުއްޓީއެއް ނުލިބެއެވެ. އަދި ޤާނޫނުން ލާޒިމް ކޮށްފައި އޮންނަ ފައިސާ ވެސް ނުލިބެއެވެ. ޤާނޫނުން މަޖުބޫރު ކޮށްފައި އޮތް އޮފް ދުވަހެއް ވެސް ނުލިބެއެވެ.\nވަޒީފާދޭ ފަރާތުން، ވަޒީފާ އަދާކުރާ ފަރާތުގެ ޙައްޤުތައް އަދާކޮށް ނުދޭކަމަށް މުވައްޒަފުން ބުނާ ކޮންމެ ފަހަރަކު ސަރުކާރުގެ ވެރިން ވިދާޅުވާނީ ކަމާބެހޭ އިދާރާތަކަށް މައްސަލަ ހުށަހަޅާށެވެ. އެއީ ލޭބާ ރިލޭޝަންސް އޮތޯރިޓީ އެވެ. ނަމަވެސް އެފަދަ މައްސަލައެއް ހުށަހަޅައިފިނަމަ މުވައްޒަފަށް ވަޒީފާ ގެއްލުމުގެ ބިރު އޮންނާތީ ކަމާބެހޭ ފަރާތްތަކާއި ހަމައަށް މައްސަލަ ގެންދިއުމުގެ ބުރަ ގިނަ މުވައްޒަފުން ނުއުފުލައެވެ.\n"އޮފް ދުވަހެއް ނުލިބުނަސް، ނުވަތަ ބަންދު ދުވަހެއްގައި މަސައްކަތް ކުރުވިޔަސް ތަނެއްގައި މައްސަލަ ޖެއްސޭކަށް ނޯވޭ. އަޅުގަނޑު މަސައްކަތް ކުރާ ރެސްޓޯރެންޓްގައި އުޅެނީ ހަތަރު ދިވެހިން. މައްސަލަ ޖައްސައިފިއްޔާ ބޮސް ވަރަށް ފަސޭހައިން ދެނެގަންނާނެ ކާކުކަން މައްސަލަ ޖެއްސީ. ނުވަތަ ކޮންމެވެސް އެކަކަށް ތުހުމަތުކޮށްފައި ވަޒީފާ އިން ވަކިކޮށްލާނެ. ދެން ޓްރައިބިއުނަލަށް ގޮސް އެތައް މަސައްކަތެއް ކުރަން ޖެހޭނީ. އަނެއްކާ އެހެން ވަޒީފާއެއް ހޯދުން ވެސް ވަރަށް ދަތިކަމަކަށް ވާނީ." ޒުވާން އަންހެނަކު ބުންޏެވެ.\nފިހާރައެއްގައި މަސައްކަތް ކުރާ ޒުވާން ފިރިހެނަކު ބުނީ ރިސޯޓްތަކުގައި މަސައްކަތް ކުރާ މުވައްޒަފުންގެ ޙައްޤުތަކުގެ ވާހަކަ ދައްކާނެ ބަޔަކު ވިނަމަވެސް އާދައިގެ އެހެން ވަޒީފާތަކުގައި މަސައްކަތް ކުރާ މުވައްޒަފުންގެ ވާހަކަ ދައްކާނެ ބަޔަކު ނެތް ކަމަށެވެ.\n"ރިސޯޓްތަކުގައި ސާވިސް ޗާޖް ނުދޭތީ ވެސް ވަރަށް ގިނަ މީހުން އެވާހަކަ ދައްކާ. މަޖިލީހުގައި ވެސް އެބަހުސް އެބަކުރޭ. އެކަމަކު ކިތައް ރެސްޓޯރެންޓްގައި ސާވިސް ޗާޖް ނަގާފައި އެއިން އެއްވެސް ފައިސާއެއް މުވައްޒަފުންނަށް ދެނީ؟ ލޭބާ ރިލޭޝަން އޮތޯރިޓީ އަށް ވެސް ކޮންމެ ރަމަޟާން މަހަކު ރޯދަ އިނާޔަތް ދޭށޭ ކިޔާފައި ބަޔާނެއް ނެރުން ފިޔަވައި އިތުރު ކަމެއް ނުކުރެވޭ." އޭނާ ބުންޏެވެ.\nޤާނޫނުން ކަނޑައަޅާފައިވާ ޙައްޤުތައް ލިބޭތޯ ކަށަވަރު ކުރުމަށް ސަރުކާރުން މިހާރަށް ވުރެ ރަނގަޅަށް މަސައްކަތް ކުރަން އެބަޖެހެއެވެ. ހާއްސަކޮށް މުވައްޒަފުންގެ ޙައްޤުތައް ކަށަވަރު ކޮށްދިނުމަށް ހާއްސަ ސަމާލުކަމެއް ދޭން އެބަޖެހެއެވެ. ޙައްޤުތަކުގެ ވާހަކައަކީ ހަމައެކަނި ސިޔާސީ މަންފާއެއް ހޯދުމަށް ދައްކާ ވާހަކައަކަށް ނުވެ، ހުރިހާ އެންމެންނަށް ޙައްޤުތައް ކަށަވަރު ކޮށްދިނުމަށް ސަރުކާރުން މަސައްކަތް ކުރަން އެބަޖެހެއެވެ.\nއާއިލާ އާއި އެކު ޗުއްޓީ ދުވަހު ޗުއްޓީ ހޭދަކުރުމުގެ ފުރުސަތު ހުރިހާ މުވައްޒަފުންނަށް ހޯދައިދޭން އެބަޖެހެއެވެ. އެފުރުސަތު ނުދެވޭނަމަ ޤާނޫނުގައި ލާޒިމްކުރާ ފައިސާ އެމުވައްޒަފުންނަށް ލިބޭނެ ކަން ކަށަވަރު ކޮށްދޭން އެބަޖެހެއެވެ.\nއޮގަސްޓް 8, 2019 08:51\n، ވަޒީފާ ދޭ ފަރާތްތަކުގެ ޙައްޤުތަށްވެސް ލިޔެލިނަމަ ފުރިހަމަވީސް ދޯ؟\nއޮގަސްޓް 8, 2019 09:27\nރީފްސައިޑް އޮފީހުގަ އުޅޭ ކުދިން ނުކުންނަން ޖެހޭ ހައްޖު ދުވަހުވެސް.\nއޮގަސްޓް 8, 2019 09:30\n16 ގަޑީއިރުގެ ސިއްހީމަރުކަޒެއްގައިވެސް 24 ގަޑީއިރު ޑިއުޓީ ނަގާތާ މަހެއްވާއިރުވެސް،ތިބުނާ(ހަފުތާޔަކު ލިބޭ 1 ދުވަހުގެ )އޮފެއް ނުލިބޭ\nއޮގަސްޓް 8, 2019 09:52\nކުންފުނިތަކުގެ ވެރިންނޭކިޔާ މީހުންނަށް ހުކުރު ހޮނިހިރު އަދި ސަރުކާރު ބަންދު ހުރިހާދުވަހެއް ބަންދު ބޮޑުމުސާރަނަގައިގެން ހައްދަވައިގެން ކަމެއްނުކުރާނެ ސައިބޮއެ ކޮފީބޮއެބޮއެގެން ޑިއުޓީނިންމާފަ އަމުރުކޮއްފަ ޢާދައިގެ މުވައްޒަފުންގެ ކުއްހޯދަން މުޅިދުވަހުއުޅެފަ ޑިއުޓީނިންމާނީ... އާދައިގެ މުވައްޒަފަކަށް ހައްޖެއް އީދެއްނޯންނާނެ... މީއިންސާފުތޯ؟ ބޮޑުމުސާރަ ނަގައިގެން ތިބެންޏާ ގިނަމަސައްކަތް ކުރަންޖެހޭނެ.... މިކަންކަންސަރުކާރުން ބަލާ ފިޔަވަޅުއަޅަންވެއްޖެ... ނުޖެހޭނެ ހުރިހާ ބަންދުދުވަހެއް މަގާމުމައްޗޭކިޔާފަ ދޭކަށް. ޢާދައިގެ މުވައްޒަފުންނޭވާންޖެހޭނީ ހަމަހަމަ... މިމީހުންނަށް ހީވާކަހަލަ މަގާމެއްލިބިއްޖެޔާ މީ މައިންބަފައިންގެ ތަރިކައޭ...ބޭނުންއެއްޗެއްހެދޭނެޔޭ... އޮފްދުވަހުވެސް މިމީހުންގެ ނޮހޮރޮއްފާން އެހާބޮޑުވާނެ.... މިމީހުންވެއްޖެ ސައިޒުކުރަން...\nއޮގަސްޓް 8, 2019 10:55\nރާއްޖޭގަ މީހުން އުގެނެނީ ބޮޑެތި މަޤާމް ތަކުގަ ތިބެގެން ޖީބަށް ގިނަކުރަން. "ދެރަ މީހާއަށް ދެރަގޮތް، ބާރުގަދަ މިިހާއަށް މޮޅުގޮތެވެ."\nއޮގަސްޓް 8, 2019 23:46\nސަން ސިޔާމުގެ ވިލުރީފު ރިސޯޓުގެ އެފް އެންޑް ބީ މުއައްޒަފުންނަށް އޯވަޓައިމު ނުދޭ.\nއޮގަސްޓް 10, 2019 11:27\nހަމައެކަނި ސަރުކާރު މުވައްޒަފުންނަށް ރަމަޟާންމަހުގެ އިނާޔަތު ފައިސާ ދޭންޖެހޭ ސަބަބަކީ ކޮބާ؟ ރޯދަ ވާޖިބުވެފައިވާ ކޮންމެ ދިވެއްސަކަށްވެސް ދައުލަތުން ރަމަޟާން މަހުގެ ޢިނާޔަތު ފައިސާ ދޭންޖެހޭނެ.\nއޮގަސްޓް 10, 2019 11:30\nހަމައެކަނި ސަރުކާރު މުވައްޒަފުންނަށް ރަމަޟާންމަހުގެ އިނާޔަތު ފައިސާ ދޭންޖެހޭ ސަބަބަކީ ކޮބާ؟ ރޯދަ ވާޖިބުވެފައިވާ ކޮންމެ ދިވެއްސަކަށްވެސް ދައުލަތުން ރަމަޟާން މަހުގެ ޢިނާޔަތު ފައިސާ ދޭންޖެހޭނެ. ވަޒީފާ އަދާކުރީމަ މުސާރަދޭ.


Ras Online - ކޮވިޑް-19: ރައްކާތެރިކަމުގެ ފިޔަވަޅެއް ހުއްޓުވުމުގެ ވިސްނުމެއް ނުގެންގުޅޭ: މަބުރޫކް\nކޮވިޑް-19: ރައްކާތެރިކަމުގެ ފިޔަވަޅެއް ހުއްޓުވުމުގެ ވިސްނުމެއް ނުގެންގުޅޭ: މަބުރޫކް\nކޮވިޑާ ގުޅިގެން ރައްކާތެރި ކަމަށް އަޅާ ފިޔަވަޅުތައް ހުއްޓުވުމުގެ ވިސްނުން ސަރުކާރުން ނުގެންގުޅޭ ކަމަށް ރައީސް އޮފީހުގެ ތަރުޖަމާނު މަބްރޫކް އަޒީޒް މިރޭ ވިދާޅުވެއްޖެ އެވެ.\nހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ)އިން ބޭއްވި ނޫސްވެރިންގެ ބައްދަލުވުމުގައި، ވާހަކަ ދައްކަވަމުން ރައީސް އޮފީހުގެ ތަރުޖަމާނު މަބްރޫކް އަޒީޒް ވިދާޅުވީ، ސަރުކާރުން ފިޔަވަޅުތައް އަޅަނީ އެއިރެއްގެ ހާލަތަށް ބަލައި، އެ ވަގުތަކަށް އެންމެ އެކަށޭނަ ގޮތަކަށް ކަމަށެވެ.\nއެގޮތުން މިހާރުގެ ހާލަތަށް ބަލައި އަޅަންޖެހޭ ފިޔަވަޅުތައް އަޅާފައިވާ ކަމަށް މަބުރޫކް ވިދާޅުވިއެވެ. އަދި ރައްކާތެރިކަމުގެ އެއްވެސް ފިޔަވަޅެއް ހުއްޓުވުމުގެ ވިސްނުމެއް ސަރުކާރުން ނުގެންގުޅޭ ކަމަށް މަބުރޫކް ވިދާޅުވި އެވެ.\n"އެއީ ރާއްޖޭގެ ބޯޑަރުތައް ބަންދުކުރަން ވިޔަސް، ރާއްޖެއަށް ގައުމަކުން މީހުން އައުން ހުއްޓުވަން ވިޔަސް، ލޮކްޑައުންއަކަށް ދިއުން ވިޔަސް، އެ ހުރިހާ އޮޕްޝަނެއް އިޒް އޮން ދަ ޓޭބަލްއޭ،" މަބްރޫކް ވިދާޅުވި އެވެ.\nމީގެ އިތުރުން މިހާރު އަޅާފައިވާ ފިޔަވަޅުތަކާއިއެކު ކޮވިޑްގެ ކުރީގެ އޮތް ހާލަތަށް ރުޖޫއަވާނެ ކަމަށް އުއްމީދު ކުރައްވާ ކަމަށް މަބްރޫކް ވިދާޅުވިއެވެ. ރާއްޖޭގެ ކޮވިޑް ނަންބަރުތައް އިތުރުވުމަކީ ބިރުވެރިކަމެއް ކަމަށް މަބުރޫކް ވިދާޅުވިއެެވެ. އަދި ރާއްޖޭގެ ކޮވިޑް ނަންބަރުންތައް އިތުރުވަމުންދާތީ ހޮސްޕިޓަލުތަކުގެ ބެޑް ކެޕޭސިޓީ އިތުރުކުރުމުގެ މަސައްކަތް ސަރުކާރުން މިހާރު ކުރަމުންދާ ކަމަށް ވެސް މަބުރޫކް ވިދާޅުވިއެވެ.\nކޮވިޑްގެ ހާލަތު ރާއްޖޭގައި ވަރަށް ބޮޑަށް ގޯސްވެފައިވާ ކަމަށާ ރައްޔިތުންގެ އެހީތެރިކަން ނެތި ނަަންބަރު ތިރި ނުކުރެވޭނެ ކަމަށް މަބުރޫކް ވިދާޅުވިއެެވެ.\nކޮވިޑް ކޮންޓްރޯލް ކުރުމަށް އަންނަ ބުދަ ދުވަހުން ފެށިގެން ގިނަ ފިޔަވަޅުތަކެއް އެޅުމަށް ނިންމައި ސަރުކާރުން ވަނީ އެކަން އިއުލާންކޮށްފައެވެ. އޭގެ ތެރޭގައި މާލެ ސަރަހައްދުގައި ރޭގަނޑު 12 އިން ފަތިހު4ކަށް ވެހިކަލް ދުއްވުން މަނާ ވަގުތު ކަނޑައެޅުމާއި ސުކޫލުތައް ބަންދުކޮށް އޮންލައިންކޮށް ކިޔަވައިދޭން ވަނީ ނިއްމާފައެވެ.\nމީގެ އިތުރުން ސަރުކާރުގެ އޮފީސްތައް ބަންދުކޮށް ހިދުމަތް އޮންލައިން ކުރުމަށްވެސް ވަނީ ނިންމާފައެވެ. އަދި ޕާކުތަކާއި ކަސްރަތު ކުރާ ތަންތަން ބަންދު ކުރުމާއި މިސްކިތުގައި ގައިދުރުކޮށް ނަމާދު ކުރުމާއި މާސްކު އެޅުން ވަނީ މަޖުބޫރުކޮށްފައެވެ.\nވެކްސިން ފުރިހަމަ ކުރުމުން ލިބޭ ލުއިތައް ދިނުން ހުއްޓާލައި މާލެ ސަރަހައްދުން ދަތުރުކުރާ އެންމެން 10 ދުވަހަށް ކަރަންޓީނު ވާންޖެހޭ ގޮތަށް ވަނީ ހަމަޖައްސާފައެވެ. މި ފިޔަވަޅުތައް އަޅާފައިވަނީ މިމަހުގެ5ވަނަ ދުވަހުން ފެށިގެން 10 ދުވަހުގެ މުއްދަތަށެވެ.


Riyaasathun amalu kuri gothun faadu vidhaalhuvejje\nރިޔާސަތުން އަމަލު ކުރި ގޮތުން ފާޑު ވިދާޅުވެއްޖެ\nމެންބަރު އުޝާމް އަދި ރައީސް ނަޝީދު --\nރައްޔިތުންގެ މަޖިލީހުގެ މިއަދު ޖަލްސާގައި ވަރަށް ދަށު ދަރަޖައިގެ ނާތަހުޒީބު އަމަލުތަކެއް ހިންގަމުންދިޔައިރު މަޖިލީހުގެ ރިޔާސަތުން އެއްވެސް ފިޔަވަޅެއް އަޅާފައިނުވާ ކަމަށް ވިދާޅުވެ ވިލިމާލެ ދާއިރާގެ އަމިއްލަ މެންބަރު އަހުމަދު އުޝާމް ކަންބޮޑުވުން ފާޅުކުރައްވައިފި އެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި މަޑުއްވަރީ ދާއިރާގެ މެންބަރު އަދި ޕީއެންސީގެ ޕީޖީ ގުރޫޕްގެ ލީޑަރު އާދަމް ޝަރީފް އުމަރު ވާހަކަފުޅު ދައްކަވަމުން ގެންދަވަނިކޮށް އިނގުރައިދޫ ދާއިރާގެ އެމްޑީޕީގެ މެންބަރު ހަސަން އަހްމަދު (ހަސަންޓޭ) ވަނީ ވަރަށް ބޮޑަށް އަޑުގަދަ ކުރައްވާފައެވެ. ހަސަންޓޭ އަޑުގަދަ ކުރެއްވީ އާދަމް ޝަރީފްއާ ވަރަށް ކައިރިއަށް ވަޑައިގެންނެވެ.\nއެކަމަށް އިޝާރާތް ކުރައްވާ އުޝާމް ވިދާޅުވީ މަޖިލީހުގައި ހަސަންޓޭ ކުރެއްވީ ވަރަށް ނާތަހްޒީބު ދަށު ދަރަޖައިގެ އަމަލެއް ކަމަށާ އެހާލަތަށް މަޖިލީސް ދިޔައިރުވެސް މަޖިލީހުގެ ރިޔާސަތުން އެއްވެސް ފިޔަވަޅެއް އަޅާފައިނުވާ ކަަމަށެވެ. އަދި މަޖިލީހުގައި އިދިކޮޅު ޕާޓީގެ މެންބަރުންނަށް ބިރެއްނެތި ބަސްބުނުމުގެ ފުރުސަތު ލިބެންޖެހޭ ކަމަށް އުޝާމް ވިދާޅުވިއެވެ.\nމިއަދުގެ ޖަލްސާގައި ހިނގާދިޔަ ކަންތައްތަކާއި ގުޅޭގޮތުން އާދަމް ޝަރީފް ވިދާޅުވީ ކިތަންމެ ބިރެއް ދެއްކި ނަމަވެސް ފަހަތަށް ނުޖެހޭނެ ކަމަށެވެ. އަދި ފަސްޖެހުމެއް ނެތި ސަރުކާރު ޖަވާބުދާރީ ކުރުވުމުގެ މަަސައްކަތުގައި ދެމި ހުންނަވާނެ ކަމަށެވެ.\n"އެއްވެސް ފަސްޖެހުމެއް ނެތި ސަރުކާރު ޖަވާބުދާރީ ކުރުވުމަށްޓަކައި ކުރަން ޖެހޭ ހުރިހާ މަަސައްކަތެއް ކުރާނަން. އެކަނި ހުންނަން ޖެހުނަސް މަޖިލީހުގައިވެސް ސާބިތުކަމާއެކު ހުންނާނަން. އިންޝާﷲ، ފަހަތަކަށް ނުޖެއްސޭނެ،" ޝަރީފް ކުރެއްވި ޓްވީޓެއްގައި ވިދާޅުވިއެވެ.\nއާދަމް ޝަރީފް ވިދާޅުވީ ރައްޔިތުންގެ މަޖިލީހުގައި އިޖްތިމާއީ އާންމު މިންގަނޑާއި ހިލާފަށް ބަސްމަގު ބޭނުން ކުރުމަކީ އާންމު ކަމަކަށް ވެފައިވާ ކަމަށެވެ. މަޖިލީހަކީ ދިވެހި ރައްޔިތުންގެ އިޖްތިމާއީ ފޭރާން ވީދާ ތަނަކަށް ވެގެން ނުވާނެ ކަމަށާ އަދި އެ ފުރުސަތު މަޖިލީހުގެ ރިޔާސަތުން ދީގެން ނުވާނެ ކަމަށްވެސް އޭނާ ވިދާޅުވިއެވެ.\n"...އެކަމަކު ލަނޑަޔާ ވާނީ ލަނޑަޔާ،" މަޖިލީހުގެ ރައީސް މުހައްމަދު ނަޝީދަށް އިޝާރާތް ކުރައްވާ ޝަރީފް ވިދާޅުވިއެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް އަހުމަދު ޝަރީފް އާދަމް + އަހުމަދު އުޝާމް\nއިންތިހާބު ފަސްކުރާ އިސްލާހު ހުށަހަޅަން ތައްޔާރުވެއްޖެ\n"މަޖިލީހުން ނިޒާމު ބަދަލު ކުރުމަކީ އުސޫލާ ހިލާފު ކަމެއް"\n"ދެ ރައީސުން ބޭނުންވިޔަސް ނިޒާމު ބަދަލެެއް ނުކުރެވޭނެ"


"FajrUp" Fathis Namaadhah Heylahvaa Alarm | #Dhiislam\n“ފަޖްރު-އަޕް” ފަތިސް ނަމާދަށް ހޭލައްވާ އެލާމް އެޕްލިކޭޝަން\n5 months ago | 1 comment| September 26, 2017\nﷲގެ ރަސޫލާ (ސަލަވާތާއި ސަލާމް ލައްވާށި) ހަދީޘް ކުރައްވާފައި ވެއެވެ. “އަލްބަރްދަޔިން (ފަތިސް އަދި އަސުރު ނަމާދު) ފުރިހަމަ ކުރާ މީހަކު ސުވަރުގެ ވަންނަ ހުއްޓެވެ.” ބުޚާރީ އާއި މުސްލިމް\n“ފަޖްރު-އަޕް” އަކީ ޖީ.ޕީ.އެސް ބޭނުންކޮށްގެން އޮޓޮމެޓިކުން ފަތިސް ނަމާދު ގަޑި ހަނދާންކޮށްދޭ އިޖްތިމާއީ ފޯނު އެލާމް އެޕްލިކޭޝަން އެކެވެ. ދުނިޔޭގެ ކޮންމެވެސް ދިމާލަކުން 15 ސިކުންތުގެ ފޯން ކޯލެއް އާދެއެވެ. ފޯނު ނަންބަރެއް ނުފެންނާނެ އަދި ބޭނުންކުރާ އެހެންމީހަކަށް ނޭނގޭނެއެވެ. މި އެޕްލިކޭޝަންގެ މައިގަނޑު މަގުސަދަކީ މުޅި އުންމަތް އިޖްތިމާއީ ފޯނު އެލާމް އަކުން ޒަމާނީގޮތުން ގުޅުވާލުމެވެ. ހަމަ މިއާއެކު އުންމަތުގެ އެކަކު އަނެކަކު ފަތިސް ނަމާދަށް ހޭލެއްވުމަށް ބާރުއެޅުމެވެ.\nމި އެޕްލިކޭޝަން ބޭނުންކުރުމުގައި ‘Fajr UP ME’ އިހުތިޔާރު ކުރުމުން FajrUppie (އެޕްލިކޭޝަން ބޭނުންކުރާ މީހެއް) އެއްގެ ފަރާތުން ފޯނު ކޯލެއް ލިބޭނެއެވެ. ‘Fajr UP SOMEONE’ އިހުތިޔާރު ކުރުމުން FajrUppie (އެޕްލިކޭޝަން ބޭނުންކުރާ މީހެއް) އަކަށް ފޯނު ކޯލެއް ކުރުމަށް ދައުވަތު ލިބޭނެއެވެ. މި އެޕްލިކޭޝަން ގައި ފޯނު ކޯލު ކުރެވޭނީ އެއް އަޚް އަނެއް އަޚަށެވެ. އަދި އެއް އުޚްތު އަނެއް އުޚްތަށެވެ. ފޯނު ކޯލެއް ނުލިބޭ ނަމަ އޮޓޮމެޓިކުން ބަންގީގެ އަޑުން އެލާމް ވާނެއެވެ.\nޖީ.ޕީ.އެސް ގެ އެހީގައި އެހެން ނަމާދު ގަޑިތައް އެ ސަރަހައްދެއްގެ ވަގުތާއި އެއްގޮތަށް ހަމަ ކުރެވޭނެއެވެ. އެކަކު އަނެކަކަށް ސަލާމް ގޮވާލައި، ޤުރުއާނުގެ އާޔަތެއް ނުވަތަ ރަސޫލާގެ (ސަލަވާތާއި ސަލާމް ލައްވާށި) ހަދީޘެއް ފޮނުވާލެވޭނެއެވެ. ހިޖްރީ ކަލަންޑަރާއި، އިސްލާމީ ގޮތުން ފާހަގަކުރާ ދުވަސްތަކާއި އަދި ޤިބްލަ އެނގޭ މި އެޕްލިކޭޝަން އަކީ ހިލޭ ބޭނުން ކުރެވޭ އެއްޗެކެވެ.\nމި އެޕްލިކޭޝަން ފޯނަށް ޑައުންލޯޑު ކުރުމަށް މި ލިންކަށް ފިތާލާށެވެ.


ބަޣާވާތަކުން ހިންގާ ސަރުކާރު ބަދަލުކުރާނެ ކަމުގެ އިންޒާރު މާރިޔާ ދެއްވައިފި – Maldivian Democratic Party\nބަޣާވާތަކުން ހިންގާ ސަރުކާރު ބަދަލުކުރާނެ ކަމުގެ އިންޒާރު މާރިޔާ ދެއްވައިފި\nރައީސް ނަޝީދުގެ ރަނިނގްމޭޓެއްގެ ގޮތުގައި ވަޑައިގެން ޚިޔާނާތްތެރިވެ ބަޣާވާތަކުން ޑރ ވަހީދު ހޯދާފައިވާ ވެރިކަން ވައްޓާލާނެ ކަމުގެ އިންޒާރު އެމްޑީޕީގެ ޗެއަރޕާސަންކަން ކުރެއްވި ރައްޔިތުންގެ މަޖިލީހުގެ މައްޗަންގޮޅި އުތުރު ދާއިރާގެ މެންބަރު އަލްއުސްތާޛާ މާރިޔާ އަހުމަދު ދީދީ ދެއްވައިފިއެވެ.\nއިންސާފްގެ ދަތުރުގައި ކުޅުދުއްފުށީގައި ރޭ އެމްޑީޕީން ބޭއްވި ޚާއްޞަ ޖަލްސާގައި ވާހަކަދައްކަވަމުން މާރިޔާ ވިދާޅުވީ މައުމޫނުގެ 30 އަހަރުވީ ވެރިކަންވެސް ބަދަލުކުރީ އެމްޑީޕީން ކަމަށާއި ބާޣީ ވަހީދުގެ ވެރިކަންވެސް އެްމޑީޕީން ބަދަލުކުރާނެކަމަށެވެ. އެކަންކުރުމަށް އެމްޑީޕީގެ ރީނދޫ ލަޝްކަރު ނިކުމެފައިވާ ކަމަށާއި އަދި އެކަން ކުރާނީ ޑޭވީވެސް ބޭލި ފަދައިން ރާއްޖޭގެ ހިތްވަރުގަދަ އަންހެންވެރިން ކަމަށާއި ބޮޑުތިލަދުންމަތިންވެސް އެފަދަ ހިތްވަރާއި ފަންވަަރުހުރި އަންހެން ދަރިން ފެންނަމުންދާކަމަށް މާރިޔާ ވިދާޅުވިއެވެ.\nފުލުހުންނަކީ ފޭލްވެފައިވާ ބައެއް ކަމަށް ވިދާޅުވަމުން މާރިޔާ ވިދާޅުވީ ފުލުހުންނަށާއި ސިފައިންނަށް ކާންދީ ޔުނީފޯމުދީ އަދި ނިދާނެ ތަންދީ ހަދަނީ ރައްޔިތުންގެ ފައިސާއިން ކަމަށާއި ރައްޔިތުންނަށް ކަމެއް ޖެހޭއިރު ފުލުހުންނާ ސިފައިން ފޭލްވެފައިވާކަމަށެވެ. ހަތިޔާރު ނެތް ބަޔަކާ ނޫންގޮތަކަށް ފުލުހުންނަށް ބަޔަކާ ކުރިމަތިލާން ނުކެރޭ ކަމަށާއި، ބަސްނާހާ ތިބި 70 ވަރަކަށް ފުލުހުން މައިތިރި ނުކުރެވުން އެއީ އޭގެ މިސާލެއް ކަމަށް މާރިޔާ ވިދާޅުވިއެވެ.\nމާރިޔާ ވިދާޅުވީ މިމަހުގެ ހަތްވަނަ ދުވަހު ރައީސް ނަޝީދު އަރިހު3ފަހަރަށް ބަޑިގުދަން ހުޅުވަން އެދުނު ކަމަށާއި އެދުވަހު ހުއްދަ ނުދިނުމުން ބަޑި ނުނެގުނުއިރު މާފުށީ ޖަލުގައި ބަޑިޖަހާ މީހުން މަރާލީ މައުމޫނުގެ އޯޑަރަށް ކަމަށެވެ.\n“މައުމޫނުގެ އަމުރު ނުލިބިއެއް ބަޑިއެއް ނުނެގޭނެ. މައުމޫނުގެ އޯޑަރށް ބަޑި ނެގީވެސް އަދި ބަޑި ޖެހީވެސް. އެކަމަކު ހުކުމްކުރީ ޅަ ފުލުހުން ކޮޅަކަށް.” މާރިޔާ ވިދާޅުވިއެވެ.\nމާރިޔާ އިތުރަށް ވިދާޅުވީ މިއަހަރަކީ ތިލދުންމައްޗަށް ޚާއްޞަކޮށް ކުޅުދުއްފުށީގެ ތަރައްޤީގެ ވަރަށްގިނަ މަޝްރޫޢުތަކެއް ފެށުމަށް ހަމަޖެހިފައިވާ އަހަރެއް ކަމަށާއި އެކަމަށް ބަޖެޓްގައި ފައިސާ ކަނޑައެޅި ބައެއް މަޝްރޫއުތައް ފެށުމާ ކައިރިވެފައިވާ ކަމަށެވެ. އަދި ބަޔަކު ބަޣާވާތަކުން ވެރިކަން ވައްޓާލީ އެމްޝްރޫއުތައް ފެށުމަށް ކުޅުދުއްފުއްޓަށް ރައީސް ނަޝީދު ވަޑައިގަތުމަށް ހަމަޖެހިފައިވަނިކޮށް ކަމަށް މާރިޔާ ވިދާޅުވިއެވެ.\nމާރިޔާ ވިދާޅުވީ ރާއްޖޭގެ ކޮންމެ މީހަކުވެސް ރައީސް ނަޝީދު ތަރައްޤީ ގެންނަވާނެކަން ޤަބޫލު ކުރާނެ ކަމަށާއި ކުޅުދުއްފުށީގައި މިހާރު ފެށިގެން ކުރިއަށްދާ މަސައްކަތްތަކުގެ ސަބަބުން ކުޅުދުއްފުށީގެ ރައްޔިތުންނަށް އެކަން ޔަޤީން ވާނެ ކަމަށެވެ.\nރޭގެ ޖަލްސާގައި ކުޅުދުއްފުށީ އުތުރު ދާއިރާގެ މެންބަރު ޢަބްދުލްޣަފޫރު މޫސާގެ އިތުރުން އެރަށުގެ ބައެއް އެހެން ފަރާތްތަކުން ވެސް ވާހަކަދެއްކެވިއެވެ.\nބޮޑު ތިލަދުންމަތީގެ ބައެއް ރަށްރަށަށް ރައީސް ނަޝީދު ކުރެއްވި ދަތުރުފުޅުގައި އެހެން ރަށްރަށެކޭ އެއްފަދައިން ކުޅުދުއްފުށިން ވެސް ރައީސް ނަޝީދަށް ވަރަށް ހޫނު މަރުހާބާއެއް ކިޔާފައިވެއެވެ.


SunOnline: Midhiya mahu ves Import aamdhanee ithuruve exports dhasahah\nމިދިޔަ މަހުވެސް އިމްޕޯޓާއި އާމްދަނީ އިތުރުވެ އެކްސްޕޯޓް ދަށަށް\nފާޠިމަތު ނަޒީފާ އަޙްމަދު 13 Oct 2021, 13:24\nމި އަހަރުގެ އޮގަސްޓް މަހެކޭ އެއްގޮތަށް، ހުސްވި ސެޕްޓެމަބަރު މަހު ރާއްޖެއިން ބޭރުކުރި މުދަލުގެ އަގު ދަށްވި ނަމަވެސް، އެތެރެ ކުރި މުދަލާއި ދައުލަތަށް ލިބުނު އާމްދަނީ މިދިޔަ އަހަރުގެ އެ މުއްދަތާ އަޅާބަލާއިރު އިތުރު ވެއްޖެއެވެ.\nކަސްޓަމްސްއިން އާންމުކުރި ތަފާސްހިސާބުތަކުން ދައްކާ ގޮތުގައި މިދިޔަ އަހަރުގެ ސެޕްޓެމްބަރު މަހާ އަޅާބަލާއިރު މިއަހަރުގެ އެ މުއްދަތުގައި ރާއްޖެއިން މުދާ ބޭރުކުރި މިންވަރު ވަނީ 13 ޕަސެންޓު ދަށްވެފައެވެ.\nއެގޮތުން، ނިމުނު ސެޕްޓެމްބަރު މަހު 328 މިލިއަން ރުފިޔާގެ މުދާ ރާއްޖެއިން ބޭރުކުރި އިރު، މިދިޔަ އަހަރުގެ އެ މުއްދަތުގައި 378 މިލިއަން ރުފިޔާގެ މުދާ ރާއްޖެއިން ބޭރުކޮށްފައިވެއެވެ.\nރާއްޖެއިން ބޭރު ކުރަނީ މަހުގެ ބާވަތްތަކެވެ. އެގޮތުން އެންމެ ގިނައިން މަސް ބޭރުކޮށްފައިވަނީ ތައިލެންޑަށެވެ. އެ ލިސްޓުގައި ދެން ހިމެނެނީ ޔޫކޭ، ޖާމަނީ އަދި ފްރާންސްގެ އިތުރުން އިޓަލީއެވެ.\nއިމްޕޯޓަށް ބަލާއިރު، މިދިޔަ އަހަރުގެ ސެޕްޓެމްބަރު މަހު ރާއްޖެ އެތެރެކޮށްފައިވަނީ 1.9 ބިލިއަން ރުފިޔާގެ މުދަލެވެ. މިއަހަރުގެ ސެޕްޓެމްބަރު މަހު އެ އަދަދު ވަނީ 3.6 ބިލިއަނަށް އިތުރުވެފައެވެ. އެއީ، 90 ޕަސެންޓުގެ އިތުރުވުމެކެވެ.\nފާއިތުވި މަހު ރާއްޖެއަށް އެންމެ ގިނައިން މުދާ އެތެރެކުރި ގައުމުތައް:\nއޮމާން: 603 މިލިއަން ރުފިޔާގެ މުދާ\nޗައިނާ: 441 މިލިއަން ރުފިޔާގެ މުދާ\nޔޫއޭއީ: 418 މިލިއަން ރުފިޔާގެ މުދާ\nއިންޑިއާ: 434 މިލިއަން ރުފިޔާގެ މުދާ\nކަސްޓަމްސްއިން ބުނީ ރާއްޖެ އެތެރެކުރާ މުދަލުން ނަގާ ޑިއުޓީ އާއި އެހެނިހެން ފީގެ ގޮތުގައި ލިބުނު އާމްދަނީ މިދިޔަ އަހަރުގެ ސެޕްޓެމްބަރު މަހާ އަޅާބަލާއިރު މިއަހަރުގެ ސެޕްޓެމްބަރު މަހު 137 އިންސައްތަ އިތުރުވެފައިވާ ކަމަށެވެ. މިދިޔަ އަހަރުގެ ސެޕްޓެމްބަރު މަހު އިމްޕޯޓް ޑިއުޓީގެ ގޮތުގައި 119 މިލިއަން ރުފިޔާ ލިބުނުއިރު މި އަހަރުގެ ސެޕްޓެމްބަރު މަހު ލިބުނު އާމްދަނީ 281 މިލިއަން ރުފިޔާއަށް ވަނީ އިތުރުވެފައެވެ.


އެމްޑީޕީގެ ލީޑަރޝިޕް ތެރޭގައި އެއްވެސް މައްސަލައެއް ނެތް: ވަގުތީ ޗެއަރޕާސަން – Maldivian Democratic Party\nއެމްޑީޕީގެ ލީޑަރޝިޕް ތެރޭގައި އެއްވެސް މައްސަލައެއް ނެތް: ވަގުތީ ޗެއަރޕާސަން\nދިވެހި ރައްޔިތުންގެ ޑިމޮކްރެޓިކް ޕާޓީ (އެމްޑީޕީ) ގެ ލީޑަރޝިޕްގެ ތެރޭގައި އެއްވެސް މައްސަލައެއް ނެތް ކަމަށް އެޕާޓީގެ ޗެއަރޕާސަންގެ މަގާމަށް ގައުމީ މަޖިލީހުގެ ފުރިހަމަ އަޤްލަބިއްޔަތުން އިއްޔެ ހަމަޖެއްސި އެ ޕާޓީގެ ޕާލަމެންޓްރީ ގްރޫޕްގެ ކުރީގެ ރައީސް (ރީކޯ) މޫސާ މަނިކު މިއަދު ވިދާޅުވެއްޖެއެވެ.\n” އަޅުގަނޑު މި ޕާޓީގެ މެންބަރުންނަށާއި، އިދިކޮޅު ފަރާތްތަކަށާއި، މީޑިއާ އަށް ވަރަށް ޔަޤީން ކަމާއެކު ދަންނަވަން. އެމްޑީޕީގެ ލީޑަރޝިޕްތެރޭގައި އެއްވެސް މައްސަލައެއް ނެތް. އަޅުގަނޑާ ޑރ.ޑީޑީއާ ދެމެދުގަވެސް، އަޅުގަނޑާ ގައުމީ މަޖިލީހާ ދެމެދުގަ ވެސް އަދި ގައުމީ މަޖިލީހާ ޑރ.ޑީޑީއާ ދެމެދުގަ ވެސް އެއްވެސް މައްސަލައެއް ނެތް.” މިއަދު ހަވީރު އެމްޑީޕީ ސެކްރެޓޭރިއަޓްގައި ބޭއްވި ނޫސް ކޮންފަރެންސެއްގައި މޫސަ ވިދާޅުވިއެވެ.\nއިދިކޮޅު ޑީއާރުޕީ ގޮތަށް އެމްޑީޕި ދުވަހަކުވެސް ފެކްޝަންތަކަށް ބެހިގެން ނުދާނޭ ކަމަށް ވިދާޅުވަމުން، ޗެއަރޕާސަން މޫސާ މަނިކު ވިދާޅުވީ، އެމްޑީޕީ އަކީ ވަރަށް ޑިމޮކްރެޓިކް ޕާޓީއަކަށް ވާތީ ޚިޔާލު ތަފާތުވުމެއް އުފެދުނަސް އެކަން ފޮރުވައިގެން އެއްވެސް ބޭފުޅަކު ނުހުންނަވާނޭ ކަމަށާއި، އެމްޑީޕީ އަކީ އެކަކު ވަށައިގެން އެނބުރޭ ޕާޓީއެއް ނޫން ކަމަށާއި، އެޕާޓީ ދެމިއޮންނަނީ އާންމު މެންބަރުންގެ މައްޗަށް ކަމަށެވެ.\nޗެއަރޕާސަންގެ ވާހަކފުޅަށް ތާއީދު ކުރައްވަމުން ޕާޓީގެ ރައީސް ޑރ. އިބްރާހީމް ދީދީ (ޑރ.ޑީޑީ) ވިދާޅުވީ ޚިޔާލު ތަފާތުވުމަކީ މައްސަލައެއް ނޫން ކަމަށާއި، ޚިޔާލުފާޅުކުރުމުގެ މިނިވަންކަން ގެނެސްދިން ބަޔަކީ ވެސް އެމްޑީޕި ކަމަށެވެ. އަދި އެމްޑީޕީގެ ތެރޭގައި އެއްވެސް މައްސަލައެއް ނެތް ކަމަށް ވިދާޅުވަމުން، ޑރ. ޑީޑީ އަދި ވިދާޅުވީ “އެމްޑީޕީ އަކީ ޚިޔާލު ތަފާތުވުންތަކާއެކުވެސް އެންމެން ގުޅިގެން މަސައްކަތްކުރަން އިނގޭ ބަޔަކު ތިބި ޕާޓީއެއް” ކަމަށެވެ. މީގެ އިތުރުން “ވަރަށް ބޮދު ްުރުބާނީ އެއް ވެވަޑައިގެން ޕާޓީގެ ވަގުތީ ޗެއަރޕާސަންކަން ޤަބޫލުކުރެއްވި ކަމަށްޓަކައި މޫސާ މަނިކަށް ޝުކުރުދަންނަވާ” ކަމަށާއި، މޫސަގެ އެ ނިންމެވުމުގެ ސަބަބުން ޕާޓީގެ އިދާރީ މަސައްކަތްތަކަށް އިތުރު ހިއްވަރެއް ލިބިގެން ހިނގައްޖެކަމަށް ޑރ.ޑީޑީ ވިދާޅުވިއެވެ.\n” އަޅުގަނޑުމެން މިތިބީ ގުޅިގެން މަސައްކަތްކުރުމުގެ ރޫޙުގަ. އަޅުގަނޑުމެން އިރާދަކުރެއްވިއްޔާ ގުޅިގެން ޕާޓީއަށް ދިމާވާ މައްސަލަތައް ހައްލުކުރާނަން. އަޅުގަނޑުމެން އެމްޑީޕީގެ ހުރިހާ މެންބަރުންގެ ވެސް އަމާޒަކީ އެއް އަމާޒެއް. އެއީ 2013 ވަނަ އަހަރުގެ ބޮޑު މަންޒަރު އެމްޑީޕީއަށް، ޚާއްޞަކޮށް ރައީސް ނަޝީދަށް ކާމިޔާބުކޮށްދެއްވުން.” އެމްޑީޕީގެ ރައީސް މިއަދު ވިދާޅުވިއެވެ.\nމި ނޫސް ކޮންފަރެންސްގައި އެމްޑީޕީގެ ޗެއަރޕާސަން ނައިބު އިދާރީ މުޙަންމަދު އިމްތިޔާޒް (ގައްދޫ އިންތި)އާއި، އެޕާޓީގެ ޗެއަރޕާސަން ނައިބު (މާލީ) އަޙުމަދު މައުސޫމް ވެސް ބައިވެރިވެވަޑައިގެންނެވިއެވެ. އިންތިގެ ވާހަކައިގައި އިއްޔެގެ ގައުމީ މަޖިލީހުގައި އަސާސީ ގަވައިދާ ޚިލާފަށް އެއްވެސް ކަމެއް ގެންދިޔަކަމަށް ފާހަގަކުރެވިފައިވާ ނުވާ ކަމަށް ވިދާޅުވިއެވެ.


ބައެއް ޑޮކްޓަރުން ކޮރޯނާގަ މަރުވީ ޚިދުމަތަށް ނުނުކުމެ މަޑުކުރެވެން އޮއްވައި އަމިއްލަ އަށް ނުކުމެ ޚިދުމަތްކުރުމުން!\nކޮރޯނާ ވައިރަސް ޖެހިގެން މިހައިތަނަށް ދުނިޔޭގެ ކަންކޮޅުތަކުގައި މަރުވި ޑޮކްޓަރުންގެ ތަފްޞީލްތަކަށް ބަލާއިރު ބައެއް ޑޮކްޓަރުން ޚިދުމަތަށް ނުކުމެފައިވަނީ ނުނުކުމެ ގޭގައި މަޑުކުރެވެން އޮއްވައެވެ. ނުނުކުމެ މަޑުކުރެވެން އޮތް ފުރުޞަތު އަމިއްލައަށް ދޫކޮށްލައިފައެވެ. ދޫކޮށްލައިފައެވެ.\nނަތީޖާއެއްގެ ގޮތުން ދުނިޔޭގެ ހުރިހާ ޤައުމުތަކެއްގައިވެސް ޑޮކްޓަރުންނާއި ނަރުހުންނާއި ޞިއްޙީ ޚިދުމަތްތެރިން ކުރަމުން ގެންދާ ޚިދުމަތުގެ އަގު ދަނީ ވަރަށް ބޮޑަށް ވަޒަންކުރެވެމުންނެވެ. މީސްތަކުންގެ ހިތްތަކުގައި ޞިއްޙީ ޚިދުމަތްތެރިންނަށް ވަނީ އިންތިހާއަށް ލޯބި އިތުރުވެފައެވެ.\nއިމާމް މުފްތީ މެންކް ވިދާޅުވެފައިވެއެވެ.: "މުޅި ދުނިޔެއަށް ފެތުރެމުން މިދާ ވަބާ އާއި ގުޅިގެން އަމިއްލަ ފުރާއަށް ބިރެއް ނެތި ދުނިޔޭގެ ކަންކޮޅުތަކުގައި ޚިދުމަތްކުރަމުން ގެންދާ ޚިދުމަތްތެރިން ކުރަމުން އެގެންދާ ޚިދުމަތްތަކަށް ޝުކުރު އަދާކުރަން ބޭނުން ކުރާނެ ބަހެއް ދުލަކު ނެތެވެ."\nމިހާރުވެސް ބައެއް ޑޮކްޓަރުންނާއި ބައެއް ޚިދުމަތްތެރިން ދުނިޔެ ދޫކޮށްފައި އެވަނީ އެއްވެސް އަރާމެއް ނެތި ދިގުލައި މަސައްކަތްކުރުމުގެ ސަބަބުންނެވެ. ތަފާތު ޞިއްހީ ދާއިރާތަކުގައި މަސައްކަތްކޮށް ޚިދުމަތް ފޯރުކޮށްދެމުން ގެންދާ ހުރިހާ ޚިދުމަތްތެރިން ކުރަމުން އެގެންދާ ޚިދުމަތްތަކުގެ އަގު މިއަދު ދުނިޔޭގެ ރައްޔިތުން އެގެންދަނީ ވަޒަންކުރަމުންނެވެ. ތަޢްރީފްކުރަމުންނެވެ.\nބަލިމީހާގެ ލޮލަށް ފެންނަނީ ފަރުވާދޭން އަންނަ ޑޮޓަރާއި ޑޮކްޓަރުގެ ޓީމާއި އަދި ޑިޔުތީކުރާ ނަރުހުން ނަމަވެސް ފަރުވާ ފަރުވާއެއްގެ ގޮތުގައި ފުރިހަމަކަމާއިއެކު ދެމުން އެ ގެންދެވެނީ ފަރުދާގެ ފުރަގަހުގައި ތިބެ ވަރަށް ގިނަ ބައަކު ކުރާ ވަރަށް ބުރަ މިންނަތް މަސައްކަތުންނެވެ.\nތަކުރާރުކޮށްލަމެވެ! "މުޅި ދުނިޔެއަށް ފެތުރެމުން މިދާ ވަބާ އާއި ގުޅިގެން އަމިއްލަ ފުރާއަށް ބިރެއް ނެތި ދުނިޔޭގެ ކަންކޮޅުތަކުގައި ޚިދުމަތްކުރަމުން ގެންދާ ޚިދުމަތްތެރިން ކުރަމުން އެގެންދާ ޚިދުމަތްތަކަށް ޝުކުރު އަދާކުރަން ބޭނުން ކުރާނެ ބަހެއް ދުލަކު ނެތެވެ."\nމިއަދު ފަންސާސް ހަތަރު މީހުން ރަނގަޅުވެ ފަންސަވީސް މީހުން ޕޮޒިޓިވް ވެއްޖެ!\nއިންޑޮނީޝިއާ މީހާ މަރުވީ ކޮވިޑްގެ ސަބަބުން ނޫން ކަމަށް އެޗްޕީއޭ އިން ބުނެފި!\nކޮވިޑް ޖެހިގެން 11 ވަނަ މީހާ މަރުވެއްޖެ!\nއަށާރަ މީހުން ޕޮޒިޓިވްވެ ފަނަރަ މީހުން ބަލިން ރަނގަޅުވެއްޖެ!\nކޮވިޑް ޖެހިގެން އިތުރު ދިވެއްސަކު މަރުވެއްޖެ!


Kulhudhuffushee Airport Ah Test Flight Jahsaifi\nކުޅުދުއްފުށީގައި ޓެސްޓް ފްލައިޓް ޖައްސާފައި---\n19 ސެޕްޓެމްބަރ 20182ކޮމެންޓް\nހދ. ކުޅުދުއްފުށީ ޑޮމެސްޓިކް އެއާޕޯޓުގައި ޓެސްޓް ޕްލައިޓް މިއަދު ޖައްސައިފިއެވެ.\nކާމިޔާބުކަމާއެކު އެ ފްލައިޓް ކުޅުދުއްފުށީ އެއާޕޯޓުގައި ޖައްސާފައިވަނީ މިއަދު 15:11 ހާއިރެވެ. ކުޅުދުއްފުށީ އެއާޕޯޓުގައި ޖެއްސި ފުރަތަމަ ޓެސްޓު ފްލައިޓުގައި ސަރުކާރުގެ އިސްވެރިންނާއި ރައްޔިތުންގެ މަޖިލީހުގެ ބައެއް މެންބަރުން ވެސް ބައިވެރިވެވަޑައިގަނެފައިވާއިރު އެކަން ފާހަގަކުރުމަށް ވަނީ ހާއްސަ ރަސްމިއްޔާތެއްވެސް ކުރިއަށް ގެންގޮސްފައެވެ.\nކުޅުދުއްފުށީ އެއާޕޯޓްގައި ޓެސްޓް ފްލައިޓް ޖައްސާ މަންޒަރު ބަލާލުމަށް ގިނަ ބަޔަކު ވަނީ އެ ސަރަހައްދަށް ގޮސްފައެވެ.\nއަންނަ އާދިއްތަ ދުވަހުގެ ކުރިން އެއާޕޯޓުގެ މަސައްކަތް ނިންމުމަށް ސަރުކާރުން އަމާޒު ހިފާފައިވާއިރު އެ އެއާޕޯޓުގައި 1200 މީޓަރު ދިގު އަދި 30 މީޓަރު ފުޅާ ރަންވޭ އެއް އޮވެއެވެ. ދައުލަތުގެ ބަޖެޓުން 53.4 މިލިއަން ރުފިޔާ ހަރަދުކޮށްގެން ތަރައްގީކުރަމުން އަންނަ އެ އެއާޕޯޓުގެ ރަސްމީކޮށް ހުޅުވާނެ ތާރީހެއް އަދި ނޭނގެއެވެ.\nހެޔޮ ނުވާނެ ވޯޓުހޯދަން މުންޑުވެސް ބާލަފާނެ މިމީހުން...ބަލަ ޓެސްޓް ފްލައިޓް މީގެ ކުރިން ޖައްސަނީ އެއަރޕޯޓް ނިމި ކަންކަންވީމަ... ފްލައިޓް ޖެއްސި އިރު ޓަރމިނަލް އެއް ނެތް..ފްލައިޓުން ފައިބައިގެން ގޮސް އެންމެން ގޮސް އެވަނީ ރުއްގަނޑު ތެރެއަށް... ތީ ކުޅުދުއްފުށީ ރައްޔިތުންގެ މޫނުމަތީ ޖެހި އެތިފަހަރެއް... ތިޔަ ތަން ފުރިހަމަކޮށް އެއަރޕޯޓްގެ ސިފަ ޖައްސުވާ ތިޔަތަން ހުޅުވައިދެއްވާނީ ރައީސް އިބޫ\nމީ އިންޓަރނޭޝަނަލް ސިވިލް އޭވިއޭޝަން އޯގަނައިޒޭޝަނުން ޤަބޫލު ކުރާނެ ކަމެއް ނޫން! ޓޭސްޓް ފްލައިޓެއް، އެއަރ ޓްރެފިކް ކޮންޓްރޯލް ޓަވަރެއްވެސް ނެތީސް ތާރުގަނޑެއްގެ މައްޗަށް މަތިންދާބޯޓެއް ޖެއްސުމަކީ!


Ibu ah Nasheed ge thaaeedhu eba oiy; Tweet aa gulhigen maafah edhen: Mariya | Mihaaru\nއިބޫއަށް ނަޝީދުގެ ތާއީދު އެބައޮތް، ޓްވީޓާ ގުޅިގެން މާފަށް އެދެން: މާރިޔާ\nމާރިޔާ: ނަޝީދުގެ ނަންފުޅު ނުހިމަނައި ކުރެެއްވި ޓްވީޓެއްގައި މައްސަލަ ވަނީ ބޮޑުވެފައި.-- ފޮޓޯ: ހުސެއިން ވަހީދު/ މިހާރު\nއިދިކޮޅު އިއްތިހާދުގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހް (އިބޫ) އަށް އިދިކޮޅު ލީޑަރުންގެ ތާއީދު އޮންނާނެ ކަމަށް ވިދާޅުވެ އިބޫގެ ތަރުޖަމާނު، މައްޗަންގޯޅި އުތުރު ދާއިރާގެ މެމްބަރު މާރިޔާ އަހުމަދު ދީދީ ކުރެއްވި ޓްވީޓެއްގައި ކުރީގެ ރައީސް މުހައްމަދު ނަޝީދުގެ ނަން ނެތުމުން އަމާޒުވި ފާޑުކިޔުންތަކަށް ފަހު މާރިޔާ މިއަދު އެކަމަށް މާފަށް އެދިވަޑައިގެންފި އެވެ.\nއިބޫ އާއި އޭނާގެ ރަނިންމޭޓް ފައިސަލް ނަސީމު އިންތިހާބަށް ކުރިމަތިލެއްވުމަށް މިދިޔަ ބުރާސްފަތި ދުވަހު ފޯމު ހުށަހެޅުއްވުމަށް ފަހު މާރިޔާ ކުރެއްވި ޓްވީޓެއްގައި ވިދާޅުވީ، ކުރީގެ ރައީސް މައުމޫން އަބްދުލް ގައްޔޫމާއި ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ އިތުރުން އަދާލަތު ޕާޓީގެ ރައީސް އިމްރާން އަބްދުﷲ ގެ ތާއީދު އިބޫ އަށް ލިބިވަޑައިގަންނަވާނެ ކަމަށެވެ. އެ ޓްވީޓުގައި ނަޝީދުގެ ނަން ނެތުމުން މާރިޔާ އަށް ވަނީ ބޮޑެތި ފާޑުކިއުންތަކެއް އަމާޒުވެފަ އެވެ.\nމާރިޔާ މިއަދު ކުރެއްވި ޓްވީޓެއްގައި ވިދާޅުވީ، ނަޝީދުގެ ނަން ނެތުމުން ޓްވީޓް ޑިލީޓްކުރަން އެމްޑީޕީގެ ބައެއް މެމްބަރުން އެދިފައިވާ ކަމަށެވެ. އެހެންވެ އެ އެދުމާ އެއްގޮތަށް މާރިޔާ ވަނީ ޓްވީޓު ޑިލީޓްކުރައްވައިފަ އެވެ.\nAlhugandu ge tweet gai RNge nanfulhu nethigen ekama hihhama nujehi tweet delete kurumah alhugandu gaathuga MDP baeh mmbrn edhefi. RN aky Raajjey ge islaahee masakathugai emme isdhaureh adhaa kuravvaa leader. E Tweet ge maana baeh beyfulhunnah olhey gothah kurevumun maafah edhen🙏\n— Mariya Didi 🎈 (@MariyaDidi) July 28, 2018\nމައާފަށް އެދިވަޑައިގެން މާރިޔާ ކުރެއްވި ޓްވީޓް\nރާއްޖޭގެ އިސްލާހީ މަސައްކަތުގައި އެންމެ އިސް ދައުރެއް އަދާކުރައްވާ ލީޑަރަކީ ނަޝީދު ކަމަށެވެ.\nނަޝީދުގެ ނަން ނުހިމެނުމުން އަމާޒުވި ފާޑުކިޔުންތަކާ އެކު މާރިޔާ އިއްޔެ ވަނީ އިތުރު ޓްވީޓެއް ކުރައްވައިފަ އެވެ. އޭގައި އޭނާ ވިދާޅުވެފައިވަނީ އިދިކޮޅު އިއްތިހާދުގެ ކެންޑިޑޭޓަކަށް އިބޫ ހަމަޖެއްސީ ނަޝީދުގެ ފުރިހަމަ ތާއީދާއެކު ކަމަށެވެ.\n#MDP in Gulhifaivaa Party thakuge #RiyaseeCandidate gothugai @ibusolih hushaalhan hamajassavaafa vanee #MDP Leader Raees @MohamedNasheed ge full support aai eku #MDPCongress inneve. Gulhifaivaa Party thakuge #RiyaseeCandidate @ibusolih miadhu vanee CandidacyForm hushaalhuvvafaeve pic.twitter.com/ucHRofSOTh\n— Mariya Didi 🎈 (@MariyaDidi) July 26, 2018\nފާޑުކިއުން އަމާޒުވުމުން މާރިޔާ ކުރެއްވި ޓްވީޓް\nމާރިޔާގެ ޓްވީޓަށް ފާޑުކީ ބައެއް މީހުން ވަނީ، އެ ޓްވީޓުގައި ނަޝީދު ނުހިމެނީ، އެމަނިކުފާނުގެ ތާއީދު އިބޫއަށް ނެތުމުން ކަމަށް ބުނެ ސުވާލު އުފައްދައިފަ އެވެ. އަދި ނަޝީދާ ނުލައި އިބޫއަށް ކާމިޔާބީއެއް ނުލިބޭނެ ކަމަށް ވެސް ބައެއް މީހުން ކުރި ޓްވީޓުގައި ވެ އެވެ.\nރައީސް މުހައްމަދު ނަޝީދު އެމްޑީޕީ އިދިކޮޅު ފަރާތްތައް އިލެކްޝަންސް ކޮމިޝަން މާރިޔާ އަހުމަދު ދީދީ، ޑިފެންސް މިނިސްޓަރު\n23 ކޮމެންޓް, 74 ރިއެކްޝަންސް\nނަޝީދުގެ ތާޢީދު އިބޫއަށް އޮތްކަމަށް ވާނަމަ ކީއްވެތޯ އަންނީ އަދިވެސް އިބޫއަށް ތާޢީދު ކުރާކަން އިޢުލާން ނުކުރީ. އަދިވެސްބަލަނީ އީޔޫއިން ދޮލަނގަކަށް ލާފައި ޓިކެޓް ދޭނެކަމަށް ދެއްތޯ! ނޫނީ އިބޫ އާއި ދެމީހުން ހެދި އެގްރިމެންޓް ހާސީލް ނުވާނެކަމަށް ހީފުޅު ވީތޯ. އިބޫ ހޮވިއްޖެއިޔާ ދިވެހިރާއްޖޭގައި ފުރަތަމަ ފަހަރަށް މާލޭ ބޭފުޅަކު ނޫން މީހަކު ވެރިކަން ކުރާ ފުރަތަ މީހާއަށް އިބޫވެ އެގޮނޑި ދޫކޮށްލުމާކީ ހުތުރުކަމެއް، އަޅުވެތިކަމެއް، ނުކުޅެދުންތެރިކަމެއް. ވީމާ އެކަން ނުކުރުމަށް އެދެން. މިބިރުވެރިކަން ނަޝީދަށް އޮތުމުން ނަޝީދު މުޅިއަކުން ތާޢީދެއް ނުކުރާނެ. ނަމަވެސް ޖަލުން ސަލާމަތްވާން ކޮންމެ މަޅީއެއްވެސް ޖަހާފާނެ.\nއަސްލުގަ އައްނިގެ ތާއީދެއްވެސް ނެތް.\nއަހަރެން އަހާލާ ހިތްވި ސުވާލެއްގެ ޖަވާބު މިއޮތީ ލިބިފަ އެމްޑީޕީ ގެ ރިއާސީ ކެންޑިޑޭޓަކީ ގައުމުގެ ރައީސް ކަމސް ގެންނަން އުޅޭ ބޭފުޅެއް ނޫންކަން މިއޮތީ އެނގިފަ އެމްޑީޕީގެ ހާދު ކޯއިން ގަބޫލުކުރާ ގޮތުން އެއީ ރައީސް ނަށީދައް ދޭން ޖެހޭ ހަދިޔާއެއް ގައުމު ހަމަ މަގައް އަޅުވަން ޝޭ އެކިޔަނީ ބަހަނާއެއް ،ވަރައް ސާފް،\nމާރީ ނަޝިދު އަކީ ރާއްޖެ އިސްލާހް ކުރި މީހެއް ނޫން. ވެރިކަމުގެ ދަހިވެތި ކަމުގައި ޜާއްޖެ ހަލާކު ކުރި މީހެއް. 1. މައުމޫން ޚުދުމުހުތާރު ވެރިކަމޭ ކިޔާ މައުމޫން ވެރިކަމުން ދުރުކުރުމަށް މައުމޫނަށް ވަނަން ގޮވާ ސިފައިންނަށް ފުލުހުންގެ ހައިބަތު ނަގާލުން. ވެރިންނަކީ ރައްޔިތުންގެ ކުރިމަތީގައި އެއްވެސް ބައެއް ނޫން ކަމުގެ އަގު ވައްޓާލީ. ޒާތީ ގޮތުން ދިމާ ކުރީ. މަންޑޭލާ ދެކުނު އެފްރިކާއިން ނަސްލީ އިމްތިޔާޒު ފުހެލީ އެހެންތަ މާރީ ؟ 2. ވަރިކަން ދޫކޮށްލީ ރައްޔިތުންގެ ހައްގުގައޭ ބުނެ. ނަމަވެސް އެމްޑީޕީ މީހުންގެ މެދުގައި ނަފްރަތު އުފައްދާ ސަރުއީ ކޯޓްތަކުގައި ހުޅުޖެހީ.3ވެރިކަން ހޯދުމަށް ވެސް ވެރިކަން ލިބުނު ފަހުންވެސް މަގުމަތި ހަލަ ބޮލި ކޮށް ސާހިދު މެން ގޮވައިގެން ނުކުމެ މަގުމަތީގައި މަސްރޮށި ފިހެ ހަމަ ނުޖެހުން ހިންގީ. މިއީ އިސްލާހީ މަސައްކަތް ކުރާ މީހުން ކުރާ ކަންތަކެއް ނޫން. މައުމޫން ގެ އަބުރު ވެއްޔާ މޮޑެލާ އެފަކީރު ޖަލަށް ލުމުގެ ރޭވުން ތައް ރާވާ ޔާމީން ލައްވާ ކުރުވަން މަޖުބޫރު ކުރުވީ އަންނި<\nނަށީދު އެއީ ކާކު?\nހަމަގައިމުވެސް ދިވެހިންގެ ތާއީދެއްނެއް.\nނަޝީދުގެ ތާއީދު ކޮންމެހެން އިބޫ އަކަށް މުހިއްމެއް ނޫން. ބޭނުންވަނީ އަންނިގެ ފުކުރާ ތަފާތު އެންމެނާއި ގުޅިގެން ހިކުމަތްތެރިކަމާއެކު މަސައްކަތް ކުރެވޭނެ އިންޑިޕެންޑަންޓް ފިކުރެއް.\nހެހެހެހެ މާރިޔާތަ.. އިބޫ އެއީ ޕްރޮކްސީއެއް.. ކޮންތާއިދެއގެ ވާހަކައެއްތޯ. ކާަކަށް އޮޅުވާލަން ކަމަނަ ތި އުޅުއްވަނީ..20% އޮތީ ލިބެން.ޔަގީން ކަށަވަރު. ރައްޔިތުންނަށް އެގޭ ވެރިކަމަށް އަންނަނީ އީޔޫ އާ އިންޑިއާކަން. އެ ފުރްސަތެއް ނެތް\nހެހެ ތެދެއްތީ....އެކަމަކު މިވެރިން މި ބެނަލެކަށް 70% ހޯދައިގަންނަކަމަށް. 70% ލިބުންމައި އަފިރިން އެއާ ވެރިކަން ހަވާލު ނުކުރެތާ...\nއިބޫގެ ވެރިކަމެއްގައި އަންނިއަށް ,4ފާރުން އެތެރެވުމަކީ ނެތްކަމެއް.\nތި ބުނާ ޓުވީޓެއްގަ މައްސަލަ އެއް ނެތް. ނަޝީދުގެ ތާއީދު އޮތްވާހަކަ ކޮންމެހެން ބަޔާންކުރާކަށް ނުޖެހޭ. ސަބަބަކީ އިބޫ އައީ ނަޝީދުގެވެސް ތާއީދާއިއެކު އަދި ނަޝީދުވެސް ނިސްބަތްވެ ވަޑައިގަންނަވާ ޕާޓީ އަކުން. މި ހާލަތުގައި ބުނަންވީ އެހެންފަރާތް ތަކުގެ ތާއީދު އޮތް ވާހަކަ! އެހެން ނޫނީ ބުނަންވީ އިބޫ އަށް އިބޫ ގެ ތާއީދު ވެސް އޮތް ވާހަކަ.. އެކަހަލަ ކަމެއް ދިމާވެގެން ތިއުޅެނީ...


ރައީސް މިރޭ ޔޫއޭއީއަށް، އެހީތަކެއް ލިބޭނެ\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ޔުނައިޓެޑް އަރަބް އެމިރޭޓްސް (ޔޫއޭއީ) އަށް ކުރައްވާ ރަސްމީ ދަތުރުފުޅެއްގައި މިރޭ ފުރައިވަޑައިގަންނަވާނެ ކަމަށް ސަރުކާރުން ވިދާޅުވެއްޖެއެވެ.\nރައީސްގެ ދަތުރުފުޅާއި ބެހޭ މައުލޫމާތު މިއަދު ދެއްވަމުން ފޮރިން މިނިސްޓަރު އަބްދުﷲ ޝާހިދު ވިދާޅުވީ ޔޫއޭއީ އާއި އެކު ޚާއްސަ ގުޅުމެއް އުފެދެން ފަށާފައިވާ ކަމަށާއި ރައީސްގެ ދަތުރުފުޅުގައި ރާއްޖޭގެ ތަރައްގީ އަށް އެހީތަކެއް ލިބޭނެ ކަމަށް އުއްމީދު ކުރައްވާ ކަމަށެވެ.\nޔޫއޭއީގެ ރައީސް ޚަލީފާ ބިން ޒައިދު އަލް ނަހްޔާންގެ ދައުވަތަކަށް ކުރައްވާ އެ ދަތުރުފުޅުގައި އެނާޖީ ސަމިޓްގައި ރައީސް ބައިވެރިވެވަޑައިގަތުމުގެ އިތުރުން ދެ ގައުމުގެ ގުޅުން ބަދަހިކުރުމާ ގުޅޭ ރަސްމީ ވާހަކަތައް އޮންނާނެ ކަމަށް ފޮރިން މިނިސްޓަރު ވިދާޅުވިއެވެ.\nޓްރާންސްޕޯޓް މިނިސްޓަރު އައިޝަތު ނަހުލާ ވެސް ދާދި ފަހުން ޔޫއޭއީ އަށް ވަޑައިގަތެވެ. އެއީ، ނ. މާފަރު އެއާޕޯޓު އަޅަން އެހީވާ އަބޫދާބީ ފަންޑު ފޯ ޑިވެލޮޕްމަންޓް (އޭޑީއެފްޑީ) ގެ އިސްވެރިންގެ ދައުވަތަކަށް ކުރެއްވި ދަތުރެކެވެ. ނަމަވެސް ދަތުރުފުޅުގެ އެއްވެސް ތަފްސީލެއް ސަރުކާރުގެ އެއްވެސް އިދާރާއަކުން ހާމަކުރައްވާފައެއް ނުވެއެވެ.\nބައެއް ފަރާތްތަކުން ތުހުމަތު ކުރާ ގޮތުގައި ޔޫއޭއީ އަދި ސައުދީ އަރަބިއްޔާ އިން ރާއްޖެއަށް ދެން އެހީދޭނީ ޤަތަރާއި އީރާނާއި އެކު ގުޅުން ގާއިމް ނުކުރަން ޝަރުތުކޮށްފައެވެ. ރައީސް ޞާލިހް ވެރިކަމަށް ވަޑައިގެންނެވީ ޤަތަރާއި އީރާނާއި އެކު އަލުން ސިޔާސީ ގުޅުން ގާއިމް ކުރުމަށް ވައުދު ވެގެންނެވެ. ނަމަވެސް އެދެގައުމާއި ގުޅުން ބަދަހި ކުރަން ސަރުކާރުން އަދި މިހާތަނަށް އެއްވެސް ކަމެއް ކުރެއްވި ކަމުގެ މައުލޫމާތެއް ލިބިފައެއް ނުވެއެވެ.\nސައުދީ އަރަބިއްޔާ އަދި ޔޫއޭއީ އަކީ ކުރީގެ ރައީސް ޔާމީންގެ ވެރިކަމުގައި ވެސް ރާއްޖެއަށް އެންމެ ބޮޑެތި އެހީތައް ވަމުން އައި ގައުމުތަކެވެ.\nއަރުޝީފަށް ނެގީ 13/01/2019 11:34\nއެންމެފަހުން އަޕްޑޭޓްކުރީ 13/01/2019 11:34\nމުޙައްމަދު އަރީޙް 20 މިނެޓު ކުރިން


Sifainge veringe bodu conference ehgai Shamal | Mihaaru\nޚަބަރު / ޗީފް އޮފް ޑިފެންސް ފޯސް\nސިފައިންގެ ވެރިންގެ ބޮޑު ކޮންފަރެންސެއްގައި ޝަމާލް\nސިފައިންގެ ވެރިންނަށް ހާއްސަކޮށްގެން ބޭއްވި ކޮންފަރެންސްގައި ޝަމާލް (ކ-2) ގައުމެއްގެ ސިފައިންގެ ވެރިއަކާ ބައްދަލުކުރައްވަނީ-- ފޮޓޯ: އެމްއެންޑީއެފް\n28 އޯގަސްޓް 2019 - 16:19\nސިފައިންގެ ވެރިންގެ ބޮޑު ކޮންފަރެންސެއްގައި، ޗީފް އޮފް ޑިފެންސް ފޯސް މޭޖަ ޖެނެރަލް އަބްދުﷲ ޝަމާލް ބައިވެރިވެވަޑައިގެންފި އެވެ.\nއެމްއެންޑީއެފްގެ ވެބްސައިޓުގައި ބުނިގޮތުގައި މިދިޔަ ހޯމަ ދުވަހު ތައިލެންޑުގައި ފެށި "އިންޑޯ ޕެސިފިކް ޗީފްސް އޮފް ޑިފެންސް (ޗޮޑް) ކޮންފަރެންސް" ގައި 33 ގައުމެއްގެ ޗީފް އޮފް ޑިފެންސް މަގާމު ފުރުއްވާ ބޭފުޅުން ބައިވެރިވެވަޑައިގެންނެވި ކަމަށެވެ.\nސިފައިންގެ ވެރިންނަށް ހާއްސަކޮށްގެން ބޭއްވި ކޮންފަރެންސްގައި ބައިވެރިވެވަޑައިގެންނެވި ބޭފުޅުން-- ފޮޓޯ: އެމްއެންޑީއެފް\nކޮންފަރެންސްގެ ތެރެއިން ޝަމާލް ވަނީ މިިދިޔަ ހޯމަ ދުވަހު އޮސްޓްރޭލިއާގެ ޗީފް އޮފް ޑިފެންސް ފޯސް، ޖެނެރަލް އެންގަސް ކޭމްޕްބެލްއާ ބައްދަލުކުރައްވައިފަ އެވެ. ދެ ގައުމުގެ ދެމެދުގައި އޮތް އަސްކަރީ ގުޅުން އިތުރަށް ބަދަހިކުރުމާ ބެހޭގޮތުން ދެ ބޭފުޅުން މަޝްވަރާކުރެއްވި އެވެ.\nތައިލެންޑުގެ ދަތުރަށްފަހު "ދަ ކޮލޮމްބޯ ޑިފެންސް ސެމިނާ" ގައި ބައިވެރިވެވަޑައިގަތުމަށް އޭނާ މިއަދު ލަންކާއަށް ވަޑައިގަންނަވާނެ އެވެ. އަންނަ ހުކުރު ދުވަހާ ހަމައަށް ސެމިނާ އޮންނާނެ އެވެ.\nތައިލެންޑާއި ލަންކާގެ ދަތުރަށްފަހު ޝަމާލް ރާއްޖެ ވަޑައިގަންނަވާނީ އަންނަ ހޯނިހިރު ދުވަހެވެ.\nއެމްއެންޑީއެފް ޗީފް އޮފް ޑިފެންސް ފޯސް މޭޖަ ޖެނެރަލް އަބްދުﷲ ޝަމާލް\n5 ކޮމެންޓް, 10 ރިއެކްޝަންސް\nވަރަށް މައްޗަށް ނޭވާ ހިފަހައްޓާލާ، ބަނޑު ހިންދާލައިގެން ހުރިކަން އެނގޭ. އެކަމަކު، ޔުނިފޯމް ސްމާޓްކަމެއްނެތް.\nއަހަރުމެންގެ ޗީފް ސޯގެ އެއްވެސްް ސްމާޓްކަމެއްނެތްދޯ! އެހެންތާ ވާނީ މިޤައުމުގައި މިފަދަމަޤާމުތައްވެސް އެއީ ސިޔާސީ ވެފަ އޮންނައެއްޗެއްވީމަ. ކޮންމެހެން ފިޓްނަސް އަކައް ބެލުމެއް ނޯންނާނެވިއްޔަ ދޯ! ވެދާނެ އެބޭފުޅާ ވޭތުވެދިޔަ5އަހަރު މާފުށީގައި ގެސްޓްހައުސް ހިންގަވަން އުޅުއްވީމަ ވެފަހުރި ގޮތްކަމުގަވެސް. އެކަމު އެއީ އުޒުރެއްނޫންދޯ. އެޓްލީސްޓް މަޤާމުލިބުމުން އެބަޖެހޭދޯ ފިސާރި ކަޓް ކަޓް ފެންނަވަރައް މީހާ ޖައްސާލާ ޔުނީފޯމްގައި ސްމާޓް ވެލަން. ނޫންތަ އަޅެ!\nރާއްޖޭގެ ޑިފެންސްފޯހުން ކުރަންއޮތްކަމަކީ މަގުމަތީ ފެންހިންދުމާއި އަލިފާންނިއްވުމާއި ސަލްޓަންޕާކުހެދުން. މިއީ ހަނގުރާމަކުރަން އަފުގާނިސްތާނެއްނޫން. އެހެނެއްނޫން އެތާ އެތިބަ އިންޑިއާ ކޮރެއާމީހުން ތިބޭނީ ކަށިފުއްޕައިގެން، އެއީ ބޮލަށް އެޓަމްބޮމެއް ވައްޓާލާނެ އިރެއް ނޭނގޭނެ އެމީހުނަކަށް.\nވާއު... ހާދަ ބޮޑޭދޯ


އިރުމަތީ ޤުދުސްގެ މިސްކިތެއް ތަޅައިލަން އިސްރާއީލު ކޯޓަކުން އަމުރުކޮށްފި\nއައިޝަތު ހަނާ 15 ސެޕްޓެމްބަރު 2020 12:55\nއިރުމަތީ ޤުދުސްގައި އިސްރާއީލުންދަނީ ގިނަ ޢިމާރާތްތަކެއް ތަޅައި ސުންނާފަތިކުރަމުން\nއިރުމަތީ ޤުދުސްގައި ހުންނަ މިސްކިތެއް، އެ މިސްކިތް ބިނާކުރުމުގެ ހުއްދަ ނެތި ބިނާކުރި ކަމުގައި ބުނެ، ތަޅައިލުމަށް އިސްރާއީލުގެ ކޯޓަކުން އަމުރުކޮށްފި ކަމަށް ފަލަސްޠީނުގެ މީޑިޔާތަކުން ރިޕޯޓުކޮށްފިއެވެ.\nއިސްރާއީލުގެ ކޯޓަކުން އެ މިސްކިތް ތަޅައިލުމަށް އަމުރުކުރުމާ ގުޅިގެން ޣައްޒާގެ ދީނީ ކަންކަމާއި އައުޤާފާއި ބެހޭ ވުޒާރާއިން އެ ނިންމުން ކުށްވެރިކޮށް މިސްކިތް ތަޅައިލުމާ ދެކޮޅަށް އިންޒާރުދީ ނެރެފައިވާ ބަޔާނެއް ފަލަސްޠީނުގެ މީޑިޔާތަކުންވަނީ ޢާންމުކޮށްފައެވެ.\nއަދި އެ ބަޔާނުގައި ޤުދުސްގައި ހުރި މުޤައްދަސް ތަންތަނާއި، އަޅުކަންކުރާ ތަންތަން ރައްކާތެރިކޮށް ހިމާޔަތްކުރުމަށް ބައިނަލްއަޤުވާމީ މުޖުތަމަޢާއި ޢަރަބި ލީގާއި އޯއައިސީއަށް ގޮވާލާފައިވެއެވެ.\nއިސްރާއީލުގެ އިދާރާތަކުންވަނީ އެ މިސްކިތް ހުރި ސަރހައްދުގައި ދިރިއުޅޭ ފަރާތްތަކަށް ކޯޓު އަމުރު އިސްތިއުނާފުކުރުމަށް 21 ދުވަހުގެ މުހުލަތެއް ދީފައެވެ. ތަޅައިލަން އިސްރާއީލު ކޯޓުން އަމުރުކުރި ޤައުޤާ ބިން ޢަމްރޫ މިސްކިތަކީ ޤުދުސްގެ ސިލްވާނޭ ކިޔާ އަވަށުގައި ހުންނަ މިސްކިތެކެވެ.\nމި މިސްކިތަކީ 2012 ވަނަ އަހަރު ބިނާކޮށްފަިއވާ އެއް ފަހަރާ އެތައް ސަތޭކަ ބަޔަކަށް އަޅުކަންކުރެވޭ މިސްކިތެއް ކަމުގައި އަލްޖަޒީރާއިން ރިޕޯޓުކޮށްފައިވެއެވެ. މީގެ ކުރިން 2015 ވަނަ އަހަރުގައިވެސް މި މިސްކިތް ތަޅައިލުމަށް އިސްރާއީލުގެ ކޯޓަކުން އަމުރުކުރިއެވެ. ނަމަވެސް އެ އަމުރު ތަންފީޒުކޮށްފައިނުވެއެވެ.\nއަޤުޞާ މިސްކިތާ ވަރަށް ކައިރީގައި ހުންނަ ސިލްވާން އަވަށުގެ އެތައް ގެއެއް، ފާއިތުވި އަހަރުތަކުގައި އިސްރާއީލުގެ އިސްތިއުމާރީ އާބާދުވުން ކުރިއަށް ގެންދިއުމަށް ފޭރިގަނެއްފައިވާ ކަމުގައިވެސް ނޫސްތަކުން ރިޕޯޓުކޮށްފައިވެއެވެ.\nއިސްރާއިޅުންވަނީ ފާއިތުވި ހަފުތާތަކުގައި ގެތަކާއި އިމާރާތްތައް ތަޅައި ސުންނާފަތިކުރުމުގެ ބޮޑު ކެމްޕޭނެއް އިރުމަތީ ޤުދުސްގައި ހިންގާފައެވެ. ޚާއްޞަކޮށް ސިލްވާނުގައި މި ހަރަކާތުގެ ތެރެއިން ގިނަ ޢަދަދެއްގެ އިމާރާތްތައް ސުންނާފަތިކޮށްފައިވެއެވެ.\nއިސްރާއީލް ތަޅައިލުން މިސްކިތް ޤުދުސް\nSeptember 05, 2020 12:34:24\nއިސްރާއީލުގައި ހުންނަ ސާބިއާ އެމްބަސީ ޤުދުސަށް ބަދަލުކުރާނެ: ނަތަންޔާހޫ\nސްރީލަންކާ އިން އާ އެއާލައިނެއް ފަށަނީ\nSeptember 29, 2020 11:27:46\nކޮވިޑު-19 ގެ ސަބަބުން އިރުމަތީ އޭޝިއާގައި ގިނަ އަދަދެއްގެ މީހުން ފަގީރުވާނެ: ވޯލްޑް ބޭންކް\nSeptember 29, 2020 11:06:19


ވާރޭ ވެހޭ މަންޒަރު – Ilm\nވާރޭ ވެހޭ މަންޒަރު\nވާރޭ ވެހޭ މަންޒަރު ސިފަކޮށް ލިޔުންތެރިން ވަނީ އެތަކެއް ލިޔުމެއް ލިޔެފައެވެ. ޅެންވެރިންވަނީ އެތަކެއް ޅެމެއް ހަދާފައެވެ. ކުރެހުންތެރިންވަނީ އެތަކެއް ކުރެހުމެއް ކުރަހާފައެވެ.\nއިލާހީ މަޞްދަރުތަކުގައިވެސް ވާރެޔާއި ގުޅޭ އެތަކެއް ނައްޞުތަކެއް ވަނީ އައިސްފައެވެ. މިގޮތުން އައްރޫމު ސޫރަތުގައި އައިސްފައިވާ ސިފަކުރުމާއިމެދު އަޖައިބުނުވާ ޅެންވެރިއެއް، ލިޔުންތެރިއެއް އަދި ކުރެހުންތެރިއެއް ނެތެވެ.\nޢަރަބި ޝާޢިރުންނާއި އަދީބުންގެ އިތުރުން އެކި ބަސްބަހުގެ ފުންނާބު އުސް އެތަކެއް ލިޔުންތެރީންނަކާއި ޅެންވެރިންނެއްވަނީ މި ވަޞްފާއިމެދު އާޝޯހުވެ، އެކަމާއިމެދު ވާހަކަ ދައްކަވާފައެވެ.


2017 ވަނަ އަހަރަށް ލަފާކޮށްފައިވާ ތަޢުލީމީ ދާއިރާގެ ބަޖެޓުން ފާހަގަކުރެވޭ ކަންކަން – Maldivian Democratic Party\n2017 ވަނަ އަހަރަށް ލަފާކޮށްފައިވާ ތަޢުލީމީ ދާއިރާގެ ބަޖެޓުން ފާހަގަކުރެވޭ ކަންކަން\n1.\tސިވިލް ސަރވިސްގެ 229 މަޤާމު އިތުރު ކުރެވޭއިރު މުވައްޒަފުންގެ ޚަރަދު ކުޑަކަމަށް ބަޖެޓުން ދައްކާ: ޚަރަދު ކުޑަކުރަނީ ޓީޗަރުންގެ އިތުރު ގަޑިއާއި އެހެނިހެން އެލަވަންސް ކަނޑާލައިގެން ކަމަށް ބެލެވޭ. ޓީޗަރުން އައު މަންހަޖަކަށް ކިޔަވައިދޭން ޖެހޭ ހިނދު، ކިޔެވުން ދެ ދަންފަޅިޔަށް ކުރިޔަށް ގެންދަން ޖެހޭ ހިނދު، މިއީ ޓީޗަރުންނަށް ދެވޭ އިތުރު ނިކަމެތިކަމެއްކަމަށް ފާހަގަކުރަން ޖެހެއެވެ.\n2.\tތަޢުލީމީ ދާއިރާއަށް ކޮންޓްރެކްޓަށް އައްޔަންކުރާ މީހުންގެ ޢަދަދު 463 ކަމަށް ކަނޑައަޅާފައިވާއިރު، މި ފަދަ މަޤާމުތަކުގެ ޚަރަދަށް 22 މިލިއަން ރުފިޔާ އިތުރުވެފައި ވެއެވެ. މިއީ ކޮންކަމަކަށް އައްޔަންކުރާ ބައެއް ކަމެއް އެނގެންނެތުމުން މިކަމާމެދު ސުވާލު އުފެދެއެވެ.\n3.\tމިނިސްޓްރީ އޮފް އެޑިޔުކޭޝަންގެ ސިވިލް ސަރވިސް މުއައްޒަފުންގެ ތެރެއަށް 229 މީހުން އަދި ކޮންޓްރެކްޓް 463 މީހުން އިތުރު ކުރުމަށް ބަޖެޓްގައި އޮތް އިރު މި ފަދަ ބޮޑު އަދަދެއްގެ މީހުން އިތުރުކުރަން ޖެހެނީ މިހާރު ނުދޭ ކޮން ޚިދުމަތްތަކެއް ދިނުމަށް ކަމެއް ފާހަގަވާކަށް ނެތެވެ. އަދި ސިވިލް ސަރވިސްގެ މުއައްޒަފުން މި މިންވަރަށް އިތުރު ކުރެވޭ އިރު ކޮންޓެރެކްޓަށް އެހާ މަތީ އަދަދަކަށް މީހުން އިތުރުކުރަން ޖެހޭ ސަބަބެއް ވެސް ސާފުވާކަށް ނެތެވެ.\n4.\tއެހެނިހެން ޚަރަދު ތަކޭ ކިޔާފައި 2016 ވަނަ އަހަރަށްވުރެ %592 ނުވަތަ7މިލިއަން ރުފިޔާ އިތުރު ކޮށްފައި ވާއިރު، އެ ފައިސާ އިތުރުކޮށްފައި ވަނީ ކޮން ކަމަކަށް ކަމެއް ސާފެއް ނުވެއެވެ. ކޮން ކަމަކަށް ކަން ބަޔާން ނުކޮށް އެހެނިހެން ޚަރަދުގެ ގޮތުގައި ބަޖެޓްގައި ފައިސާ ހިމެނުމަކީ ސުވާލު އުފެދޭ ކަމެކެވެ. ކަންބޮޑުވާ ކަމެކެވެ.\n5.\tއިތުރުގަޑި ފައިސާ 2016 ވަނަ އަހަރަށް 505 މިލިއަން އޮވެފައި 2017 ވަނަ އަހަރަށް 213 މިލިއަނަށް ތިރިކުރެވިފައިވާ ކަން ފާހަކަކުރެވެއެވެ. އެކަމަކު:\n•\tއައު މަންޙަޖު ތަންފީޒު ކުރުމާއި، މަންޙަޖާއި ގުޅިގެން ތަންފީޒުކުރެވޭ އައު ގަވާޢިދުތަކާއި އުޞޫލުތަކުގެ ސަބަބުން ޓީޗަރުންގެ މަސައްކަތް ވަނީ ކުރިޔަށް ވުރެން އެތައް ތަނެއް އިތުރުވެފައެވެ.\n•\tކަން މިހެން އޮތް އިރު، އެއްދަންފަޅިއަށް ކިޔަވައިދެމުން އައި ސްކޫލުތައްވެސް ދެދަންފަޅިއަށް ބަދަލުކުރުމާ ގުޅިގެން ޓީޗަރުން ކުރަންޖެހޭ މަސައްކަތްކުރުމަށް އިތުރު ގަޑިތަކުގައާއި ބަންދު ދުވަސްތަކުގައި ސްކޫލަށް އަންނަން ކުރަންޖެހެއެވެ.\n•\tކަން މިހެން އޮތް އިރު ޓީޗަރުންގެ އިތުރުގަޑީގެ އެލަވަންސް އުނިކުރުމަކީ ޓީޗަރުންނަށް ދެވޭ އިހާނެތިކަމެއް ކަމުގައި ނޫނީ ނުވާނެއެވެ.\n6.\tމާލޭގެ ޕްރީސްކޫލް ތަޢުލީމު ސަރުކާރުން ހިލޭ ދެއްވާނެ ކަމަށް ބުނެފައިވާއިރު އެކަމަށް ޚަރަދު ކުރާނެ ފައިސާ ބަޖެޓުން ސާފުވާން ނެތުމުން އެކަމާ ސުވާލު އުފެދެއެވެ.\n7.\tމަޖީދިއްޔާ ސްކޫލަށް އާ އިމާރާތެއް ބޭނުންވެ ވޭތުވެ ދިޔަ ތިން ހަތަރު އަހަރު ބަޖެޓް ކުރެވިފައިވީނަމަވެސް އެ އިމާރާތް ނުކުރެވި އަދި މިހާރު 2017 ވަނަ އަހަރުގެ ބަޖެޓުން އެ އިމާރާތް ގެއްލިފައި ވާކަން ފާހަގަކުރެވެއެވެ.\n8.\tޓާޝަރީ އެޑިޔުކޭޝަނަށް ހުށަހަޅާފައިހުރި ބަޖެޓް 2016 ވަނަ އަހަރަށް ވުރެ ދަށްކަން ފާހަގަކުރެވޭ:\n•\tއިސްލާމިކު ޔުނިވަރސިޓީ ބަޖެޓް 33.9 މިލިއަނުން 30.4 މިލިއަނަށް ދަށްވި\n•\tޤައުމީ ޔުނިވަރސިޓީ ބަޖެޓް 177.6 މިލިއަނުން 142.7 މިލިއަނަށް ދަށްވި\n•\tޕޮލިޓެކްނިކް ބަޖެޓް 2016ގައި 369 މިލިއަން، 2017 އަށް 278 މިލިއަނަށް ކުޑަވެފައި،\n•\tހަޔަރ އެޑިޔުކޭޝަން ޑިޕާޓްމެންޓަށް 289 މިލިއަނުން 169 މިލިއަނަށް ދަށްވި\n9.\tއެންއައިއީގެ ބަޖެޓް 27 މިލިއަނުން 20 މިލިއަނަށް ކުޑަކޮށް، އެކަމަކު އައުމަންހަޖު ތަންފިޒު ކުރުމާއި މަންހަޖުގެ ރިސާޗް ހެދުން ފަދަ ކަންތައް ކޮންމެހެން ކުރަން ޖެހޭއިރު މި މުއައްސަސާއަށް ބަޖެޓް ކުޑަކޮށްފައިވާތީ އެކަމާ ކަންބޮޑުވެއެވެ.\n10.\tއައު މަންޙަޖުގެ މައިގަނޑުމަފްހޫމު ބިނާވެގެން ވަނީ އެއް ދަންފަޅިއަށް ކިޔަވައި ދިނުމަށް ކަމަށް ވާއިރު، އަދި އެއް ދަންފަޅިއަށް ކިޔަވައި ނުދީ، ދެ ދަންފަޅިއަށް ކިޔަވައިދީގެން އައު މަންޙަޖުގެ މަގުސަދުތައް ޙާސިލް ނުވާނެކަން އެނގިތިބެމެ، ތަޢުލީމީދާއިރާގެ ކެޕިޓަލް ޚަރަދު 29 އިންސައްތަ ކުޑަކުރެވިފައިވާކަމީ ރާއްޖޭގެ ސްކޫލްތައް އެއް ދަންފަޅިޔަށް ބަދަލުކުރުމުގެ ސިޔާސަތު ނެތްކަން ދޭހަވާ ކަމެކެވެ.\n11.\tޕީޕީއެމްގެ ރިޔާސީ މެނިފެސްޓޯގައި ތައުލީމީ ދާއިރާއަށް ކަނޑައަޅާފައިވާ ކަންކަން ޙާޞިލުކުރުމަށް މި ބަޖެޓުގައި ސަމާލުކަން ދެވީފައިވާ ތަނެއް ނުފެނެއެވެ.\n12.\tދައުލަތުގެ ބަޖެޓް ބޮޑުވަމުން ދާއިރު ތަޢުލީމީ ދާއިރާގެ ބަޖެޓު، ދައުލަތުގެ ބަޖެޓްގެ ނިސްބަތުން ކުޑަވަމުންދާކަން ފާހަގަވެއެވެ. އެގޮތުން:\n•\t2015 ވަނައަހަރުގެ އެޑިޔުކޭޝަން ބަޖެޓަކީ ދައުލަތުގެ ބަޖެޓްގެ 12.9 އިންސައްތައެވެ.\n•\t2016 ވަނައަހަރުގެ އެޑިޔުކޭޝަން ބަޖެޓަކީ ދައުލަތުގެ ބަޖެޓްގެ 12.6 އިންސައްތައެވެ.\n•\t2017 ވަނައަހަރުގައި އެޑިޔުކޭޝަންގެ ބަޖެޓަކީ ދައުލަތުގެ ބަޖެޓް 10.5 އިންސައްތައެވެ\n•\t2018 ވަނައަހަރުގެ ބަޖެޓް އަންދާޒާގައި އެޑިޔުކޭޝަންގެ ބަޖެޓް ލަފަކޮށްފައި ވަނީ ދައުލަތުގެ ބަޖެޓްގެ 9.6 އިންސައްތަ ކަމަށެވެ.\n•\t2019 ވަނައަހަރުގެ ބަޖެޓް އަންދާޒާގައި އެޑިޔުކޭޝަންގެ ބަޖެޓް ލަފަކޮށްފައި ވަނީ ދައުލަތުގެ ބަޖެޓްގެ 8.6 އިންސައްތަ ކަމަށެވެ.\n\tދިވެހިރާއްޖޭގެ ތައުލީމުގެ ފެންވަރު ވަރަށް ބޮޑަށް ރަނގަޅުކުރަން ޖެހިފައިވާ އިރު އަދި ރާއްޖޭގެ މަތީ ތަޢުލީމުގެ ނިސްބަތް މަތިކުރަން ޖެހިފައިވާއިރު ދައުލަތުގެ ބަޖެޓުން ތަޢުލީމަށް ކުރާ ހޭދަ މިހާ ބޮޑު ނިސްބަތަކުން ދަށްކުރަމުން ގެންދިއުމަކީ ދެމެހެއްޓެނިވި ތަރައްޤީއަށާއި، އިޖުތިމާޢީ ދުޅަހެޔޮކަމަށް އޮތް ގޮންޖެހުމެއްކަމަށް ފެނެއެވެ.


ހަފްތާ ބަންދުގައި ދާންވީ ފުޅަދޫއަށް | Jazeera\tހަފްތާ ބަންދުގައި ދާންވީ ފުޅަދޫއަށް - Jazeera\nހަފްތާ ބަންދުގައި ދާންވީ ފުޅަދޫއަށް\nޙުސެއިން ޝާހް December 5, 2018 158 views0\nމާޅޮސް މަޑުލު ދެކުނުބުރީ ފުޅަދޫއަކީ ދިގުމިނުގައި 1.920 ކމ ފުޅާމިނުގައި 0.250 ކމ ހިމެނޭ ރަށެކެވެ. 370 ވަރަކަށް މީހުންގެ މައްޗަށް އެކުލެވޭ ކުޑަ އާބާދީއެއް ދިރިއުޅެމުންދާ ހިތްގައިމު މަންޒިލެކެވެ. ދިވެހިވަންތަ ހިތްހެޔޮ މީސްކޮޅެއް ދިރިއުޅެމުންދާ ފުޅަދޫއަކީ ފާނައިގެ މަސްވެރިކަމުގެ އިތުރުން ޓޫރިޒަމްގެ ވިޔަފާރި ފުޅާ ދާއިރާއެއްގައި ކުރަމުންއަންނަ ނަމޫނާ ރަށެކެވެ.\nނަފާ ހޯދޭނެ މަގުތައް ތަނަވެސް ވެފައިވީއިރު، ފުޅަދޫގެ އަންހެނުންނަކީ ހީވާގި ކެރޭ ބައެއްކަން ގޯތިތެރޭގައި ތަރުތީބުކޮށް އަތުރާލެވިފައިވާ ފަންބޮނޑި ތަކުން ހެކިދޭނެއެވެ. ފަންގިވިނުމަކީ ފުޅަދޫ އަންހެން ކަނބަލުން ފޫހިކަމެއްނެތި ހުސްގަޑި ފުރާލަން ކުރާ ރީތި މަސައްކަތެއްކަން ފާހަގަ ކޮށްލެވެއެވެ.\nގެސްޓް ހައުސް ވިޔަފާރި މިވަނީ ފުޅަދޫއަށް ހާއްސަ ވިޔަފާރިއަކަށް ވެފައެވެ.6ގެސްޓުހައުސްއެއްގެ ހިދުމަތް ފުރިހަމަ ގޮތުގައި މިހާރުވެސް ދެމުންދާކަމީ ފަތުރުވެރިންގެ ހިތުގައި ފުޅަދޫއާއި މެދު އޮންނަގުޅުން އިތުރަށް ބަދަހިވަމުން ދާކަމުގެ ހެއްކެކެވެ. ދުނިޔޭގެ އެންމެ ރީތީ 50 ގޮނޑުދޮށުގެ ތެރޭގައި ފުޅަދޫގެ ގޮނޑުދޮށް ހިމެނިފައިވަނީ ހަގީގަތުގަވެސް އެގޮނޑުދޮށުގެ ހިތްގައިމު ކަމުންނެވެ. އެކަމަށްޓަކައި ފުޅަދޫ ރައްޔިތުން ޝުކުރުވެރިވެއެވެ. އަދި މުޅި ދިވެހި އުންމަތް މިކަމަށްޓަކައި ފަހުރުވެރިވެއެވެ.\nސީޒަންތަކުގައި ބޭރު ފަތުރުވެރިންގެ ބަނދަރަކަށް ފުޅަދޫ ހަދާއިރު އަހަރީ ބަންދުތަކުގައި ދިވެހިން މިރަށް ދެކެލަންދާކަން ފާހަގަ ކޮށްލެވެއެވެ. އާންމުގޮތެއްގައި 250-300 އާއިދެމެދުގެ އަދަދަކަށް ފުޅަދޫއަށް ދިވެހިން ބަންދުތަކުގައި ޒިޔާރަތްކުރެއެވެ. މެހެމާންދާރީ އަދާކުރުމަކީ ފުޅަދޫ ރައްޔިތުންގެ ޒިންމާއެއް ކަމުގައި ބަލާ އެކަން އެންމެ ފުރިހަމަ ގޮތުގައި ނިންމާލަނީ ފޫހިކަމެއް ނެތިއެވެ. މިކަން ފާހަގަ ކޮށްލުމަކީ އަޅުގަނޑުގެ ޒިންމާއެއްކަމުގައި ދެކެމެވެ.\nހަގީގަތުގައިވެސް ފުޅަދޫއަކީ ހިތްގައިމު މަންޒިލެކެވެ. އާއިލާ ރަހުމައްތެރިންނާއިއެކު ގޮސްލަން އެފަދަ ދެވަނައެއްނުވާ ފެހިކަންބޮޑު ރަށެކެވެ. ރީތި ދެތުނޑިއާއި ގުޅިފައިވާ ސާފު ނޫވިލާ މުރަކައިގެ ގުދުރަތީ ރީތި ފުރިހަމަ ބަގީޗާއެކެވެ. ހަގީގަތުގައިވެސް ހަމަ ފުޅަދޫ ރީތީއެވެ.


ކ.ގުރައިދޫގެ ފެނުގެ ނިޒާމު ރައީސުލްޖުމްހޫރިއްޔާ އިފްތިތާޙްކޮށްދެއްވައިފި – މިނިސްޓްރީ އޮފް އެންވަޔަރަންމަންޓް ކ.ގުރައިދޫގެ ފެނުގެ ނިޒާމު ރައީސުލްޖުމްހޫރިއްޔާ އިފްތިތާޙްކޮށްދެއްވައިފި – މިނިސްޓްރީ އޮފް އެންވަޔަރަންމަންޓް\nކ.ގުރައިދޫގެ ފެނުގެ ނިޒާމު ރައީސުލްޖުމްހޫރިއްޔާ އިފްތިތާޙްކޮށްދެއްވައިފި\n26 ޖޫން 2018 ވޯޓަރ އެންޑް ސެނިޓޭޝަން ޙިއްސާކުރެއްވުމަށް\nމިއަދުގެ ސަރުކާރުން ރައްޔިތުންނަށް ދުޅަހެޔޮ މުސްތަޤްބަލެއް ހޯދައިދިނުމުގެ އަމާޒުގައި ކުރެވޭ މަސައްކަތްތަކުގެ ދަށުން، ސަރުކާރުގެ ބަޖެޓުން ހަރަދުކޮށްގެން މާލެ އަތޮޅު ގުރައިދޫގެ ފެނުގެ ނިޒާމެއް ޤާއިމުކުރުމުގެ މަސައްކަތް ވަނީ ސްޓޭޓް އިލެކްޓްރިކް ކޮމްޕެނީ އާއި ޙަވާލުކޮށްގެން ކުރިއަށް ގެންގޮސްފައެވެ. މި މަޝްރޫޢުގެ މަސައްކަތް ފެށިފައިވަނީ 10 ފެބުރުއަރީ 2015 ގައެވެ. އަދި މުޅި މަޝްރޫޢުގެ މަސައްކަތް 10 އޮކްޓޯބަރ 2017 ގައި ވަނީ ނިމިފައެވެ.\nދައުލަތުގެ ބަޖެޓުން ޚަރަދު ކޮށްގެން ހިންގުނު މި މަޝްރޫޢަށް މުޅި ޖުމުލަ 25,245,606.60 ދިވެހި ރުފިޔާ ވަނީ ޚަރަދުކުރެވިފައެވެ. އަދި މި މަޝްރޫޢުގެ މަސައްކަތް ނިމި ފެނުގެ ނިޒާމު ވަނީ އޮކްޓޯބަރ 2017 ގައި ކޮމިޝަން ކުރެވިފައެވެ. މިގޮތުން މި ޚިދުމަތް ދެމެހެއްޓެނިވި ގޮތެއްގައި ރައްޔިތުންނަށް ފޯރުކޮށްދިނުމަށް، މިނިޒާމު ހިންގާ ބަލަހައްޓާނީ ސްޓޭޓް އިލެކްޓްރިކް ކޮމްޕެނީގެ ފަރާތުންނެވެ.\nމި މަޝްރޫޢުގެ ދަށުން 30 ޓަނުގެ2އާރް.އޯ ޕްލާންޓް ބެހެއްޓޭނެއެވެ. މިގޮތުން ޖުމްލަ 60 ޓަނުގެ ފެން ދުވާލަކަށް އުފެއްދޭނެއެވެ.\nއެ ރަށުގައި ޤާއިމުކުރެވޭ ފެން ވިއުގައިގެ ދިގު މިނަކީ 7.3 ކިލޯމީޓަރެވެ.\nރައީސުލްޖުމްހޫރިއްޔާގެ ޚާއްސަ މަންދޫބު، މިނިސްޓަރ އޮފް އެންވަޔަރަންމަންޓް ޑ.ރ ހުސެއިން ރަޝީދު ހަސަން، އ.ދ ގެ ކޮންފެރަންސް އޮން ޓްރޭޑް އެންޑް ޑިވެލޮޕްމަންޓް (ޔޫ.އެން.ސީ.ޓީ.ޑީ) ގެ “ޔޫއެން ޓްރޭޑް ފޯރަމް: އެސްޑީޖީސް އެންޑް ކްލައިމެޓް ޗޭންޖް” ގައި ބައިވެރިވަޑައިގަތުމަށް ފުރާވަޑައިގަންނަވައިފި


ބޮޑު ޖަމާޢަތައް ތައްޔާރުވުން — Ihavandhoo.com\nބޮޑު ޖަމާޢަތައް ތައްޔާރުވުން\n20 އޮގަސްޓު 20180ހުސައިން ރީޙާން\nމިފަހަރުގެ ޢީދުނަމާދުގެ ބޮޑު ޖަމާޢަތް ބޭއްވުމަށް ހަމަޖެހިފައިވަނީ އިހަވަންދޫ 1ނަމްބަރު ފުޓުބޯޅަ ދަނޑުގައެވެ. މިއީ އިހަވަންދޫގައި ޢީދު ނަމާދު ސުންނަތާއި އެއްގޮތަށް ހާމަތަނެއްގައި ކުރާ ފުރަތަމަ ފަހަރެވެ.\nމިމަސައްކަތުގައި ހަރަކާތްތެރިވާ ކައުންސިލް އިދާރާގެ ސަޕޯރޓު ސާރވިސްގެ މުވައްޒަފު އަލްފާޟިލް މުޙައްމަދު އިޔާޟު އިހަވަންދޫ.ކޮމް އަށް މަޢުލޫމާތު ދެމުން ވިދާޅުވީ 4000 މީހުންގެ ޖާގައިގެ މުޞައްލައެއް ޢީދު ނަމާދު ކުރުމަށްޓަކައި އެ ދަނޑުގައި ހެދޭނެކަމަށެވެ. މުޞައްލާ ހެދުމުގެ ޢަމަލީ މަސައްކަތް މިރޭގެ ވަގުތެއްގައި ފަށާނެކަމަށްވެސް އިޔާޟު ވިދާޅުވިއެވެ. އިޔާޟު އިތުރަށް ވިދާޅުވިގޮތުގައި ނަމާދަށް އަންނަ މީހުންނަށް ވުޟޫކުރުމުގެ ފަސޭހަ އިންތިޒާމެއް ދަނޑުގެ އުތުރު ފަރާތުގައި ހަމަޖެހިގެން ދާނެއެވެ. އަންހެނުންނަށް ވެސް ބައިވެރިވެވޭގޮތަށް ހަދާ މި ބޮޑު ޖަމާޢަތް ކުރިޔަށްދާ ސަރަހައްދާ އެތަނުގެ ކައިރީގެ ސަލާމަތީކަންކަމާއި ޓުރެފިކް އިހަވަންދޫ ފުލުހުންގެ އިދާރާއިން ބަލަހައްޓާގޮތައްވަނީ ހަމަޖެހިފައެވެ.\nޖަމާޢަތުގެ ނަމާދަށްފަހު ބޮނޑިބަތާއި މަސްބެހުމުގެ ކަންކަން ކުރިއަށް ގެންދާގޮތަށް ހަމަޖެހިފައިވާ ކަމަށާއި، ބޮނޑިބަތް ތައްޔާރު ކުރުމަށް އެހީވެދެނީ ރަށުގެ ގޭގެއިންކަމައްވެސް އިޔާޟު ވިދާޅުވިއެވެ. " ރަށުގެ ގާތްގަނޑަކަށް 50ހަކަށް ގެއިން މިކަމަށް އެހީވެދޭ. ބައެއް ގޭގެއިން އަމިއްލަ ތަކެތީގަ. އަނެއްބައި ގޭގެއިން އަޅުގަނޑުމެން ތަކެތި ފޯރުކޮށްދިނީމަ ބޮނޑިބަތް ކައްކާދޭ. " އިޔާޞު ވިދާޅުވިއެވެ.\nތަކެތި ކައްކާ ނިމުމުން ތަކެތި ހަވާލުކުރާގޮތަށް ހަމަޖެހިފައިވަނީ ޅޮސްމާގެއަށެވެ. އަދި އެބޮނޑިބަތްތަކާއި މަސްތައް ތަށިތައްޓަށް އެޅުމާއި ބަންދު ކުރުމުގައި އިހަވަންދޫ މަދަރުސާގެ ސުކައުޓު ދަރިވަރުންނާއި ކެޑޭޓު ދަރިވަރުން ހަރަކާތްތެރިވާނެއެވެ.\nރަށުގެ މުއައްސަސާތަކުގެ މުވައްޒަފުންނާއި ކުލަބުތަކާއި ސަރުކާރު ކުންފުނިތަކުގެ އިތުރުން ބައެއް އަމިއްލަ ފަރާތްކުންވެސް މިކަމުގައި އެއްބާރުލުން ދޭކަން އިޔާޟްވަނީ ފާހަގަ ކުރައްވާފައެވެ.\n" ދެން މަސްތައް ކެނޑުމާއި ތަން ތައްޔާރުކުމާއި އެފަދަ އެހެން ކަންކަން މިވަނީ މުއައްސަސާތަކާއި ކުލަބުތަކާއި ސަރުކާރު ކުންފުނިތަކުގެ މެދުގައި ބަހައިލެވިފަ، އެކަންކަންވެސް ކުރިޔަށްދާނެ" އިޔާޟު ވިދާޅުވިއެވެ. މިކަންކަމުގެ އިތުރުން އުލްޙިޔާ ކަތިލާގޮތައްވެސް ވަނީ ހަމަޖެހިފައެވެ. މިފަހަރުގެ ބޮޑު ޖަމާޢަތް 1 ނަމްބަރު ދަނޑުގައި އޮތްއިރު އިހަވަންދޫގެ ތަޢުބާ މިސްކިތުގައިވެސް ޢީދުނަމާދު ކުރާގޮތައްވަނީ ހަމަޖެހިފައެވެ. ނަމަވެސް ޢިލްމުވެރިން ވިދާޅުވާ ގޮތުގައި ޢީދު ނަމާދު ކުރުން އެންމެ މޮޅު އިތުރުވެގެންވަނީ ހާމަ ތަނެއްގައި ބޮޑު ޖަމާޢަތެއްގައެވެ.


ޞަޙީހު އިބުނި ޚުޒައިމާ – DhiSalafiyyah\nމިފޮތުގެ ނަން މީސްތަކުންގެ މެދުގައި މަޝްހޫރުވެފައިވަނީ ޞަޙީޙު އިބުނު ޚުޒައިމާގެ ނަމުންނެވެ.މިފޮތުގެ ފެންނަން އޮތްބައި ތަހުޤީޤުކުރައްވާފައިވާ ޢިލްމުވެރިޔެއްކަމަށްވާ ޑރ.މުޙައްމަދު މުސްތަފާ އަޢުޡަމީ ވިދާޅުވެފައިވެއެވެ. ” އެފޮތުގެ ނަމަކީ އެފޮތުގެ މުއައްލިފު ނަންދެއްވާފައިވާ ފަދައިން މުޚުތަޞަރުލް މުޚްތަޞަރު މިން މުސްނަދިއް ޞަޙީހި އަނިއް ނަބިއްޔި ޞައްލަﷲ އަލައިހި ވަސައްލަމައެވެ. (مختصر المختصر من المسند الضحيح عن النبي صلى الله عليه وسلمއެވެ.) އެފޮތަކީ އެކަލޭގެފާނު އެންމެ ކުރިން ލިޔުއްވި ފޮތްކަމަށްވާ އަލްމުސްނަދުއް ޞަހީހިގެ ޚުލާސާއެކެވެ.”\nއަލްޙާފިޡު އިބުނު ޙަޖަރު ރަހިމަހުﷲ ވިދާޅުވެފައިވެއެވެ. އިބުނު ޚުޒައިމާ އެކަލޭގެފާނުގެ ފޮތަށް ދެއްވި ނަމަކީ المسند الصحيح المتصل بنقل العدل عن العدل، من غير قطع في السند، و لا جرح في النقلة އެވެ.\nމަދީނާ އިސްލާމީ ޔުނިވަރސިޓީގެ ކުއްލިއްޔަތިލް ޙަދީޘްގެ އުސްތާޛެއްކަމަށްވާ އައްޝައިޚު ފާއިޒުލް ޤުރަޝީ ޙަފިޡަހުﷲ ވިދާޅުވެފައިވެއެވެ. “އެންމެ ފުރަތަމަ އިބުބނު ހުޒައިމާ ލިޔުއްވި ފޮތަށް ދެއްވި ނަމަކީ އަލްމުސްނަދުއް ޞަހީހި … އެވެ. ދެން އެޔަށްފަހު އަނެއްކާ އެފޮތް ދިގުވެގެން އެކަލޭގެފާނު އެފޮތުގެ ޚުލާޞާ ލިޔުއްވިއެވެ. މިފަހަރު އެފޮތުގެ ނަމަކަށް ދެއްވީ މުޚްތަޞަރުއް މުސްނަދުއް ޞަހީޙި.. އެވެ. މިފަހަރުވެސް އެފޮތް ދިގުވެގެން އަނެއްކާވެސް މުޚުތަޞަރުގެ ޚުލާސާއެއް އެކަލޭގެފާނު ލިޔުއްވިއެވެ. އެފޮތުގެ ނަމަކަށްދެއްވީ މުޚްތަޞަރުލް މުޚްތަޞަރު މިން މުސްނަދިއް ޞަހީޙި.. އެވެ. މާނައަކީ ޚުލާސާގެ ޚުލާސާއެވެ.”\nނަމަވެސް މިފޮތުން މިއަދު އަޅުގަނޑުމެންނާއި ހިސާބަށް ފެންނަން އޮތީ އެފޮތުގެ ހަތަރުބައިކޮށްފައި އެއްބަޔެވެ.\nއެކަލޭގެފާނުގެ ފުރިހަމަ ނަންފުޅަކީ އަބޫ ބަކުރު މުޙައްމަދު ބިން އިސްހާޤު ބިން ޚުޒައިމާ އައްނައިސާޕޫރީއެވެ. އެކަލޭގެފާނަކީ ޙަދީޘް އިލްމުގައި ފުންނާބު އުސް އެތައް ފޮތްތަކެއް ލިޔުއްވާފައިވާ ބޭކަލެކެވެ. އެކަލޭގެފާނު އުފަންވެވަޑައިގަތީ ހިޖުރީ ސަނަތުން 223 ވަނަ އަހަރު ނައިސާޕޫރުގައެވެ. އެކަލޭގެފާނު ވަރަށް ކުޑައިރު ޤުރުއާން ހިތުދަސްކުރައްވައިފިއެވެ. އަދި އެކަލޭގެފާނު ޙަދީޘް އުގެނިވަޑައިގަތުމަށް ރަށުން ނުކުމެވަޑައިގަތްއިރު އުމުރުފުޅުން 17 އަހަރުފުޅެވެ. އެކަލޭގެފާނު ހިމެނިވަޑައިގަންނަވަނީ ޝާފިޢީ މަޒުހަބުގެ ބޮޑު ފިޤުހުވެރިޔެއްކަމުގައެވެ. އެކަލޭގެފާނަށް ޝެއިޚުލް އިސްލާމްގެ ނަމުން ލަޤަބު ދެއްވިފައިވާ ބޭކަލެކެވެ.\nއެކަލޭގެފާނުގެ ޝެއިޚުންނާއި އަދި ދަރިވަރުން\nއެކަލޭގެފާނުގެ ޝެއިޚުންގެ ތެރޭގައި އަލްހާފިޡު އިސްޙާޤު ބިން ރާހުވިޔާ އަދި މުޙައްމަދު ބިން ޙުމައިދު އިމާމު ބުޚާރީ އަދި މުސްލިމު ހިމެނިވަޑައިގަނެއެވެ. ނަމަވެސް ފުރަތަމަ ދެބޭކަލުންގެ އަރިހުން ޙަދީޘް ރިވާނުކުރައްވައެވެ. ސަބަބަކީ އެކަލޭގެފާނު އެދެބޭކަލުންގެ އަރިހުގައި ލިޔުއްވަން އުޅުއްވީ ވަރަށް ކުޑައިރުގައި ކަމަށްވާތީއެވެ. އަދި އެނޫން އެތައް ބޭކަލުންގެ އެކަލޭގެފާނުގެ އުސްތާޛުންގެ ގޮތުގައި ހިމެނިވަޑައިގަނެއެވެ. އަދި އެކަލޭގެފާނުގެ އަރިހުން ހަދީޘް ރިވާކުރެއްވި އެކަލޭގެފާނު އުސްތާޛުންގެ ތެރޭގައި ބުޚާރީ އަދި މުސްލިމު ހިމެނި ވަޑައިގަނެއެވެ. ނަމަވެސް އެދެބޭކަލުންގެ ހަދީޘްފޮތްކަމަށްވާ ޞަހީހް ބުޚާރީ އަދި ޞަހީޙް މުސްލިމުގައި އެކަލޭގެފާނުގެ އަރިހުން ޙަދީޘް ރިވާކުރައްވާފައިނުވެއެވެ.\nއެކަލޭގެފާނަށް އިލްމުވެރިންގެ ޘަނާގެ ބަސްފުޅުތައް\nއަލްޙާފިޡު އަބޫ ޢަލީ ނައިސާޕޫރީ ވިދާޅުވެފައިވެއެވެ. “އިބުނު ޙުޒައިމާ ފަދަ ބޭކަލަކު ތިމަންނާ ދެކެވަޑައިނުގަންނަވަމެވެ.”\nއަބޫ ޢަލީ އަލްހާފިޡު ވިދާޅުވެފައިވެއެވެ. “އެކަލޭގެފާނު ޙަދީޘުން ފިޤުހު ދަސްކުރައްވަނީ ޤާރީއަކު ސޫރަތެއް ދަސްކުރައްވާފަދައިންނެވެ.”\nއަބޫ ހަސަން އައްދާރުޤުތުނީ ވިދާޅުވެފައިވެއެވެ. “އިމާމު އިބުނު ހުޒައިމާއަކީ ޢިލްމުގައި ޘާބިތު (ހަނދާންގަދަ) ބޭކަލެކެވެ.”\nއަބޫ އިސްޙާޤު އިބްރާޙިމް ބިން މުޙައްމަދު ވިދާޅުވިކަމަށް ރިވާވެގެންވެއެވެ. “ތިމަންނާއަށް އިބުނު ޚުޒައިމާ ހުވަފެނުގައި ފެނުނެވެ. އަހަރެން ބުނީމެވެ. ކަލޭގެފާނު އިސްލާމްދީނަށް ކޮށްދެއްވި ކަންތައްތަކަށްޓަކައި ﷲ ހެޔޮ ޖަޒާދެއްވާށިއެވެ. އިބުނު ޚުޒައިމާ ދެންނެވިއެވެ. އުޑުން ޖިބްރީލު ޢަލައިހިއްސަލާމްވެސް ތިޔަފަދައިން ތިމަންނާއަށް ދެންނެވިއެވެ.”\nއެކަލޭގެފާނު ލިޔުއްވާފައިވާ ބައެއް ފޮތްތައް\nއަޅުގަނޑުމެން މި ޒިކުރުކުރަމުންދާ ފޮތް ލައިގެން އެކަލޭގެފާނު ލިޔުއްވާފައިވާ ފޮތްތަކުގެ އަދަދު ސަތޭކަ ސާޅީހުން މައްޗަށް އަރައެވެ. އޭގެ ތެރޭގައި ތަފްސީރުލް ޤުރުއާން; ފިޤުހު ހަދީޘް ބަރްބަރާ ތިން ފޮތުގެ މައްޗަށް‘، ކިތާބުއް ތަޥްޙީދު ވަ އިޘްބާތުއް ސިފާތު، ޤިރާޢަތު ޚަލްފަލް އިމާމު، އަލްޤަދުރު، ޛިކުރު ނަޢީމުލް ޖަންނަތް އަލްއަހުވާލު، އައްދުޢާ އަދިވެސް އެނޫން އެތައް ފޮތްތަކެއް ހިމެނެއެވެ. އެކަލޭގެފާނު ލިޔުއްވާފައިވާ ހަދީޘް ފޮތަކީ ނުހަނު މަޝްހޫރު ހަދީޘްފޮތެކެވެ. އަދި އެކަލޭގެފާނު ލިޔުއްވާފައިވާ ކިތާބުއް ތައުހީދަކީ އަހުލުއް ސުންނާގެ އަޤީދާ ބަޔާންކޮށްދެއްވުމަށް މިފަންނުގައި ލިޔެވިފައިވާ އެންމެ ކުރީގެ ފޮތްތަކުގެ ތެރެއިން ފޮތެކެވެ.\nއިމާމު ޛަހަބީ ރަޙިމަހުﷲ ވިދާޅުވެފައިވެއެވެ. އެކަލޭގެފާނު އަވަހާރަވެ ވަޑައިގަތީ ޛުލްޤައިދާ މަހު ދެވަނަ ދުވަހު ހިޖުރީ ސަނަތުން 311 ވަނަ އަހަރުއެވެ. އެކަލޭގެފާނުގެ އުމުރުފުޅަކީ އޭރު 89 އަހަރެވެ.\nނ. އެކަލޭގެފާނުގެ ޙަދީޘްފޮތުގައި ކަނޑައަޅުއްވާފައިވާ ޝަރުތު\nމިފޮތުގައި އެކަލޭގެފާނު ކަނޑައަޅުއްވާފައިވާ ޝަރުތަކީ ޞައްޙަ ހަދީޘް ނޫން އެހެން ޙަދީޘެއް ބަޔާންނުކުރެއްވުމެވެ. ފޮތުގެ ނަމުގައި އެފަދައިން އެކަލޭގެފާނު ލިޔުއްވާފައިވެއެވެ. އެކަލޭގެފާނުގެ ފޮތުގެ ނަމަކަށް ދެއްވާފައިވާ ޢުންވާނުގެ މާނައަކީ “ރަސޫލުﷲ ޞައްލަﷲ ޢަލައިހި ވަސައްލަމަގެ ކިބައިން މެދުކެނޑުމެއްނެތި އައިސްފައިވާ ހަދީޘްތަކުގެ ޚުލާޞާގެ ޚުލާސާ، އަދި ޙަދީޘް އައިސްފައިވަނީ ރަސޫލުﷲ ޞައްލަﷲ ޢަލައިހި ވަސައްލަމަގެ އަރިހުން ގުޅިގެން އަދުލުވެރި ރާވީންގެ ކިބައިން ނަޤުލުވެވިގެންނެވެ. އަދި ﷲގެ އިރާދަފުޅުން ހަދީޘް ރިވާކުރެއްވި ރާވީންގެ ކިބައިން އެއްވެސް ޖަރަޙަކުރެވޭފަދަ ކަމެއް ނުވާނެއެވެ.”\nޖަރަޙައަކީ ހަދީޘް ރިވާކުރާމީހުންގެ ރިވާޔަތްތައް ރައްދުކުރެވޭފަދަ ސިފަތަކަށް ކިޔޭ ޢިލްމެކެވެ.\nރ. އެކަލޭގެފާނުގެ ފޮތުގައި ގެންގުޅުއްވާފައިވާ މަންހަޖު\nހ. އެކަލެގެފާނުގެ ފޮތް ތަރުތީބު ކުރައްވާފައިވަނީ ކިތާބުތަކާއި އަދި ބާބުތަކުގެ މައްޗަށެވެ. އަދި ފައްޓަވާފައިވަނީ ވުޟޫގެ ކިތާބުންނެވެ. އެޔަށްފަހު ނަމާދުގެ ކިތާބެވެ. އެގޮތަށެވެ. އަދި ކޮންމެ ފޮތެއްގައި އެތައްބާބުތަކެއް ގެންނަވާފައިވެއެވެ.\nށ. ޙަދީޘްރިވާކުރައްވާފައިވަނީ ރަސޫލުﷲ ޞައްލަﷲ ޢަލައިހި ވަސައްލަމައާއި ހިސާބުން ފެށިގެން އެކަލޭގެފާނާއި ހިސާބަށް ސަނަދު އައިސްފައިވާ ޙަދީޘްތަކެވެ. އަދި އެހެން ސަނަދަކުން އެކަލޭގެފާނާއި ހިސާބަށް އެއްޙަދީޘެއް އައިސްފިނަމަ އެޙަދީޘެއްވެސް ބަޔާންކުރައްވައެވެ.\nނ . އަދި ޙަދީޘްގެ ސަނަދުގެ މައްޗަށާއި އަދި ހަދީޘް ބަސްފުޅުގެ މައްޗަށް ޢާންމުގޮތެއްގައި ތަފްސީލުބަޔާންކުރައްވައެވެ. އަދި ބައެއް ލަފުޒުތަކުގެ ފިލިޖައްސަވައެވެ. އަދި އާންމުގޮތެއްގައި ފައްޓަވާފައިވަނީ ޢަބޫބަކުރު ވިދާޅުވި މިފަދައިންނެވެ. އެއީ އެކަލޭގެފާނުގެ ކުންޏާއެވެ.\nރ. ވަރަށްގިނަ ފަހަރު ބާބުތަކުގެ ތަރުޖަމާގައި ނުވަތަ ފެށުމުގައި ބައެއް މައްސަލަތަކުގައި އެންމެ ރާޖިހުގޮތަކީ ކޮބައިކަން ބަޔާންކުރައްވައެވެ. އެއީ އިމާމު ބުޚާރީ އަދި އަބޫ ދާވޫދު ފަދަ އަދި އެނޫން ފިޤުހުވެރި ޙަދީޘްއިލްމުވެރިން ކަންތައްކުރައްވާފައިވާ އުސޫލުންނެވެ.\nބ. ޙަދީޘްފޮތްތަކުގެ މެދުގައި މިފޮތަށް ދެވޭ ދަރަޖަ\nއަލްޙާފިޡު އިބުނު ސަލާޙް ވިދާޅުވެފައިވެއެވެ. “ޞައްހަ ޙަދީޘްތަކުގެ ތެރެއިން ދެޞަޙީޙް (އެބަހީ ޞަޙީޙް ބުޚާރީ އަދި މުސްލިމުގައި ވާ) ޞައްޙަ ޙަދީޘްތައް ފިޔަވައި އިތުރު ޞައްހަ ހަދީޘްތައް ހިމެނޭ ފޮތްތައް ހޯދާ މީސްތަކުންނަށް މިއަންނަނިވި ޙަދީޘްފޮތްތަކުގެ ތެރެއިން ފޮތްތަކުގައި އެޙަދީޘްތައް ހިމެނިފައިވެއެވެ. … އެގޮތުން ހުރިފޮތްތަކަށް ބަލާއިރު އިބުނު އެފޮތްތަކުގައި ޖަމާކޮށްފައިވާ ހަދީޘްތަކުގައި ޞައްޙަ ޙަދީޘް ގެނައުމަށް ޝަރުތުކޮށްފައިވާ ފޮތްތަކުގެ ތެރެއިން އިބުނު ޚުޒައިމާގެ ފޮތް ހިމެނެއެވެ.”\nއަލްޙާފިޡު އިމާމު ސުޔޫތީ ވިދާޅުވެފައިވެއެވެ. “އިބުނު ޙައްބާނުގެ ޞަޙީޙަށްވުރެ އިމާމު އިބުނު ޚުޒައިމާގެ ފޮތްވަނީ ޞައްހަކަމުގެ ގޮތުން މަތީގައެވެ. ސަބަބަކީ އެކަލޭގެފާނު އެކަމުގައި ފީނުއްވާފައިވާލެއް ފުންކަމުގެ ސަބަބުންނެވެ.”\nރ. ޞަޙީޙް އިބުނު ޚުޒައިމާއަށް އިލްމުވެރިން ކުރައްވާފައިވާ ޚިދުމަތްތައް\nހ. އިބުނު މުލައްޤިނު ގެ ނަމުން މަޝްހޫރު ވެވަޑައިގެންފައިވާ ޙަދީޘް ޢިލްމުވެރިޔާ އަލްޙާފިޡު ސިރާޖުއްދީން ޢުމަރު ބިން ޢަލީ އިމާމު މިއްޒީގެ ރާވީންނާއި ބެހޭފޮތެއްކަމަށްވާ ތަހުޒީބުލް ކަމާލު އެފޮތް ޚުލާޞާކުރައްވައި އިތުރު ހަފޮތެއްގެ ރާވީންނާއި ބެހޭ މަޢޫލޫމާތު ފުޓްނޯޓުގެ ގޮތުގައި ބަޔާންކުރެއްވިއެވެ. އެއީ މުސްނަދު އިމާމު ޢަހުމަދާއި ޞަޙީހް އިބުނު ޚުޒައިމާއާ ޞަހީހް އިބުނު ޙައްބާން ، މުސްތަދުރަކު ޙާކިމު، އައްސުނަނުއް ދާރުޤުތުނީ އަދި އައްސުނަނުލް ކުބުރާ ލިލްބައިހަޤީ\nމިހަފޮތެވެ.، މިފޮތަށް އެކަލޭގެފާނު ދެއްވިނަމަކީ އިކްމާލު ތަހުޒީބު ކަމާލެވެ.\nއަދި މަކްތަބަތުލް އިސްލާމީއިން ވަނީ ޑރ.މުޙައްމަދު މުސްތަފާ އަލްއައުޡަމީ ތަޙުޤީޤުކުރައްވައި ހަތަރު މުޖައްލަދުގެ މައްޗަށް މިފޮތުގެ މިހާ ހިސާބަށް އައިސްފައިވާ ހިސާބު ޗާޕުކޮށް ނެރިފައެވެ.\nو الله أعلم. و صلى الله و سلم على نبينا محمد و آله و صحبه


India Ge Majilis Therey Modi Ah Rovijje - Vaguthu\nއިންޑިއާގެ މަޖިލިސް ތެރޭ މޯދީ އަށް ރޮވިއްޖެ\nއިންޑިއާގެ ގާނޫނު ހަދާ މަޖިލިސް ތެރޭގައި އެގައުމުގެ ބޮޑު ވަޒީރު ނަރެންދަރް މޯދީ އަށް ރޮވިއްޖެއެވެ.\nއަންގާރަ ދުވަހުކުރިއަށް ދިޔަ މަޖިލީހުގެ ޖަލްސާގައި މޯދީއަށް ރޮވިފައިވަނީ އެގައުމުގެ ގާނޫނު ހަދާ މަޖިލީހުގެ ކޮންގްރެސް ލީޑަރު އަޒަދް ރިޓަޔާ ކުރައްވާތީއެވެ. އަޒަދް އަކީ އިދިކޮޅު މައި ޕާޓީގެ ލީޑަރެވެ. އަޒަދްގެ އިތުރުންވެސް އިދިކޮޅު ހަތަރު މެމްބަރަކު ވަނީ މިމަހުގެ ތެރޭގައި ރިޓަޔާ ކުރަން ނިންމާފައެވެ.\nއަޒަދް ކޮށްދެއްވާފައިވާ ކަންތައްތަކާއި ބެހޭ ގޮތުން ވާހަކަ ދައްކަމުން މޯދީ ވިދާޅުވެފައި ވަނީ ރިޓަޔާ ކުރެއްވި ނަމަވެސް އަދިވެސް އޭނާގެ އިރުޝާދުތައް ބޭނުންވާނެ ކަމަށެވެ.\n"ރިޓަޔާ ތި ކުރެއްވީ. އެހެނަސް އަޅުގަނޑު އަޒަދް ރިޓަޔާ ވިއެނަ ނުދޭނަން. އަބަދުވެސް ދޮރުތައް ހުންނާނީ ހުޅުވިފައި. އަދި އަބަދުވެސް އަޒަދް ގެ ފަރާތުން ކަންކަން ބޭނުންވާނެ، އަދި އިރުޝާދު ބޭނުން ވާނެ" މޯދީ ވިދާޅުވިއެވެ.\nމޯދީ ވިދާޅުވީ، އަޒަދްގެ ބަދަލުގައި އެ މަގާމަށް އަންނަ މީހަކަށް އެއީ ވަރަށްވެސް އުނދަގޫވާނެ މަގާމެއް ކަމަށާއި އެކި ކަހަލަ ގޮންޖެހުންތައް ހުންނާނެ ކަމަށެވެ.\n"ޕާޓީއާއި މެދު އަޒަދް ވިސްނާވަރަށް ވުރެ ބޮޑަށް ގައުމާއި މެދު އޭނާ ވިސްނާ" މޯދީ ވިދާޅުވިއެވެ.\nމި ޖަލްސާގައި މޯދީ ވަނީ އަޒަދް އާއި އޭނާއާއި ދެމެދު އޮންނަ ގާތް ގުޅުމާއި ބެހޭ ގޮތުން ވާހަކަ ދައްކާފައެވެ.\nފެބުރުއަރީ 11, 2021 18:43\nޜޮވުނިއްޔަޭ ކިޔާފަ ވިދާޅު ވިއްޔޭ ކީމަ ކަމަކުނުދެ\nފެބުރުއަރީ 11, 2021 19:32\nބޮޑެތިގެރިތަކުގެ ތެރެއިންއެއްމެބޮޑުގެރި ހޭރިގަނެފި😅\nފެބުރުއަރީ 12, 2021 12:35\nނުރޮ އެވަންކަން ކޮ އްގެން ޖަލަށްލީމާ ހޭރެންވީދޯ.\nފެބުރުއަރީ 12, 2021 15:12\nކުޑަ މޯޑީ ކައިރީން ދަސްވީ ދޯ\nފެބުރުއަރީ 11, 2021 21:21\nކީރިތިކުރެއްވުނީ އޭ ދޯ ކިޔާނީ\nފެބުރުއަރީ 11, 2021 21:23\nމީނަވެސް މިހާރު އިބޫ ގޮތައް ރޯންފެށީތަ\nފެބުރުއަރީ 11, 2021 23:40\nވައްތަރީ މޯދީ މަޖުލީހައް ދިޔައީ ގެރީގެ ކުޑަކަމުދާތަކެތި ބޮއެގެން ހެން\nފެބުރުއަރީ 12, 2021 02:18\nސުލޯލިހު ޖައްސާ އެތި މި ސޮރުވެސް ޖައްސަނީ ދޯ\nފެބުރުއަރީ 12, 2021 11:56\n(1) އަޅުގަނޑަށް ދެންނެވޭނީ ޑޮކްޓަރީ ނަޒަރުން ތިކަން އޮންނަ ގޮތް. (2) އަލްޒައިމާރސް ޑިޒީސް އަކީ މުޅި ދުނިޔޭގައި ވެސް މީހުން މަރުވާ ބޮޑެތި3ބަލީގެ ތެރޭގައި ހިމެނޭ ނުރައްކާތެރި ބައްޔެއް. ފުރަތަމަ ބައްޔަކީ ހިތުގެ ބަލި. ދެވަނަ ބައްޔަކީ ކެންސަރު. ތިން ވަނަ ބައްޔަކީ އަލްޒައިމާރސް ޑިޒީސް. (3) ފަސޭހަ އިން ރޮވުމަކީ އަލްޒައީމާރސް ޑިޒީސް ގެ ޢަލާމާތް ތަކުގެ ޢަލާމާތެއް. (4) ފަސޭހަ އިން ރޮވުމަކީ މި ބަލި ޖެހުމުގެ ފުރަތަމަ ޢަލާމާތް. މިއީ ހަދާން ނެތެމުން ނެތެމުން ގޮސް ސިކުނޑީގެ ދުވަސްދުއްވާލާ، މީހާ އެނދުދާން ކޮށްލާ ބައްޔެއް. (5) މި ބައްޔަށް މިހާރު ލޭ ގެ ޓެސްޓް ސިންގަޕޫރުން ކުރެވޭ. (6) އެއްވެސް މީހަކަށް ބަލިބައްޔާއި މަތިކުރާކަށް ނުވާނެ. މި ކޮމެންޓް އަކީ ބަޔަކަށް ނުވަތަ މީހަކަށް (މަޢުލޫމާތު މުއްސަދިވެ) ފައިދާ އެއް ކުރުވަނިވި ގޮތުގެ މަތިން ލިޔުނު ކޮމެންޓް އެއް. (7) މި ބަލީގެ އެއް ފަރުވާ އަކީ ދުވާލަކު އަލްމޮންޑް 24 ނަޓު ނުވަަތަ ވޯލްނަޓް ގެ7ނަޓު. އަލްމޮންޑް ކާން ވާނީ 12 ގަޑިއިރު ފެނުގައި ބަހައްޓާ ތޮށި ނޮޅުމަށްފަހު. (8) ކަމަކާއި ދެރަވެ، އަސަރު ކޮށްގެން ރޮވޭ ރޮވުމަކީ އަދި ވަކިކަމެއް. މޯޑީ އަށް މި ރޮވުނު ކަމަކީ އެކަހަލަ ކަމެއްކަމަކަށް ނުބެލެވޭނެ. (9) އެއީ ކޮށްފައިހުރި ބޮޑެތި ބޭއިންސާފުވެރި ކަންތަކަށް ބަލާފަ. ބޭއިންސާފްވެރި ކަންތައް ކުރާނީ ހިތްގަދަ މީހުން.\nފެބުރުއަރީ 12, 2021 12:46\nދެން ވަ އްކަން ކުރަނީކޮންބަޢްޔެޖެހިގެންތޯ އަދި ވަގުންސަލާމަތްނުކުރެވިގެން ތެޅިބާލަނީ ކޮންބަޢްޔެ އްޖެހިގެންތޯ..... ކަލޭ ތިވާހަކަތަށް ޓްރަމްޕް އަށް ކިޔާދީބަލަ.\nފެބުރުއަރީ 12, 2021 14:12\nޑޮކްޓަރުގެލިޔުންވަރަށްމޮޅު.ދިވެހިބަހަށްވެސް އުސްތާޛު ފެންވަރު.ޑޮކްޓަރު ރާމީ ގެ މޮޅު ލިއުމެއް. ޝުކުރިއްޔާ.\nފެބުރުއަރީ 12, 2021 17:23\nޑޮ ކްޓަރުގެ ލިޔުމުގަ ބައެއްމުސްލިމުން ބަނގުރާބޮނީ ކޮއްބައްޔެއްޖެހިގެންތޯ ސާފު ކޮއްލަދިންނަވަ ވަރަށް ރަނގަނޅުވީސް.\nފެބުރުއަރީ 12, 2021 17:20\nއަޅުގަޑަށް އަދި މިއެގުނީ ޑރ. ރާމީ އަ ކީ ކޮންބޭފުޅެއް ކަން. . އަޅުގަޑަށްވެސް ވަރަށް ރޮވޭ ހިތަށް އުދަނގޫ ވާ ނުވަތަ ބަލި ވާހަ ކަ ބުނުމުގެ ކުރިން ރޮވޭނީ\nފެބުރުއަރީ 13, 2021 11:15\nވަނަވަރު (ޑރ. ރާމީ ހަސަން މަނިކު (އެންޑޯކްރައިނޮލޮޖިސްޓް/ނިއުޔޯކް-ސެއިންޓްމޭރީހޮސްޕިޓަލް/އެމެރިކާ)) އަމިއްލައަށް އިޝްތިހާރު ކުރުމަކީ ކިބުރުވެރިކަމުގެ ސިފައެއް ކަމުގައި ނޫނީ ނުވާނެ..!\nފެބުރުއަރީ 13, 2021 22:03\nޑޮކުޓަރ ރާމީ އައް ހިތުގެ އެންމެ ފުންމިނުން ޝުކުރިއްޔާ\nމިީހަކު ކިބުރު ވެރިއެކޭ ރޯނުއެދުރެކޭ ބުނެފާނެ ކަމައް އަނެކުން ނައް ފައިދާ ހުރި މައުލޫމާތު ހއްސާ ނުކޮއް ނުހުންނާށެވެ. އެކަހަލަ މީހުންނަކީ ދަހި މީހުންނެވެ.


Nirubaveri Amalu Thakah Hihvaru Dhey Sarukaaru Muvahzafunnah Fiyavalhu Alhanee - Vaguthu\nސިވިލް ސާވިސް ކޮމިޝަންގެ މެންބަރު ކަމަށް އައްޔަން ކުރެއްވި ހަތަރު ބޭފުޅުން -- ފޮޓޯ: ރައީސް އޮފިސް\nނިރުބަވެރި ޢަމަލެއް ކުރުމާއި، ނުވަތަ ކުރަން އުޅުމާއި، ނުވަތަ އެފަދަ ކަމެއް ކުރުމުގައި އެހީތެރިވެދިނުމާއި، އެއްވެސް ސިފައެއްގައި އެފަދަ ޢަމަލެއްގައި ބައިވެރިވުން ނުވަތަ ސީދާ ގޮތުން ވިޔަސް ނުސީދާ ގޮތުންވިޔަސް އެފަދަ ކަމަކަށް ހިއްވަރުދިނުން ފަދަ ޤާނޫނުގައި ބަޔާންކުރާ އެއްވެސް ޢަމަލެއް ސިވިލް ސަރވިސްގެ މުވައްޒަފަކު ކޮށްފިނަމަ ފިޔަވަޅު އަޅާނެކަން ސިވިލް ސަރވިސް ކޮމިޝަނުން ވިދާޅުވެއްޖެއެވެ.\nއެ ކޮމިޝަނުން ނެރެފައިވާ ސަރކިއުލާއެއްގައި ބުނެފައިވަނީ އެކިއެކި މީޑިއާގެ ވަޞީލަތްތަކާއި އެނޫން ވެސް ވަޞީލަތްތައް މުވައްޒަފުން ބޭނުން ކުރުމުގަ އާއި މުޖުތަމަޢުގައި އުޅޭ އުޅުމުގައި، އިސްވެ ދެންނެވުނު ޤާނޫނުގެ ދަށުން ނިރުބަވެރި ޢަމަލުތަކަށް ހިއްވަރުދިނުމާއި، އެފަދަ ޢަމަލުތަކަށް ހިއްވަރު ދިނުމުގެ ގޮތުން ބޭނުންކުރެވޭ ފަދަ ބަސްތައް ބޭނުންކުރުމާއި، އެފަދަ ފޮޓޯ އަދި ވީޑިއޯތައް އާންމުކުރުމާއި، ނިރުބަވެރި ޖަމާޢަތްތަކަށް ތާއީދުކުރާކަން ދޭހަވާ ފަދަ އެއްވެސް އަމަލެއް ސިވިލް ސަރވިސްގެ މުވައްޒަފުން ނުކުރުމަށް އިލްތިމާސް ކުރާ ކަމަށެވެ.\n“މި ސަރކިއުލާއަށް ސިވިލް ސަރވިސްގެ މުވައްޒަފުން ޢަމަލުކުރުމަށާއި، އަދި މި ސަރކިއުލަރއާ ޚިލާފުވާ ސިވިލް ސަރވިސްގެ މުވައްޒަފުންނާ މެދު ދިވެހި ސިވިލް ސަރވިސްގެ ޤާނޫނާއި ގަވާއިދާ އެއްގޮތްވާ ގޮތުގެ މަތިން މައްސަލަ ބަލައި އިދާރީ ފިޔަވަޅު އެޅޭނެކަމުގައި ދެންނެވީމެވެ” ސަރކިއުލާގައި ބުނެފައިވެއެވެ.\nރަެްޔިތުންނަށް ބިރުދެންކުން ނޫން ކަމެއް މިސަރުކާރަށް ކުރެވޭތަ؟ ފިޔަވަޅު އަޅާ ވަޒަިފާއިން ވަކިކޮށް ޖަލަށްލާ ގަންހިންގާނަށް. މިފަދަ ވާހަކަ އަބަދު ގޮވާނީ.\nމެއި 11, 2021 23:28\nދީނީ ގޮތުން ހައްދުފަހަނަ އަޅާފައިވާ މީހުން، ލާދީނީ ހައްދުފަހަނަ އަޅާފައިވާ މީހުން އަދި ސިޔާސީ މީހުންވެސް ޤައުމުގެ އަމަންއަމާންކަން ނަގާލަން މަސައްކަތްކުރާނަމަ ނިރުބަވެރިން ކަމުގައި ވާނެތޯ؟ ނޫނީ ސުންނަތަށް އުޅޭ މީހުންނަށް ބޭނުންކުރަން ހެދި ޓެގް އެއްތޯ ތިއީ؟\n#ޒީރޯ ޓޮލަރެންސް#ވަރަށް ސަލާމް\nމެއި 12, 2021 00:50\nތާހިރެެއްނު. ނުތާހިރު އެޖެންޑާ19. ޢަހަރެ މެންގެ ރައްޔިތުން ގެ ލާރިތައް ބަނޑު އަޅާލައިގެން 2އަހަރު ގަންނަ ގަނޑެއް ގަންނަންވީ. ޥަޒީފާ އަކީ ﷲދެއްވާ ރަޙުމަތެއް. ޙުރިހާ ނުބައެއް ހަދާގެން ނުތާހިރު ދިރިއުޅުމކަށް ދިވެހި ރައްޔިތުން ގަންބާލައިގެން އެއް މޮޅެއްވެސް ނުވާނެ.\nޢެ މްޑީޕީ ވެރިކަ މަށް އަންނަން ސިވލް މީހުން ސަރުކާރާ ދެކޮޅަށް ބުއްލަޅޭ އަޑީގަ ސޯލިޙުއާ ދެ މީހުން ކުރި ކަންތައް ހަނދާން ކޮށްލާ ފުރަތަ މަ. ާާާާާާާާާާާާާާާާާާާާާާާާާާާާާާާާާާާާާާާާާާާާާތިޔަކަ މަކަށް ސިވިލް މީހުންވެ ސް. ސަޕޯޓެއްނުދޭ\nމެއި 12, 2021 00:55\nއެ މްޑީޕީ އަކީ ނިރުބަވެރިކަ މާ ރައްޓެހިބައެއް..ފެބުރުއަރީގައި ހުޅުޖެހީ ކޮންބައެއް..\nމުވައްޒަފުންނަށް ކޮށްދޭ ހެޔޮ އެއްކަމެއްވެސް ނެތްއިރު ބިރުދަންކަންފެށިތަ؟ ކަލޭމެން ބޮޑު މުސާރަކައިގެން ބޮޑު ގޮނޑީގާ ތިބޭ. ނުސިހޭނެ\nމެއި 12, 2021 03:45\nހޫން ސަރުކާރުގެ މުވައްޒިފުންނާއި ތުނބުޅިއެއްލީމީހަކާއި ބަރާބަރަށް މިސްކިތަށްދާމީހުންނަށް ފިޔަވަޅުއަޅާފަ ބަހައްޓާތިއެވެ. އެކަމު އެމްޑީއެންއާއި އުތެމައާއި ވެލިޒިނީއާއި ދެންހުރި މުރުތަދުންތަށް ދޫކޮށްފަބަހައްޓާތިއެވެ.\nމެއި 12, 2021 03:53\nދެން ކޮންވާހަކައެއް މިޔެއްނު ކަލޭމެން ނުލިބިގެންއުޅުނު މިނިވަންކަމަކީ މިލިބުނީނު ދެން ބާރައް އަތްޖަހަންތިބެ\nމެއި 12, 2021 10:42\nބިރުދެއްކުމަކީ ކޮންކަހަލަ ކުށެއްތޯ؟ މިކަންބަލާނީ ކޮން އިދާރާއަކުން؟އަދި ކޮމިޝަނާމެދު ފިޔަވަޅު އަޅާނީ ކޮން ފަރާތަކުން؟


ވާށޭ މަށާ އެކީ-1 – Esfiya – Dhivehi Vaahaka Site\n- by Wonder - 13- March 27, 2020\nމެންދުރުގެ ވަގުތުގައި ކާރުބާރު ބޮޑު މަޖީދީމަގުން އައި ކަޅުކުލައިގެ ޓެކްސީ ހުއްޓުނީ މާފަންނުގައި ހުރި ދިހަ ބުރީގެ އިމާރާތެއްގެ ކުރިމައްޗަށެވެ. ކާރުގެ ދޮރު ހުޅުވާލުމަށްފަހު ނިކުތީ ބަލާބެލުމަށް ފަންސަވީހަކަށް އަހަރުގެ ޒުވާން އަންހެންކުއްޖެކެވެ. އިސްކޮޅުން މާދިގުނޫނަސް ރީތި، ލޫޅާފަތި ކުއްޖެކެވެ. ލޮލުގައި އަޅާފައިވާ އަވި އައިނު މައްޗަށް ހިއްލާލުމަށްފަހު ކުރިމަތީގައި ހުރި އިމާރާތަށް ބަލާލިއިރު އެ ތުންފަތްމަތީގައި ވަނީ ފުޅާ ހިނިތުންވުމެކެވެ. އަތުގައި އަޅުވާފައި އޮތް އަތްދަބަހަށް އައިނު ލުމަށްފަހު އެ އަންހެންކުއްޖާ ހިނގައިގަތީ އިމާރާތުގެ ތެރެއަށް ވަންނާށެވެ.\nމުޅި ކާގެ އެއްވަސް ވެފައިވަނީ ކާއެއްޗެހީގެ މީރުވަހުންނެވެ. އަމީނާ މަސައްކަތް ކުރަމުން ދިޔައީ އޭނާގެ ފިރިމީހާ އަހުމަދު މިސްކިތުން އަންނަން ވާއިރަށް ސުފުރާމަތި ތައްޔާރު ކުރެވޭތޯއެވެ. ގޭގެ އެކި ތަންތަނަށް ނަޒަރު ހިންގާލުމުން ފުދިގެން އުޅޭ ބައެއް ދިރިއުޅޭ ގެޔެއްކަން އިނގެން ހުރިނަމަވެސް އަމީނާގެ އިތުރުން ކެއްކުމުގައި އިތުރު މީހަކު ހަރަކާތް ތެރިވާތީއެއް ނުފެނެއެވެ. އަމީނާ އާއި އަހުމަދަށް ލިބިފައިވަނީ އަންހެންކުއްޖަކާއި ފިރިހެންކުއްޖެކެވެ. ދޮށީ ފިރިހެން ދަރިފުޅު ރަޔާޝް އަބަދުމެ ސިފައިންގޭގައި ވަޒީފާގައި އުޅޭތީވެ ގޭގައި ވަގުތު ހޭދަކުރެވެނީ ވަރަށް މަދުންނެވެ. ހަގު ދަރިފުޅު ރައިހާ ހުންނަނީ މެލޭޝިއާގައި ސައިކޮލޮޖީ ކިޔަވަން ގޮހެވެ.\nއަމީނާގެ މަސައްކަތަށް ހުއްޓުމެއް ލިބުނީ ގޭގެ ބެލް ޖެހުނު އަޑަށެވެ. މިސްކިތްތަކުން ނަމާދުކޮށް ނިމުމަކަށް އައިސްފައި ނުވާތީވެ އޭނާގެ މޫނު މައްޗަށް ވެރިވީ ހައިރާންކަމެވެ. މޭޒުމަތީގައި އޮތް ތުވާލިން އަތް ފޮހެލުމަށްފަހު ގޮސް ދޮރުހުޅުވާލިއިރު އަމީނާ އަށް ލިބުނީ ކުޑަ ވަރެއްގެ ޝޮކެކެވެ.\n“މަގޭ ދަރިފުޅާ” ދޮރުމަތީގައި ހުރި ހަގު ދަރިފުޅު ރައިހާ ގައިގާ އަމީނާ ބައްދާލިއިރު އުފަލުގެ ކޮޅެއްވެސް ނެތްފަދައެވެ. “ކޮން އިރަކު މާލެ އައީ؟ މަންމަ މެން ކައިރި ބުނެވެސް ނުލާ.” އަމީނާގެ ޝަކުވާތަށް އެއްފައްޗަކަށް އަމުނާލިއެވެ. ” މަންމަ މެންނަށް ސަޕްރައިޒެއް ދޭންވެގެންނޭ ނުބުނެ އައީ. އަޅުގަނޑު ގެޔަށް ފޮށިލާފައި އައިގޮތަށް މިގެޔަށް މިއައީ.” މަންމަ އަށް ހިނިތުންވުމެއް ބަދަލުކުރަމުން ރައިހާ ކިޔައިދިނެވެ. “ދެންވެސް އަޅުގަނޑު ދޮރުމަތީގައި ބަހައްޓަނީތަ؟” ތުންކޮޅު އޫކޮށްލާފައި ކުޑަކުއްޖެއްހެން ރައިހާ އެއްސެވެ. އޭރުވެސް އަމީނާ ރައިހާ ގައިގާ ބައްދައިގެން އެހުރިގޮތަށް ހުއްޓެވެ.\nއަހުމަދަށްވެސް ރައިހާ ފެނުމުން ވީ އަމީނާ އަށް ވީފަދަ ގޮތެކެވެ. ނަމާދުން އައި އިރު ރަޔާޝް ވެސް ގެޔަށް އައުމުން އާއިލާ އެންމެން ކެއުމަށް އިންސާފު ކުރަންފެށީ އެހެންޏާ ނުލިބޭފަދަ ހިތްހަމަޖެހުމަކާ އެކުއެވެ.\n“ދަރިފުޅާ. ކޮންއިރަކުން ވަޒީފާ އަށް ކުރިމަތިލާނީ؟ ކެއުމުގެ ތެރެއިން ހަގު ދަރިފުޅާއި އަހުމަދު ސުވާލު ކުރިއެވެ. “ބައްޕަ ހާސް ނުވޭ. އަޅުގަނޑު މިކޮޅަށް މިއައީވެސް ވަޒީފާ ހަމަޖެހުނީމަ. އަންނަ ހަފްތާއިން ފެށިގެން ވަޒީފާއަށް ނިކުންނަންޖެހޭ. އެކަމަކު ފުރަތަމަ ދާން ޖެހެނީ ކ.ގުރައިދޫއަށް.” ރައިހާ އޮޅުން ފިލުވައިދިނެވެ. “ގުރައިދޫ އަށޭ. އެއީ ކީއްކުރަން. ދަރިފުޅު އައިތާ ހަފްތާއެއް ނުވަނީސް އަނެއްކާވެސް ފުރައިގެން ދަނީތަ؟” އަމީނާގެ ދެލޯ ބޮޑުވެގެން ދިޔައެވެ. “މަންމާ. އެއީ ހަމައެކަނި ވޯކް އެކްސްޕީރިއެންސް އެއްގެ ގޮތުގައި ދެމަސް ދުވަހަށޭ. އެތާނގެ ޙާއްސަ އެހީއަށް ބޭނުންވާ މީހުންގެ މަރުކަޒަށް ދާންޖެހެނީ”. ރައިހާ ބެލީ އޭނާގެ މަންމަ ހިތްހަމަ ޖަށްސައިދެވޭތޯއެވެ.\n“ރައި ގެއަށް ބޭނުންވާ ސާމާނު ހަމަވެއްޖެތަ؟” މިފަހަރު އިސްވެ ވާހަކަ ދެއްކީ ރަޔާޝް އެވެ. ” ކޮޓަރީގެ ހުރިހާ ފަރުނީޗަރ އާއި އެއްޗެހި ދޮންބެ ހަމަޖެއްސީމެންނު. ދެން އެރަށުން އައިއްސަ މުޅިން ހަަމަޖެހޭނީ.” “ދަރިފުޅާ.. ދަރިފުޅު ބޭނުން ދުވަހަކު މިގޭގަ ހުރެވޭނެ އިނގޭ” ރައިހާގެ ވާހަކަ ނިމުމުން އަހުމަދު ބުންޏެެވެ.\n“އަޅުގަނޑަށް އިނގޭ ބައްޕާ. އެކަމަކު އަޅުގަނޑު މިހާރު ބޭނުންވަނީ އަމިއްލަ ފައިމައްޗަށް ތެދުވެ އަމިއްލަ އަށް ދިރިއުޅެން ދަސްކުރަން. އެކަމަކު މަންމަ އާއި ބައްޕަ ކައިރިއަށް އަބަދުވެސް އަންނާނަން. ހިނިތުންވެލަމުން އަމީނާ އާއި ދިމާއަށް ރައިހާ ބަލައިލިއެވެ. އޭރު އަމީނާ އިނީ ސަމްސަލުން ބަތްތައް ހާވާލަ ހާވާލައެވެ. ދެކެވެމުން ދިޔަ ވާހަކަ އާއި ގަޔާނުވާކަން އޭނާގެ އަމަލުން ފާޅުވެއެވެ. އޭނާގެ ދަރިފުޅު ގާތުގައި ހުރުމަކީ ހިތަށް ލިބޭ ފިނިކަމެކެވެ. އެހެންކަމުން ރައިހާ ވަކިން ދިރިއުޅުމަށް ގަސްދު ކުރާ ވާހަކަ އަކީ އޭނާއަށް ބަރުދާސްތުކުރަން ފަސޭހަ ވާހަކައެއްނޫނެވެ. ނަަަމަވެސް ދަރިފުޅަކީ މިނިވަން ކަމާއެކު އުޅުމަށް ލޯބިކުރާ ކުއްޖެއްކަން އިނގޭތީ އޭނާ އަށް ވަނީ ހަތިޔާރު ބަހައްޓަން މަޖުބޫރުވެފައެވެ.\nމާލޭގެ ރަސްމީ ޖެޓީގައި ހުއްޓިލައިގެން ހުރި ރައިހާ އިރު އިރުކޮޅާ އަތުގައި އަޅާފައި އޮތް ގަޑިއަށް ބަލާލައެވެ. ފުރަން ހަމަޖެހިފައިވާ ލޯންޗު އަދިވެސް ނައުމާއެކު ދުވަހަކުވެސް ނުދާ މުޅިން އާރަށަކަށް ދެވެން އުޅޭތީ ކޮންމެވެސް ވަރެއްގެ ހާސްކަމެއް އޭނާއަށް ލިބިފައިވެއެވެ. އެހާސްކަމަށް ލުޔެއް ލިބިގެން ދިޔައީ މޫދުގެ ލޮނުގަނޑު ކަފަމުން އައި ލޯންޗު ޖެޓީ ކައިރީ މަޑުކޮށްލުމުންނެވެ. ލޯންޗަށް އަރާ ހަމަޖެހިލުމަށްފަހު ކުޑަދޮރުން ފެންނަމުން ދިޔަ ކަނޑުގެ ސަތަހައަށް ނަޒަރު ހިންގާލިއިރު އޭނާގެ ދިރިއުޅުމަށް އަންނަން އުޅޭ ބަދަލު ރޭކާވެސް ނުލައެވެ.\nWriting is an art. And Art isaway of survival.\nދިހައެއް ( ފަހު ބައި )\nMaasha Allah mi part v reeethi…… Next part kiyaa hithun mihaaru ves mi huryyyyyy……. ❤❤❤❤❤❤\nSalaam readers. This is my first story that I’m writing forawebsite.. I hope you all will help me correct my mistakes. Feel free to comment how u feel about the story..enjoy reading.. haveasafe day.. 😊❤\nThank you someone. V ufaavejje story kamudhiyaeema..next part submit kohfa mihaaruves innaaanyy.. In sha Allah v avahah kiyaalan libeyne😊❤


SunOnline: 300 endhuge Covid Village ge masakaiy ninmaa havaalu koffi\n300 އެނދުގެ ކޮވިޑް ވިލެޖްގެ މަސައްކަތް ނިންމާ ހަވާލުކޮށްފި\nހުޅުމާލޭގައި ގާއިމްކުރާ ކޮވިޑް ވިލެޖުގެ މަސައްކަތް ނިންމާ އައިޖީއެމްއެޗާ ހަވާލުކޮށްފި އެވެ.\nމިކަމަށްޓަކާ މިއަދު ބޭއްވި ރަސްމިއްޔތުގައި ޑިފެންސް މިނިސްޓަރު މާރިޔާ ދީދީ ވަނީ ބައިވެރިވެ ވަޑައިގެންފަ އެވެ.\nހުޅުމާލޭގައި ގާއިމް ކުރި ފެސިލިޓީއަކީ ސަރުކާރުން 40 މިލިއަން ރުފިޔާ ހަރަދުކޮށްގެން ހެދި 300 އެނދުގެ ފެސިލިޓީއެކެވެ. އެ ފެސިލިޓީއަށް ހަރަދު ކުރާ 40 މިލިއަން ރުފިޔާގެ ތެރެއިން 12 މިލިއަން ރުފިޔާ އަކީ ކޮންސްޓްރަކްޝަނަށް ކުރާ ހަރަދެވެ. އަދި ބާކީ 28 މިލިއަން ރުފިޔާ އަކީ އެތަނަށް ބޭނުންވާ މެޑިކަލް އިކުއިޕްމެންޓަށް ހަރަދު ކުރާ ފައިސާ އެވެ.\nޓްރީޓޮޕް ހޮސްޕިޓަލުގެ ކުރިމަތިން ހުރި އިމާތާތް ކޮވިޑަށް ފަރުވާދޭނެ ހޮސްޕިޓަލަކަށް ބަދަލު ކުރުމުގައި ސިފައިންނާއި ސަރުކާރު އަދި އަމިއްލަ ކުންފުނިތަކުން ބައިވެރިވެފައިވެއެވެ.\nކޮވިޑް ވިލެޖު އައިޖީއެމްއެޗާ ހަވާލު ކުރުމަށް މިއަދު ބޭއްވި ރަސްމިއްޔާތުގައި ވާހަކަ ދައްކަވަމުން ޑިފެންސް މިނިސްޓަރު މާރިޔާ ވިދާޅުވީ ހުޅުމާލޭ މެޑިކަލް ފެސިލިޓީސް މަސައްކަތް ކުރިއަށްގެންދިޔައީ ސީދާ ރައީސުލްޖުމްހޫރިއްޔާގެ އިރުޝާދުގެ ދަށުން ކަމަށާއި މިމަސައްކަތް ލީޑްކުރި މުއައްސަސާގެ ވަޒީރެއްގެ ހައިސިއްޔަތުން މި ނިންމާލެވުނީ ވަރަށް ބޮޑު މަަސައްކަތެއް ކަމުގައި އިހުސާސް ކުރެއްވޭ ކަމަށެވެ.\nމިމަސައްކަތް ކުރިއަށްދިޔައިރު ވަރަށް ގިނަ ގޮންޖެހުންތައް ކުރިމަތިވިކަމަށާއި މިގޮތުން އެންމެ ބޮޑު ގޮންޖެހުމަކަށް ދިމާވި ކަމަކީ މަސައްކަތްތުގައި ހަރަކާތްތެރިވި ބައެއް ސިފައިން ކޮވިޑަށް ޕޮޒިޓިވް ވުމާ ގުޅިގެން އެފަރާތްތަކަށް އެކަހެރި ކުރުމުން މަސައްކަތަށް އައި ހީނަރުކަން ކަމަށް މިނިސްޓަރު ވިދާޅުވިއެވެ.\nމިނިސްޓަރު ވިދާޅުވީ ޕޮޒިޓިވްވި ސިފައިންނާއި އެފަރާތްތަކުގެ އާއިލާތަކާއި އަމިއްލަފުޅަށް ގުޅުއްވި ކަމަށާއި އެފަރާތްތަކުގެ ބަހަކަށްވީވެސް ގައުމު ގޮވާލި މިދަނޑިވަޅުގައި އެންމެ ފަހު ވަގުތާއި ޖެހެންދެންވެސް މަސައްކަތުގައި ދެމިހުރުން ކަމުގައި ކަމަށެވެ. މިވަބާގެ ނުރައްކާތެރިކަން ވިސްނިވަޑައިގަންވާތީ އެފަރާތްތައް މަސައްކަތާއި އެކަހެރި ކުރަންޖެހުނު ކަމަށް މިނިސްޓަރު ވިދާޅުވިއެވެ.\nމިނިސްޓަރު ވަނީ ފުރާނަ އަތްމައްޗަށް ލައިގެން ހުޅުމާލޭ ކޮވިޑް ވިލެޖުގެ މަސައްކަތް ކުރި އެންމެހާ ފަރާތްތަކަށް ޝުކުރު ދަންނަވައިފައެވެ.\nކޮވިޑް ވިލެޖްގެ މަސައްކަތް ފަށާފައިވަނީ އޭޕްރީލް އެއްވަނަ ދުވަހުއެވެ. އޯވަރޯލް އިންޗާޖެއްގެ ގޮތުގައި މަސައްކަތް ރާވާ މެނޭޖްކުރުމުގައި އެމްއެންޑީއެފުން މަސައްކަތް ކުރި ނަމަވެސް ފެނަކަ ކޯޕަރޭޝަން، ޕްލޭނިންގ މިނިސްޓްރީ، ލިއޯ ކޮންސްޓްރަކްޝަން، ރަޝީދު ކާޕެންޓްރީ އަދި އަމިއްލަ ބައެއް ކުންފުނިތަކުން ވަރަށް ބޮޑު އެހީތެރިކަމެއް ވެފައިވެއެވެ.\nސާޅީސް ފަސް ދުވަހުގެ ތެރޭގައި ނިންމި، ކޮވިޑް ވިލެޖުގެ މަސައްކަތުގައި އެމްއެންޑީއެފްގެ ފަރާތުން އަމަލީ ގޮތުން އިސްކޮށް ހަރަކާތްތެރިވީ މިލިޓްރީ އިންޖިނިއާސްއާއި އިލެކްޓްރިކަލް އެންޑް މެކޭނިކަލް އިންޖިނިއާސްގެ އިތުރުން ސިގްނަލްސްއެވެ.\nކޮވިޑް ވިލެޖުގައި ފަސް ބުލޮކް ހިމެނެއެވެ. މިގޮތުން ހަތަރު ބުރި ހިމެނޭ ބުލޮކް އޭ އިމާރާތް ތަރައްގީކޮށްފައިވަނީ 222 އެނދު ހިމެނޭ ގޮތަށެވެ.\nއަދި އެއްބުރި އިމާރާތެއްގެ ގޮތުގައި ހަދާފައިވާ ބުލޮކް ބީ ގައި 68 އެނދު ހިމެނޭއިރު ބުލޮކް ސީ ބިލްޑިން ތައްޔާރުކޮށްފައި ވަނީ ހެލްތު ކެއާ ވޯކާސްގެ އެކޮމޮޑޭޝަން އިމާރާތެއްގެ ގޮތުގައެވެ. އަދި ބުލޮކް ޑީ ސާވިސް ބިލްޑިންއެއްގެ ގޮތުގައި ތަރައްގީކޮށްފައިވާއިރު މި ބިލްޑިންގައި ހިމެނެނީ ލޯންޑްރީއާއި އޮފީހާއި މީޓިން ރޫމެކެވެ.\nކޮވިޑް ވިލެޖުގެ ފަސްވަނަ ބުލޮކް، ބުލޮކް އީ ގައި ހިމެނެނީ ހިނަވާ ގެޔަކާއި އޮޓޯކްލޭވް މެޝިނެވެ.\nކޮވިޑް ވިލެޖުގެ މަސައްކަތުގައި ސިފައިންގެ 350 މީހުން 24 ގަޑިއިރު މަސައްކަތްކޮށްފައިވެއެވެ.\nއެޕްރީލް 25 ވަނަ ދުވަހު މިތަނުގެ މަސައްކަތް ކުރި ފަރާތްތަކުގެ ތެރެއިން ބައެއް މީހުން ޕޮޒިޓިވްވުމާއި ގުޅިގެން 76 ސިފައިން މި ފެސިލިޓީގައި ކަރަންޓީނު ވެގެންވެސް މަސައްކަތް ކުރިކަމަށް އެމްއެންޑީއެފް އިން ބުންޏެވެ.\nމަސައްކަތް ކުރިއަށްދިޔައިރު ސަރުކާރުގެ ވުޒާރާތުގެ ތެރެއިން ރައީސުލްޖުމްހޫރިއްޔާގެ އޮފީހާއި ނޭޝަނަލް ޑިޒާސްޓާ މެނޭޖްމަންޓާއި އެޗްޑީސީގެ އިތުރުން ސްޓެލްކޯއާއި އެމްޑަބްލިޔުއެސްސީ އަދި ވެމްކޯގެ އެހީތެރިކަން ލިބުނުކަން އެމްއެންޑީއެފް އިން ފާހަގަކުރެއެވެ.\nއައިޖީއެމްއެޗްގެ އިތުރު ދެ މުވައްޒަފަކަށް ކޮވިޑް ޖެހިއްޖެ\nވެންޓިލޭޓަރުގައި އޮތް 71 އަހަރު މީހާ ރަނގަޅުވެއްޖެ